
Despre autori 


Michael Blând a lucrat în Germania, Austria și Elveţia ca direc- 
tor de vînzări pentru Reuters Limited. După o perioada de cinci 
ani în lumea finanţelor și a jurnalismului de afaceri, a elaborat și a 
condus prima campanie de PR pentru Institute of Directors (asocia- 
tia directorilor de strategie din Marea Britanie) si a jucat un rol-cheie 
în promovarea acestei organizații. Apoi, timp de șase ani, a fost direc- 
torul pentru relaţii guvenamentale și afaceri publice corporative la 
Ford Motor Company Limited. în 1984 a devenit consultant inde- 
pendent. Este consultant în comunicare corporativă pentru mai multe 
companii si organizaţii importante, instruind sute de cadre execu- 
tive în tehnicile de relaţii publice, de prezentare personală, de inter- 
viuri în presă și de management al crizelor. 


Afison Theaker a lucrat timp de opt ani în domeniul relaţiilor 
publice, ocupînd diverse funcţii în organizaţii cum ar fi Performing 
Right Society, Association of Photographers, Institute of Housing, 
National Museum of Photography, Film and Television din Brad- 
ford, Consiliul Local din Rochdale. A urmat specializări în relații cu 
mass media, comunicare internaţională, jurnalism. A predat la 
Departamentul de Relaţii Publice de la Leeds Metropolitan Uni- 
versity. Profesor invitat în cadrul Asociaţiei Europene de Relaţii 
Publice. 


David Wragg este consultant independent. A scris 17 cărţi, 
dintre care şase în domeniul relaţiilor publice. A ocupat funcţia de 
director pentru comunicare corporativă la Royal Bank of Scotland. 
A acumulat o vastă experienţă de relaţii publice în industrii precum 
transportul, turismul si serviciile financiare. înainte de a intra in 
domeniul relaţiilor publice a fost jurnalist la The Sunday Telegraph şi 
The Spectator. 


Pragmatica relaţiilor publice 
și contextul românesc 
al relațiilor cu mass media 


De multe ori, discursul cărților despre relaţiile publice se ia pe 
sine ca obiect și produce un gen bizar de meta-relatii publice, adică 
relaţii publice despre relaţiile publice. Acele cărţi sînt indigeste și, 
la limită, ilizibile. Calitatea de bază a lucrării de față este tocmai 
aceea de a renunţa la morgă și frazarea prolixă, pentru o abordare 
francă și lipsită de complicaţii inutile. Pentru oricine se simte pus 
în dificultate de perspectiva de a acorda un interviu pentru presă 
sau televiziune, autorii lucrării de față au un set de recomandări și 
sfaturi scrise cu limpezimea indicatiilor de preparare de pe orice 
pachet de spaghetti. Și, dincolo de indicaţiile punctuale („nu-l lăsaţi 
pe jurnalist să vă întrerupă”, „nu reactionati primul la pauzele de 
efect” și așa mai departe), ceea ce autorii reușesc să facă foarte bine 
este să reproducă in vitro spiritul și atmosfera tensionate caracte- 
ristice relațiilor cu media. 

Pe de altă parte, paşii pe care îi descrie această carte pentru topi 
profesioniștii din relaţiile publice dezumfla un mit persistent şi peri- 
culos despre mobilurile mass media. Nu există un antagonism între 
relaţiile publice și jurnalism, ci numai cazuri mai mult sau mai puţin 
grave de proastă adaptare a discursului de relaţii publice la condi- 
tiile specifice, unice uneori pînă la idiosincrazie ale fiecărui ziar, 
post de televiziune sau de radio. 

Cine vrea să aibă acces la o eventuală rețetă magică a succe- 
sului în relaţiile publice o poate găsi în paginile acestei cărți, însă 
nu sub forma unei enumeratii, demonstraţii sau teoreme. Secretul 
ştiut de fapt de toată lumea (însă adesea neconstientizat) este acela 
că o campanie de relaţii publice bună nu este neapărat una care 
atrage în spaţiul public această etichetă. Comunicăm cel mai bine 
atunci cînd nu ne gîndim la faptul că sîntem implicaţi în comuni- 
care. Acest lucru nu exclude premeditarea și analiza prospectivă a 
ceea ce o organizaţie sau persoană vrea să comunice publicului prin 
intermediul presei pentru a-și atinge anumite scopuri. Cele două 
scenarii ale interviului acordat de fictivul, dar verosimilul domn 
Oscar Winner în Capitolul 16 sînt un excelent studiu comparativ de 
tipul „dos and don îs" pentru ameliorarea prestatiei în interacțiunea 
cu mass media. 

Cartea de fata este un excelent manual pentru cei care vor să se 
perfecționeze în acest domeniu și, nu în ultimul rind, dovada că rela- 
tiile publice nu sînt nimic mai mult, dar nici mai putin decît pragma- 
tica stricta a unor relaţii interumane încărcate de valoare instituţională 
(toţi ziariștii sînt de fapt subsumati unei politici editoriale unitare în 
organizaţia de știri căreia îi aparţin și toți profesioniștii din relaţiile pu- 
blice sînt releele unor poziţii cel puţin formalizate, dacă nu chiar insti- 
tutionale). Pentru a fi fidel sensului general al acestui volum voi 
încerca să schitez mai jos pragmatica relaţiilor cu mass media din 
România, fără pretenţia de exhaustivitate. 


Relaţiile companiilor de PR cu mass media românești sînt de 
multe ori distorsionate și deturnate de la adevăratul lor obiectiv de 
înţelegerea precară atît a naturii actului de relaţii publice în contex- 
tul condiţiilor specifice pieţei românești, cit si, mai ales, de ignorarea 
candida a contingentelor care alcătuiesc de fapt ceea ce numim rela- 
tiile cu mass media. 

Desigur, relaţiile publice și în special relaţiile cu mass media nu 
au un caracter normativ și nu presupun o abordare prescriptivă pen- 
tru simplul motiv că principiile acţiunii în acest domeniu sînt dictate 
exclusiv de circumstanţe și contingente (temporale, dar mai ales 
personale). Or păcatul capital al relaţiilor cu mass media este igno- 
rarea cronică a ziaristului ca individualitate și instanță ultimă a re- 
dactării știrilor. Ziarele primesc în fiecare zi corespondenţă adresată 

unor jurnaliști care lucrează pentru alte publicaţii de ani de zile. 
Ciclul de sesizare a unei semnături relativ noi este de jumătate de an, 
în ciuda prezenţei jurnaliștilor în cauză la nenumăratele acţiuni ale 
respectivei companii sau departament de relaţii publice. Firește, este 
foarte dificil să mentii o bază de date cu jurnaliști la zi, fiindcă presa 
scrisă, cel puţin, este foarte volatilă din punctul de vedere al perso- 
nalului redacţional. Autorii lucrării de fata fac aceleași observaţii in 
legătură cu relaţiile publice britanice, care nu au găsit o formulă de 
succes din acest punct de vedere, deși au deja o istorie îndelungată. 
Totuși, varietatea și diversitatea presei britanice justifică oarecum 
deficitul de bună orientare în multitudinea de publicaţii. 

Deși cartea de fata nu restrînge discuţia la un tip de presă sau 
altul, pentru a contextualiza discuţia și pentru a corela aspectele teo- 
retice ale cărţii cu realitatea zilnică a relaţiilor publice de la noi mă 
voi limita la exemplul presei de afaceri din România. 

Alibiul pletorei de titluri din media britanică nu funcţionează 
pentru presa de afaceri românească, pentru că aceasta din urmă este 
foarte restrânsă atît ca număr de titluri, cit și ca număr al ziariştilor 
implicaţi în domeniu. 

Există în acest moment un lider incontestabil pe segmentul 
cotidianelor, Ziarul financiar (Publimedia), un saptaminal in limba 
română, Capital (Ringier), două hebdomadare în limba engleză, 
Business Review (Business Media Group - BMG) si Bucharest Business 
Week (Americelt), un bilunar, Biz (același BMG), și alte cîteva publi- 
catii care populează nișele destul de mici lăsate de acești cinci jucă- 
tori (Banii nostri, Piața financiara, Jurnalulafacerilor etc). In aceasta 
listă trebuie cuprinse și cele două mari agenţii de știri, Mediafax și 
Rompres, care au în mod tradiţional departamente economice foarte 
puternice. Internetul este un mediu neglijabil în România ca debu- 
seu pentru informaţia de afaceri, fie și numai pentru faptul ca rata 
penetrării acestuia este undeva între 10 si 15 Ia sută. In afară de 
lipsa unei mase critice, Internetul românesc nu poate concura media 
tradiționale (mai ales cele tipărite) și pentru că în România se fac 
foarte puţine tranzacţii on-line și, ca atare, valoarea generală a me- 
diului în România este acea de divertisment și facilitator social 
(e-mail, Internet messaging, matrimoniale etc). 


în fiecare dintre redactiile publicaţiilor menţionate există un 
„nucleu dur” de ziariști care își iau meseria foarte în serios și care 

rezistă an de an mirajului diverselor sinecure ce le sînt oferite ca 
urmare a exercitării profesiei lor. într-o redacție relativ numeroasă 
ca aceea a Ziarului financiar, acest „nucleu dur" nu înseamnă mai 
mult de cîţiva ziarişti. Din păcate, uneori firmele de relaţii publice 
nu cunosc foarte bine nici măcar acest grup restrins de ziariști de 
afaceri. Problema cea mare este că, deși cele mai multe firme de 
relaţii publice execută sîrguincios şi relativ corect rutinele zilnice 
ale relaţiilor cu mass media, adică monitorizarea de presă, rapoarte 
după cuvinte-cheie, executive summaries și orice altceva îşi doreşte 
clientul, foarte puţine reuşesc să facă ceea ce este cu adevărat im- 
portant: să citească critic și în perspectivă articolele fiecărui ziarist in 
parte. Reproducerea procedurilor standard de relaţii publice nu 
generează automat efecte similare cu cele obţinute de aceleași pro- 
ceduri în mass media străine. 


Nu ajunge să știm cum îl cheamă pe redactorul de finante-banci 
de la Capital şi să-i trimitem aproape zilnic materialele mai mult 
sau mai puţin importante ale clientului, chiar dacă acesta din urmă 
tinde să creadă că orice declaraţie a directorului general al compa- 
niei este esenţială pentru public. Rutina relaţiilor publice româ- 
nești ar trebui să includă profile editoriale ale oamenilor care fac 
știrile, cu propensiunile și idiosincraziile lor. Această schemă a con- 
tingentelor personale are avantajul de a transforma munca sisifică a 
asigurării unui anumit nivel de acoperire mass media pentru un eve- 
niment dat (care este uneori tradus grosolan într-un număr oarecare 
de tăieturi de ziar) într-un exerciţiu inteligent de a modela ştirile în 
funcţie de resorturile care determină selecţia și filtrarea lor. 

Rigiditatea unora dintre profesioniștii de relaţii publice de la 
noi are și alte simptome. Există practicanți ai acestei meserii - ce ar 
trebui să fie paradigma subtilitatii și a tactului - care au obiceiul 
straniu de a-i cere ziaristului spre aprobare, pe un ton adesea im- 
perativ, articolul înainte de a merge la tipar, condipionînd comuni- 
carea cu ziaristul pe acest considerent. Această strategie are, desigur, 
avantajul de a evita orice surpriză neplăcută din partea jurnalistului 
și îl pune pe ofiţerul de presă respectiv într-o poziţie de control și 
de putere care îi asigură confortul intelectual (şi, de cele mai multe 
ori, siguranţa că nu va fi concediat). Ceea ce nu înţeleg aceşti pro- 
fesionisti este că ori de cîte ori îl somează pe ziarist „să verifice acu- 
ratetea cifrelor și a detaliilor” - o altă variantă a cenzurii care 

pornește uneori dinspre relaţiile publice - ei admit implicit că nu 
și-au făcut meseria cum trebuie. Capacitatea de a transmite mass 
media un mesaj coerent și adecvat se suprapune aproape fără ex- 
ceptie cu preluarea și retransmiterea acestuia în spiritul, dacă nu 
chiar în litera textului comunicatului de presă original. Categoric, 
se întîmplă ca presa de afaceri - pentru a relua exemplul de mai sus 
- să aibă o agendă ascunsă sau să discrimineze anumite organizații 
din diferite motive, însă forțarea acestui tip de cenzură grosolană 
nu este un remediu nici măcar pentru asemenea situaţii de criză, 
din simplul motiv că redacția în cauză va avea o reacție alergică 
foarte severă. 

O bună explicaţie care subîntinde întreaga serie de comporta- 
mente inflexibile ale relaţiilor publice românești este încercarea de 
a minimaliza responsabilitatea firmei de relaţii publice și practica de 
a furniza servicii neacoperite de nici un fel de garanţie. S-ar putea 
presupune deci că piaţa relaţiilor publice este determinată de logica 
ofertei (supply-side), de vreme ce agenţiile își permit să impună o 
asemenea politică de servicii minime contra unor conturi relativ 
stabile şi a unor bugete anuale garantate (într-o anumită măsură). 
Voi arăta mai jos că aici se aplică exact regula contrară. Piaţa servi- 
ciilor de relaţii publice pentru corporaţii în România este încă destul 
de restrînsă, atît în sensul lichidităţii ei, cit și ca miză. 

Lichiditatea pieţei este limitată din trei cauze principale: în 
primul rînd, marile agenţii de publicitate internaţionale care acti- 
vează în România au o clientelă captivă în zona publicităţii și a ser- 
viciilor conexe. Aceiași clienţi sînt totodată cei mai mari consumatori 
de servii de relații publice și, prin urmare, marile agenţii internatio- 
nale tind să înghită și aceste bugete. Prin urmare, agenţiile de relaţii 
publice independente sînt limitate de la bun început la apele tul- 
buri şi puţin adînci ale conturilor de mică anvergură. In al doilea 
rînd, este vorba despre tirania cuantumului fix al bugetelor de 
relaţii publice (de cele mai multe ori stabilite la Viena - locaţia pre- 
dilectă a companiilor internaţionale pentru coordonarea afacerilor în 
zona EEMEA (Eastern Europe, Middle East and Africa). Cele mai 
multe firme au un calendar de evenimente şi acţiuni prestabilit, 
fără posibilitatea de a rafina acest program pentru a face faţă even- 
tualelor crize de media, situaţiilor speciale sau pur si simplu pentru 
a-și manifesta creativitatea în sensul unor mai bune raporturi cu 

presa. în sfîrșit, piaţa de relaţii publice în România (şi prin România 
trebuie să înţelegem într-o proporţie covirsitoare piaţa locală a 
Bucureștiului) este dictată de cerere (demand-side). Cele mai multe 
firme de relaţii publice se menţin pe linia de plutire mulțumită 
unui singur cont mare, cel mult două. Perspectiva de a pierde ori- 
care dintre aceste afaceri induce un comportament prudent si orien- 
tat spre compromis. Clientul face preţul, iar prioritatea agenţiei este 
păstrarea contului, de unde tendința centrifuga de ambele parti de 
a crea un parteneriat bazat pe logica celui mai mic preţ. Insă acest 
model de afaceri este mai potrivit lanțurilor de magazine de des- 
facere cu amănuntul. Pentru o industrie cu o valoare adăugată colo- 
sală cum este branșa relaţiilor publice, politica preţului mic (care se 
traduce de fapt în costuri mici cu angajaţii) este fatală şi conduce la 
distorsiuni ale pieţei. 

Am încercat să expun doar trei dintre ratiunile pentru care piaţa 
serviciilor de relaţii publice în România este foarte putin lichidă. 
Toate trei (consolidarea conturilor de reclamă și relaţii publice, rigi- 
ditatea bugetelor și mai ales logica prețului impus de client) con- 
duc la corolarul care dă tonul industriei relaţiilor lumii corporatiste 
cu presa românească: lipsa unei mize locale. 

Relaţiile publice (implicit segmentul relaţiilor cu mass media) 
sînt, în sistemul pieţei anglo-saxone, o funcţie a relaţiilor cu investi- 
torii. Companiile private de succes sfirgesc invariabil prin a se lista 
la bursa din New York sau Londra (pieţele de capital reprezenta- 
tive ale lumii). Accesul la capital impune anumite restricţii și limi- 
tări, printre care şi o politică de prezentare a activităţilor companiei 
în așa fel încît investitorii să nu fie tentaţi să vîndă masiv acţiunile 
companiei respective. Mass media preia și publică rapoartele finan- 
ciare trimestriale și anuale ale companiilor listate, dar, pe lîngă 
acest tip de articole, investigaţiile independente ale jurnaliștilor 
pot induce nervozitate în piaţă pe considerente legate de exemplu 
de suspiciuni asupra contabilităţii firmelor, de politici de extindere 
prea agresive sau prea lente, eventuale concedieri sau de zvonul 
neconfirmat că directorul executiv se gîndește să se pensioneze. 
Există prin urmare o nevoie structurală de a avea relaţii excelente 
cu mass media din pieţele respective. 

Cele mai multe companii românești, inclusiv cele foarte mari, 
sînt listate numai la București, pe o piaţă de capital lipsită de orice 

importanţă în contextul global. Unele dintre companiile care dic- 
tează mersul Bursei de Valori din București (BVB) sînt deţinute 
încă de stat” iar statul are instrumente mai eficiente de influențare 
a pieţelor decît mass media. Acesta este motivul pentru care atîtea 
firme mari nu au o activitate de relaţii publice propriu-zisă, chiar 
dacă au un departament de relaţii publice cu o pondere semnifica- 
tivă în structura organizaţiei. Unde nu există o motivaţie reală de a 
interactiona cu presa, relaţiile publice nu sînt decît un apendice 
decorativ al organizaţiei respective. 

Pe de altă parte, este imposibil de tăgăduit că firmele cu cel mai 
mare succes de relaţii publice (inclusiv cu mass media) sînt companii 
internationale precum Connex, Orange, Raiffeisen, Coca-Cola. Toate 
sînt listate în alte pieţe de capital și performează relaţiile publice în 
România ca reflex al politicii lor de relaţii publice din pieţele native 
sau în care sînt listate. Deși aceste exemple par să contrazică ipoteza 
lipsei de mize, ele nu fac totuși decît să o confirme la o privire mai 
atentă. Deciziile investitorilor activi la Bursa din New York (NYSE) 
sau Bursa de la Londra (LSE) depind, firește, între altele, de perfor- 
mantele managementului subsidiarei din România a Orange, de 
exemplu, dar ele nu depind de atitudinea presei din România fata de 
firma respectivă. Eforturile de relaţii publice ale firmelor de tele- 
fonie mobilă (de fapt ale tuturor firmelor internaţionale listate în alte 
pieţe de capital) vizează în fond consolidarea mărcii și a imaginii aces- 
teia în imaginarul consumatorilor, fiind prin urmare o activitate de 
marketing, și nu una de relaţii publice (care presupune influențarea 
agendei editoriale, promovarea sentimentului că firma respectivă este 
parte a sferei publice, și nu doar o grupare de interese comerciale pri- 
vate între altele, precum şi stimularea unui interes continuu al pu- 
blicului pentru companie fără a oferi de fapt informaţii critice pentru 
mersul companiei). Ca atare, cele mai profesioniste departamente de 
relaţii publice din piaţă fac de fapt promovare de imagine și produs, 
pentru că sînt izolate de piaţa care presupune competenţa lor cen- 
trală. Efectul benefic al acestui travesti este transferul de know-how 
către jucătorii din piaţa locală. Firmele internaţionale se comportă din 
acest punct de vedere ca niște adevărate programe EMBA (Executive 
Masters of Business Administration), ai căror ,,absolventi" duc cu ei în 
alte companii bazele relaţiilor publice profesioniste așa cum sînt prac- 
ticate în ţările care au inventat și sistematizat domeniul. 

Să observăm însă că, dintre toate firmele internaţionale, numai 
cele care au nevoie de acces la publicul larg în calitatea lui de agre- 
gat de consumatori existenţi și potenţiali au o activitate de relații 
publice notabilă. Piaţa de ciment din România, de exemplu, este, 
după cum se știe, dominată de trei mari jucători internaţionali 
(Holcim, Heidelberg Cement și Lafarge). Pentru că numai compa- 
niile cumpără ciment în cantități suficient de mari, aceste firme se 
concentrează asupra bazei lor de clienţi, acordînd relativ puţină 
atenţie mass media, și nu din aroganță, ci pentru că lipsa mizei pen- 
tru interacțiunea cu mass media locală a dictat politica generală a 
firmelor respective. Ca urmare, în recentul scandal al ,,conspiratiei" 
industriei de ciment pentru a menţine artificial un pret mare pentru 
cimentul fabricat în România, mass media a avut tendinţa naturală 
de a da prioritate campaniei de presă a constructorilor (clienţii celor 
trei mari jucători ai industriei de ciment). Asemenea acuze ar fi 
avut consecinţe devastatoare asupra acestor companii într-o piaţă 
de capital semnificativă. însă scandalul din România a intrat între 
timp într-un oarecare anonimat public, iar cei trei mari producători 
de ciment nu par afectaţi în termenii relaţiilor publice, în ciuda 
virulentei campaniei căreia i-au fost supuşi. Există deci companii 
care își pot permite, în România, să ignore relațiile publice, chiar 
dacă nu o vor recunoaște. 

Cine face deci relaţii publice în sens strict si fără suprapuneri 
cu alte funcții ale companiei (marketing, reclamă etc.)? Răspunsul 
poate părea deconcertant, dar aduce încă un element în demon- 
stratia ideii că nu există relaţii publice propriu-zise fără o motivaţie 
strategică locală. Asociaţiile diverselor industrii, patronatele si, 
într-un anumit sens, sindicatele fac campanii de relaţii publice cu 
conștiința faptului că fac relaţii publice. Voi da un exemplu care are, 
sper, forța descriptivă si de explicaţie pentru a explicita mecanis- 
mul acestui fenomen. 

Industria televiziunii prin cablu din România este dominată de 
trei mari companii. Două dintre ele - RCS/RDS şi Astral Telecom 
- sînt companii românești care au crescut organic prin valuri succe- 
sive de achiziţii și fuziuni între companii de profil mici, toate apărute 
ca iniţiative antreprenoriale pe plan local după 1990. Valorile de piaţă 
ale celor două companii se situează cu aproximaţie în jurul a 150 de 
milioane de dolari fiecare, într-o piaţă care valorează circa 150 de 

milioane de dolari anual, cifră care nu include serviciile de Internet 
prin cablu și de telefonie alternativă. Al treilea jucător este UPC, o 
firmă pan-europeană de comunicaţii prin cablu. în afara celor trei 
companii există cîteva sute de operatori locali. Interesele acestei 
industrii sînt reprezentate de ACC (Asociaţia de Comunicaţii prin 
Cablu). 

ACC, împreună cu managementul celor trei mari companii, a 
orchestrat una dintre cele mai susţinute și de lungă durată campanii 
de relaţii publice, care atinge aproape orice, de la drepturiile de 
autor şi relaţia cu Romtelecom pînă la regimul fiscal. Această asoci- 
atie profesională a purtat si a cistigat/>r/« intermediul presei o serie de 
războaie cu o miză uriașă (a se vedea conflictul în legătură cu taxa 
pentru cinematografie, discuţiile cu ORDA asupra colectării dreptu- 
rilor de autor și altele). ACC a înţeles și a internalizat unul dintre 
principiile esenţiale ale jurnalismului, acela de a urmări subiecte 
controversate, cu dezbatere publică deschisă și fără menajamente, 
în discuţiile tehnice și aride despre procente, standarde tehnice si 
prevederi fiscale au fost implicate personalități din arii de activitate 
separate - s-ar zice - de zidul gros al incompatibilitatii competen- 
telor. Si, totuși, ACC a recrutat și a ,,vindut" presei opiniile favora- 
bile ale unui fost ministru de finanţe, ale unor deputaţi și senatori, ale 
ambasadorului Statelor Unite ale Americii, și lista poate continua. 

Reușita acestei organizații și implicit a industriei românești de 
cablu este unică: a impus o agendă de natură strict liberală, croită 
pentru interesele unor companii, unui guvern social-democrat, în- 
tregii prese (indiferent de tendinţele editoriale ale acesteia) și, în 
ultimă instanţă, printr-un efect de cascadă, publicului. Efectul cuan- 
tificabil este acela că, dintr-un salariu lunar mediu de 150 de dolari, 
clienţii acestor companii plătesc fără să clipească echivalentul a 
patru dolari pe lună pentru abonamentul la televiziunea prin cablu. 
Partea interesantă este că din acești 150 de dolari venitul discre- 
tionar, adică partea de venit care poate fi economisită sau cheltuită 
pe altceva decît strictul necesar este de doar de 30 de dolari. Abona- 
mentul lunar pentru serviciile de televiziune prin cablu reprezintă 
deci 13 la sută din venitul discretionar, ceea ce înseamnă că publi- 
cul investeşte încredere în companiile de televiziune prin cablu şi 
le apreciază activităţile. Poate nu este întîmplător că autorii acestei 
campanii care nu s-a încheiat încă sînt excelenți cunoscători ai 

contingentelor personale din mass media, știu uneori pe de rost 
articole întregi din ziare, cine le-a scris, cine le-a redactat, cine le-a 
scurtat ca să intre în pagină și așa mai departe. 

Un alt mare producător şi client al serviciilor de relaţii publice 
este administraţia centrală de stat. însă discuţia asupra relaţiilor pu- 
blice guvernamentale nu intră în zona relaţiilor publice ale comu- 
nitatii de afaceri, subiectul acestei cărţi și al acestei prefețe. 


Rațiunea acestui text introductiv este aceea de a schița confi- 
guratia curentă a relaţiilor publice din România în domeniul relati- 
ilor cu mass media. Prima parte a cărţii de fata este de fapt un model 
de sinopsis al mass media într-o anumită ţară (în speţă Marea Bri- 
tanie). Calitatea principală a acestui demers nu este atît aceea de a 
numi proprietarii și de a face o scurtă istorie a presei britanice, cît 
aceea de a indica modalitatea prin care profesionistul de relaţii 
publice poate să ajungă la o imagine de ansamblu a industriei căreia 
i se adresează (mass media). 

Exemplele date nu sînt definitive și pot fi citite şi prin alte 
grile. Principiul relaţiilor publice pentru companii este acela de a 
răspunde prompt la schimbările frecvente care intervin în industria 
respectivă, în economie şi chiar în societate, motiv pentru care orice 
model al acestor practici generale şi particulare nu poate fi introdus 
decît prin acţiune efectivă. Am încercat să evidentiez o anumită 
anomalie a funcţiei relaţiilor publice în lumea afacerilor de la noi, 
prin apelul la o anumită irelevanţă a mobilurilor, precum și faptul 
esenţial că relaţiile publice trăiesc din tact, din cunoașterea strictă 
a particularitatilor și individualitatilor pieţei în orice moment, pre- 
cum și din anticiparea mutărilor probabile ale jurnaliștilor. Recuzita 
de trucuri, strategii și abilităţi comunicationale necesare atingerii 
acestor scopuri se regăsește întreagă în paginile acestei cărți. 


Nicu Pană 


Introducere 


Profesioniştii din domeniul relaţiilor publice își dedică 
cea mai mare parte a timpului relaţiei cu mass media. 
Această carte își propune să le furnizeze informaţii legate 
de anumite aspecte ale dezvoltării mass media care ar 
putea să le ușureze activitatea şi, în același timp, să ofere 
sfaturi practice pentru o colaborare de succes cu mass 
media. 

Mass media sînt esenţiale pentru activitatea de relaţii 
publice din două motive. în primul rînd, chiar începu- 
turile industriei coincid cu agenţia de presă a pionierilor 
Barnum (cel care a spus că „nu există publicitate proastă”) 
și Ivy Leadbetter Lee (cel care a difuzat primul comuni- 
cat de presă). In al doilea rînd, relaţiile publice s-au năs- 
cut în Marea Britanie o dată cu implicarea mass media în 
propaganda din timpul celor două războaie mondiale. 

Mass media pot fi folosite atît ca instrumente de per- 
suadare, cît şi pentru a informa anumite segmente rele- 
vante ale publicului. Prin intermediul media de nișă şi 
profesionale, ca și cu ajutorul noilor media cu acoperire 


largă, publicul poate fi ţintit cu precizie si eficienţă. Media 

sînt uneori folosite pentru a încuraja interactivitatea cu 
publicul, așa cum este cazul recentei campanii Daewoo 
care-i încurajează pe clienţi să comunice firmei orice ne- 
mulțumire legată de experienţa achiziţionării unui auto- 
turism. 

Nu în ultimul rînd, iniţiativa editorială presupune un 
anumit grad de susținere implicită a informaţiilor comuni- 
cate și este, ca atare, creditată ca fiind mult mai obiectivă 
decît reclama, pentru care se plătește și, deci, e suscepti- 
bilă de subiectivism. 

Avînd o relaţie eficientă cu mass media, profesioniștii 
din relaţiile publice contribuie nu numai la consolidarea 
reputației clienţilor si a angajatorilor lor, dar și a imaginii 
proprii. De asemenea, stabilirea unor relaţii de lucru bune 
cu jurnaliștii“ le va fi de un real folos în viitor. 


* Jurnalist, redactor, editor: în sistemul jurnalismului anglo-sa- 
xon, funcţiile colectării și coroborării informaţiei sînt separate. Jurna- 
listul dă telefoane, întreabă, se documentează, după care scrie o 
variantă de articol pe care o înaintează editorului (redactorului). 
Acesta din urmă supervizează în permanenţă activitatea jurnalistu- 
lui și poate oricînd solicita rescrierea materialului, dacă observă că 
există probleme. In presa românească cele două funcții se suprapun 
și în covirsitoarea majoritate a cazurilor ziariștii sînt și reporteri, si 
redactori (n. tr.). 

Partea inti 


Contextul media 


Alison Theaker 


Cînd și unde: 
scurtă istorie a mass media 


In ţările democratice, instituția mass media se repre- 
zintă pe sine ca total independentă și menită să acţioneze 
în numele interesului public. Codul deontologic al Uniu- 
nii Naţionale a Jurnaliștilor (NUJ) din Marea Britanie 
stipulează: „Jurnalistul trebuie să apere în permanenţă 
principiul libertăţii presei [...]; se va strădui să elimine 
distorsionarea, omisiunea și cenzura ştirilor". însă în seco- 
lul al XIX-lea presa depindea de informaţiile pe care i le 
dădea guvernul pentru a difuza știrile corespunzătoare. 
Informaţiile erau, firește, condiţionate de susţinerea gu- 
vernului respectiv. Nu exista jurnalism de investigaţie. Le- 
gea calomniei era utilizată pentru a controla conţinutul, 
iar taxa de timbru, precum și alte impozite aveau în ve- 
dere limitarea proprietăţii asupra presei „la acele persoane 
care se vor purta onorabil" (parlamentarul Cresset Pelham) 
și care nu puteau fi, potrivit lordului Castlereagh, decît 
„oameni respectabili si înstăriți”. Cu toate că în anul 1836 
la Londra existau circa două milioane de cititori ai gaze- 
telor nealiniate (mai numeroși față de audiența presei legi- 
time), aceste publicaţii și-au încetat apariţia pînă în 1837. 


Cînd și unde: scurtă istorie a mass media 25 


Capitalul necesar pentru lansarea unei publicaţii era re- 
lativ mic. Northern Star dm Leeds a început în anul 1837 cu 
690 de lire sterline, utilizînd o mașină de tipar manuală și 
litere de plumb închiriate. în anul 1939 ajunsese să înre- 
gistreze un profit de 13.000 de lire, iar tirajul minim pentru 
a-i asigura subzistenta era de numai 6.200 de cititori. Pe mă- 
sură ce revoluţia industrială a progresat, tipărirea s-a automa- 
tizat treptat și, prin urmare, s-au putut produce tot mai multe 
exemplare. în același timp, însă, automatizarea a crescut 
semnificativ costurile înființării ziarelor si pragul minim al 
tirajului acestora. Daily Maila pornit în 1896 cu 15.000 de 
lire, în timp ce în 1918 The Express a costat două milioane 
de lire, cu un tiraj minim de 250.000 de exemplare. 

Pe măsură ce costurile și tirajul minim necesar supra- 
vietuirii publicaţiilor au crescut, rolul reclamei a devenit 
tot mai important. Pentru a-şi acoperi costurile, publica- 
tiile au început să se adreseze publicului de masă. Ziarele 
care se adresau clasei muncitoare aveau un tiraj mare, însă 
foarte puţină reclamă sau chiar deloc. De fapt, creșterea 
audienței antrena pierderi corespunzătoare. în momentul 
în care The Daily Heralda fost închis, publicaţia avea o cir- 
culatie de 4,7 milioane de cititori, mai mult decît The Times, 
The Financial Times şi The Guardian la un loc. Motivul fali- 
mentului nu a fost acela că oamenii nu l-ar fi citit, ci că 
nu a reușit să atragă suficientă reclamă. Publicaţiile mode- 
rate și conservatoare ce se adresau claselor de mijloc încasau 
de obicei bugetele de publicitate, pentru că cititorii aces- 
tora aveau un surplus de venit. De fapt, majoritatea presei 
de azi susţine valori conservatoare. 


Cînd: originile presei în Europa 


în Franţa, presa s-a dezvoltat ca urmare a Legii Presei 
za 


din 1881, care stipula că „presa este liberă”. Se considera că 
ziarele au un rol important atît pentru regimul democratic 

cît și pentru divertisment. înainte de 1870, Petit Journal 
avea o circulație de 300.000 de cititori, iar în pragul pri- 
mului război mondial existau 60 de ziare în Paris și 250 în 
provincie. Multe publicaţii au apărut pe fondul dezbate- 
rilor religioase și politice. De la încheierea celor două 
războaie mondiale, numărul titlurilor e într-un declin con- 
tinuu, iar nivelul tirajelor acestora stagnează încă din anul 
1940. 

în Germania s-au dezvoltat trei categorii de publicaţii. 
Mai întîi, după Revoluţia de la 1848 s-a născut o presă ori- 
entată spre partidele politice și care a fost parte integrantă 
în consolidarea sistemului politic. în al doilea rînd, au 
apărut gazete locale care conţineau atît material editorial 
fără coloratura politică, cit și reclamă. în al treilea rînd, in 
marile orașe apăruse așa-numita presă bulevardieră, adică 
ziarele de senzaţie. Sub conducerea lui Alfred Hugenberg 
s-a creat în anii 1930 un uriaș imperiu de presă a cărui 
poziţie antidemocratică a contribuit în mare măsură la 
căderea Republicii de la Weimar. Cînd au ajuns la putere, 
naziștii au preluat controlul presei; ulterior, după termi- 
narea războiului, Aliaţii au pus bazele unei prese noi. Bri- 
tanicii și francezii au creat un sistem de presă bazat pe 
afinități cu partidele politice, în vreme ce americanii au 
acordat licenţe diverselor grupuri care reprezentau un 
spectru larg de opinii. 


Unde: radioul și televiziunea în Europa 


Marea Britanie 


British Broadcasting Company și-a început activitatea 
în 1922, iar în 1926, printr-un decret regal, s-a transformat 
în British Broadcasting Corporation. Misiunea sa declarată 
era aceea de a informa, educa si distra. 

BBC a cîștigat audienţă naţională în timpul grevei ge- 
nerale din 1926. Directorul general de atunci al companiei, 

John Reith, afirma: „Guvernul acţionează in interesul 
poporului, deci BBC este de partea guvernului”. Deși s-au 
difuzat declaraţii ale grevistilor și ale spărgătorilor de grevă, 
nici unui reprezentant al organizaţiilor muncitorilor sau 
liderului opoziţiei, Ramsay MacDonald, nu li s-a permis 
să-și exprime poziţia. 

Primele transmisiuni televizate s-au efectuat în 1936, de 
la Alexandra Palace. Televiziunea comercială a debutat însă 
abia în anul 1955, iar concurenţa pentru audienţă a seg- 
mentat publicul. Deși la început canalele comerciale au 
avut dificultăţi în atragerea telespectatorilor, în 1957 sir 
Kenneth Clark anunţa că se înregistra un raport de 79:21 
în preferinţele publicului în favoarea noului serviciu. 


Franța 


Radioul și televiziunea franceze sînt controlate de stat 
în mai mare măsură decît în Marea Britanic în Franţa ra- 
dioul a început să emită în 1921, iar în 1923 statul francez 
crease deja un monopol. Firmele private puteau cumpăra 
licenţe pentru o perioadă de zece ani. Posturile de radio 
erau în totalitate dependente de stat pentru a supravieţui, 
întrucît, chiar dacă postul era privat, nu existau venituri 
din publicitate sau, dacă existau, erau insuficiente. Franţa 
a adoptat televiziunea cu mult în urma Marii Britanii. 
Existau numai trei sute de televizoare în Franţa în anul 
1939, comparativ cu un număr de 25.000 în Marea Brita- 
nic Abia în 1961 Franţa a ajuns să aibă televiziune cu aco- 
perire naţională. Postul public RTF era afectat de greve 
frecvente si nu emitea la sfîrșit de săptămînă. Directorul 
general al postului era un înalt funcţionar guvernamental, 
iar informaţiile legate de demonstraţii, în special cele refe- 
ritoare la mișcările din Algeria din 1956, au fost interzise. 
Şeful radioului și televiziunii din 1961, Gerard, era de pă- 
rere că „jurnalistul trebuie să fie mai întîi francez și abia 
în al doilea rînd obiectiv”. 

în 1964, RTF şi-a schimbat numele în ORTF, iar de 
la începutul anilor 70 difuzează seriale, filme de acţiune, 
umor și jocuri. în 1975, președintele Giscard d'Estaing a 
promis că guvernul nu va mai interveni în televiziune, ceea 
ce a făcut de atunci ca relaţiile între cele două instituţii să 
se detensioneze. 


Germania 


în Germania de Vest, articolul 5 al Constituţiei adop- 
tate în 1945 stipulează: „este garantată libertatea presei și 
libertatea de a informa prin intermediul radioului și fil- 
mului”. S-au înfiinţat nouă posturi regionale de radio, 
dintre care patru au avut initiatori americani și un al cincilea, 
francez. întrucît sistemul german a apărut după război, 
orice tendinţă de centralizare și uniformizare a întîmpinat 
rezistenţă. Radioul și televiziunea au fost și sînt prin 
urmare controlate de către guvernele regionale și nu intră 
în responsabilitatea administraţiei federale. Cel mai mare 
canal TV este în coproprietatea celor nouă companii regi- 
onale și difuzează emisiuni de seară locale. Finanţarea este 
asigurată de taxele de licenţă. ZDF, înfiinţată în 1961 pen- 
tru a furniza o perspectivă obiectivă asupra evenimentelor 
internaţionale, își completează veniturile cu bani prove- 
niti din reclamă. Exista două posturi de radio: DW si DLF, 
precum și șase posturi regionale. 


2 


Cine: proprietatea 
asupra mass media 


De la sfîrșitul celui de-al doilea război mondial, proprie- 
tatea asupra mass media în Marea Britanie s-a consolidat 
continuu. Cota de piaţă a celor trei companii dominante, 
News International, Mirror Group și United Newspapers, a 
atins 74 la sută în 1993. 

Proprietatea asupra mass media oferă posibilitatea de 
a influenţa conţinutul editorial, fenomen care variază însă 
de la un proprietar la altul. Prezentul capitol conţine o pri- 
vire de ansamblu asupra principalilor jucători din lumea 
mass media. 


Personalităţi si ziare 


în Statele Unite, William Randolph Hearst, imortalizat 
de Orson Welles în filmul său Cetăţeanul Kane, trece drept 
modelul proprietarului de ziar. El a preluat San Francisco 
Examinerm 1887 şi, timp de 25 de ani, a fost cel care a creat 
sau a ruinat reputaţia oamenilor politici. Hearst a fost, de 
altfel, foarte aproape de a obţine nominalizarea democratilor 
pentru alegerile prezidenţiale din 1904. Corelarea ambițiilor 

politice cu influențarea opiniei publice prin intermediul 
mass media este un lucru bine cunoscut. 

în secolul al XIX-lea proprietarii scoteau ziare motivaţi 
mai ales de raţiuni necomerciale. Political Register, care-i 
aparţinea lui Cobbett, avea pierderi de milioane, în timp 
ce George Newnes pierdea circa 10.000 de lire pe an cu 
Westminster Press. Proprietatea asupra presei se concentra 
în mîna cîtorva familii. Alfred Harmsworth (devenit mai 
tîrziu lord Northcliffe) a fost candidatul unionist în pro- 
vincia Portsmouth în anul 1895, însă, în ciuda faptului că 
a cumpărat un ziar local pentru a-l sprijini în alegeri, nu a 
reușit să cîştige un loc în parlament. In 1896 el a înființat 
Daily Mail şi în 1903 Daily Mirror. Mai târziu, mai precis în 
anul 1914, a vîndut Daily Mirror fratelui său Harold (care 
avea să devină lord Rothermere). in 1908, Northcliffe 
cumpărase The Times de la colonelul Astor, al cărui frate, 
William Waldort Astor, va achiziţiona la rîndul său Observer 
de la același Northcliffe în anul 1911. Ultimul membru al 
acestui grup de baroni ai presei era Max Aitken, cunoscut 
mai tîrziu ca lord Beaverbrook. De origine canadiană, 
Aitken era parlamentar în circumscripţia Ashton-under- 
Lyme și a cumpărat Daily Express ca să-l sprijine pe Lloyd 
George împotriva lui Asquith. Tot Aitken a cumpărat 
Evening Standard şi Sunday Express în 1918. 


Daily Herald a fost singura publicaţie înfiinţată pentru 
a susţine mișcarea sindicală organizată. Sindicatele deti- 
neau 49 la sută din acţiunile acestui ziar care a apărut în 
1911 ca publicaţie a greviștilor. Sub conducerea lui Julias 
Elias, mai tîrziu înnobilat ca lord Southwood, tirajul ziaru- 
lui a atins două milioane. Avînd în vedere scăderea venitu- 
rilor din publicitate în acea perioadă, s-a calculat că ziarul 
avea pierderi de trei milioane de lire pe an, iar acestea 
creșteau pe măsură ce se tipăreau mai multe exemplare. în 
orice caz, multe alte ziare au fost împinse în aceeași situaţia 
pe măsură ce se lăsau antrenate în războiul tirajelor mari. 

Multe cotidiane au fost administrate ca afaceri de fami- 
lie. Așa se face că Cecil Harmsworth King, nepotul fonda- 
torului, a preluat Daily Mirror, iar fiul lui Beaverbrook, 
Max Aitken, a moștenit Daily Express. Roy Thomson, un 
alt canadian, a cumpărat The Times, deși ulterior a fost 
forțat să-l vîndă unui alt nou-venit, australianul Rupert 
Murdoch. Murdoch a cumpărat și Daily Herald, pe care 
King încercase în 1964 să-l relanseze sub numele The Sun, 
dar eșuase. Murdoch a relansat The Sun în formatul de 
tabloid agresiv care ne e familiar azi, ceea ce a determinat 
creșterea spectaculoasă a tirajului. Canadianul Conrad 
Black a preluat Daily Telegraph în 1985, iar Robert Maxwell, 
născut în Cehia și fost parlamentar al Partidului Laburist, 
a devenit proprietar al lui Daily Mirror în 1984. 


Colapsul de pe Fleet Street 


Sindicatele tipografilor au impus o serie de practici re- 
strictive și protectioniste ca, de pildă, plăţile suplimentare 
pentru lucrări care nu se efectuau sau negocierea unor 
organigrame excedentare în care figurau lucrători fictivi. 
Salariile acestora lereveneau cu schimbul celor care mun- 
ceau propriu-zis. Puterea de a negocia s-a atomizat către 
grupuri tot mai mici, iar proprietarii au manifestat ten- 
dinta de a face multe concesii sindicatelor în dorința ca 
ziarele să fie totuși tipărite. Pierderile organizaţiilor de 
pe Fleet Street totalizau 21 de milioane de lire în anii 
1975-1976. 

în schimb, multe publicaţii din Statele Unite se bucu- 
rau de monopoluri locale, așa cum era cazul lui Los Angeles 
Times, care obținea 95 la sută din totalul veniturilor din 
reclama atrasă de publicaţiile locale. Proprietarii nu se 
temeau să lase pe planul secund tirajul și să se con- 
centreze în schimb pe introducerea de noi tehnologii 
pentru a reduce costurile de producţie. Așa s-au impus 

fotocompozitia, culegerea computerizată și tiparul offset. 
Spre deosebire de Marea Britanie, cea mai mare parte a 
vînzărilor se realizau sub formă de abonamente, și mai 
puţin prin vînzare directă pe stradă. Prin urmare, publica- 
tiile au putut să adopte noile tehnologii in așa fel încît să 
satisfacă nevoile pieţei lor publicînd ediţii zonale și supli- 
mente speciale. 

Urmind acest exemplu, publicaţia lui Eddy Shah, 
Today, a început în 1986 să introducă noile tehnologii, 
între 1986 și 1989 puterea sindicatelor tipografilor a scăzut 
semnificativ, mai ales ca urmare a deciziei lui Rupert Mur- 
doch de a-și muta capacităţile de producţie la Wapping. 
Si alte publicaţii au făcut același lucru, preferind să-și 
vîndă sediile de pe Fleet Street și să se mute în zone mai 
convenabile. Culegerea textelor cu ajutorul computerului, 
făcută cel mai adesea de jurnaliști direct în pagină, a în- 
semnat o eficiență sporită, dar, în același timp, a ridicat 
conturile de pornire, precum și nivelul tirajului minim de 
supravieţuire. In ciuda faptului că News on Sunday, Sunday 
Correspondent şi London Daily News au investit cîte 6 mili- 
oane, 18 milioane și, respectiv, 30 de milioane de lire, 
toate cele trei au dat faliment din cauza capitalului insu- 
ficient. Numai Independent a reușit să se impună în această 
perioadă ca un nou titlu de succes, dar pînă si acesta a tre- 
cut recent prin mari dificultăţi financiare a căror rezolvare 
a însemnat cedarea unei cote semnificative de acţiuni 
către Mirror Group Newspapers. 


Proprietatea asupra presei 
în Franţa și Germania 


Constituţia franceză garantează libertatea și diversi- 
tatea, între 1945 și 1974, numărul titlurilor s-a diminuat 
constant de la 175 la 75 de cotidiane regionale și de la 31 
la doar 10 publicaţii la Paris. în anii 1970, Robert Hersant 

a devenit magnat de presă, detinind 16 la sută din volu- 
mul total al vînzărilor. Acest lucru era oarecum neobișnuit 
în Franţa și a generat panică în lumea politică. în orice 
caz, publicaţiile din Franţa se bucură de multe subvenții, 
iar statul susține în mod direct sau indirect o multitudine 
de publicaţii. 

Concentrarea proprietăţii asupra mass media induce o 
nervozitate similară în Germania. Deși apar peste 1.200 
de ziare regionale în Germania, ele se grupează în 122 de 
„uniuni editoriale”, prin mecanismele coproprietatii și 
cooperării dintre acestea. Aproape un sfert din populaţia 
Germaniei locuieşte în zone în care există, practic, un 
monopol al pieţei de ziare. Cel mai important trust este 
Springer, care controlează 25 la sută din totalul tirajelor. 


Proprietatea incrucisata asupra mass media 


Associated Newspapers deţine Daily Mail, Mail on 
Sunday şi numeroase publicaţii regionale, dar are, de ase- 
menea, participatiuni in Westcountry TV, Classic FM și 
Great Western Radio, in Marea Britanie. Grupul are lega- 
turi cu Herald-Sun TV în Australia și cu publicaţiile 
Harmsworth House în Statele Unite. EMAP deţine 70 de 
publicaţii regionale, 156 de reviste de afaceri și pentru 
consumatori, precum si acțiuni ale unor posturi de radio 
locale. News International deţine ziare în Marea Britanie 
(Times, Sun, News ofthe World, Sunday Times), Statele Unite 
{Boston Herald, New York Post), Australia {The Australian) 
și Orientul îndepărtat. Pe lîngă editarea de reviste, pro- 
ductia de filme și implicarea sa în televiziune la scară inter- 
naţională, una dintre cele mai controversate afaceri ale lui 
Rupert Murdoch este deținerea a 50 la sută din postul 
BSkyB. Murdoch a fost scutit de prevederile Legii 
audiovizualului /Broadcasting Act) din 1990 pentru a i se 

permite să controleze atît publicaţii, cît și o importantă 
parte a companiei care are monopolul televiziunii prin 
satelit. 

Raportul preliminar al iniţiativelor legislative guverna- 
mentale din 1995 făcea recomandarea ca grupurilor de 
ziare care au mai puţin de 20 la sută din tirajul total la nivel 
naţional să li se permită să aibă în proprietate posturi de 
televiziune terestre pînă la 15 la sută din totalul pieţei de 
televiziune. In acest mod, grupuri precum Pearson, Asso- 
ciated Newspapers, Guardian si Telegraph, care împreună 
au pus bazele organizaţiei de lobby British Media Industry 
Group, vor putea să se extindă în domeniul televiziunii. 

în Statele Unite, proprietatea încrucișată asupra mass 
media este reglementată de către Comisia Federală pentru 
Comunicaţii (FCC). Este interzisă deținerea unui post de 
televiziune și a unui ziar în aceeași zonă geografică, pentru 
a proteja diversitatea punctelor de vedere.* 

In anul 1995, electoratul italian, în urma unui referen- 
dum, i-a permis magnatului Silvio Berlusconi să-și păstreze 
toate cele trei posturi de televiziune. Tot atunci opinia 
publică s-a declarat în favoarea privatizării sistemului audio- 
vizual de stat, RAI." 


Ce urmează? 


Costurile în continuă creştere nu pot conduce decît la 
accentuarea tendinței de consolidare a proprietăţii din in- 
dustria media întrucît numai jucătorii mari își vor putea 


* FCC a hotărît în toamna anului 2003 să permită ziarelor locale 
americane să deţină participatiuni majoritare în posturi de televi- 
ziune locale. In Statele Unite toate ziarele, inclusiv New York Times, 
Washington Post și Los Angeles Times, sînt considerate în primul rînd 
publicaţii ale comunităţii locale și abia in al doilea rînd ziare natio- 
nale (n. tr.). 

** RAI nu este privatizată pînă astăzi (n. tr.). 

permite să înființeze și să administreze noi forme de 
media. Pe măsură ce tot mai puţini agenţi rămîn pe piaţă, 
politica editorială va deveni din ce în ce mai puţin radi- 
cală. Același fenomen va determina creșterea nivelului de 
efort necesar pentru a atrage atenţia editorială a marilor 
srupuri de presă, precum și accentuarea importanţei publi- 
catiilor mai mici și a celor specializate pentru profesio- 
nistii din domeniul relaţiilor publice. 


3 


Legislaţia mass media 


Sfidarea curții 


în cazul în care mass media publică articole despre 
investigaţiile pe rol sau deliberarea juriilor, critică justiţia 
sau nu se supun ordinelor instanţelor, ele pot intra sub 
incidenţa Legii sfidării curţii. Orice articol, discurs sau 
emisiune pot fi considerate sfidare a curţii, indiferent de 
intenţia lor, însă trebuie dovedit faptul că respectivul 
material prezintă un risc substantial de a obstructiona sau 
prejudicia desfășurarea procedurilor legale. Astfel de cam- 
panii de presă de natură a prejudicia mersul justiţiei au 
condus recent la abandonarea cîtorva acţiuni de urmărire 
în instanţă. Totuși, legea în cauză prevede că nu poate fi 
considerat sfidare a curţii acel material editorial care este 
„de bună credinţă”. Această prevedere a fost initial legată 
de un articol despre thalidomidă pe care Sunday Times a 
vrut să-l publice în anul 1974, într-un moment în care era 
pe rol un proces intentat în numele unui număr de copii 
care fuseseră afectaţi de medicament. 

Calomnia și insulta 


Orice afirmaţie prin care se intenţionează diminuarea 
prestigiului unei persoane în societate sau care poate 
afecta activitatea unei persoane în funcţia, profesia sau 
ocupaţia sa este considerată defăimare. Cele două mari 
tipuri sînt: calomnia, în cazul în care afirmaţia ia formă 
scrisă sau este făcută publică prin intermediul audiovizua- 
lului, și insulta, dacă afirmaţia este de mai mică expunere, 
ca în cazul unei discuţii. Orice publicare a calomniei devine 
o nouă infracțiune și orice calomnie apărută într-un ziar 
poate conduce la procese intentate atît jurnalistului, cit și 
redactorului, tipografiei, proprietarului și distribuitorului. 


Este la latitudinea juratilor să hotărască în ce măsură 
cuvintele în cauză au fost calomnioase în contextul dat. 
Bineînţeles, cuvintele au adesea sensuri diferite de la om 
la om. O altă problemă o reprezintă standardele în conti- 
nuă schimbare; de pildă, o instanţă a decis în timpul pri- 
mului război mondial că este calomnios să scrii despre 
cineva că ar fi neamt. 

Profesioniştii din domeniul relaţiilor publice trebuie 
să aibă în vedere aceste lucruri atunci cînd fac declaraţii 
pentru presă, mai ales atunci cînd acestea fac referire la 
concurență. Uneori este contraproductiv să intentezi pro- 
cese în numite cazuri, asa cum a experimentat McDonald's 
pe propria piele atunci cînd a chemat în judecată doi acti- 
visti care făcuseră anumite comentarii legate de practicile 
companiei. Campania de presă care a urmat acestui caz a 
fost cu mult mai dăunătoare decît fuseseră comentariile 
iniţiale ale celor doi. 


Codul deontologic 


în afara legislaţiei, în mass media se aplică și nume- 
roase reglementări deontologice. Codul deontologic al NUJ 
stipulează: „Este datoria fiecărui jurnalist să menţină cele 

mai înalte standarde profesionale și etice”. Cei care cunosc 
metodele tabloidelor au destule motive să se îndoiască de 
faptul că acest cod are vreun efect. Alte elemente ale co- 
dului deontologic îi impun jurnalistului să facă tot ce-i stă 
în putere pentru a elimina denaturările și cenzura știrilor, 
să se asigure că informaţia prezentată este exactă, să corec- 
teze inadvertentele dăunătoare și să protejeze sursele 
confidentiale de informare. Fotografiile trebuie obţinute 
exclusiv prin solicitare explicită și nu trebuie să surprindă 
situaţii tragice decît dacă acest lucru este în interesul 
public. Jurnaliștilor li se interzice să profite de informati- 
ile confidentiale înainte ca acestea să fie făcute publice și, 
de asemenea, să deformeze realitatea din considerente 
legate de reclamă. Jurnaliștii nu au voie să facă reclamă 
diverselor produse comerciale. Mentionarea rasei, culorii 
pielii, religiei, handicapurilor fizice, stării civile sau orien- 
tării sexuale este permisă numai acolo unde aceste infor- 
matii sînt relevante pentru articolul respectiv. Toate 
aceste aspecte sînt esenţiale pentru profesionistul din 
relaţiile publice. 


Comisia pentru Plîngeri împotriva Presei (The Press 
Complaints Commission) este un organism de autoregle- 
mentare înființat de media. PCC oferă părţilor vătămate 
dreptul la replică. Nu este permisă plata pentru scrierea și 
publicarea articolelor, cu excepţia cazurilor în care arti- 
colul este în interesul public și plata articolului este abso- 
lut necesară pentru ca acesta să fie publicat. 

In orice caz, aceste prevederi deontologice sînt în acest 
moment încă discretionare, iar plîngerile împotriva infor- 
matiilor eronate din mass media pot ridica o serie întreagă 
de probleme suplimentare. 

Deontologia în domeniul audiovizual 


în cazul în care la televiziune apar probleme de redare 
incorectă, există două căi de protest. The Broadcasting 
Standards Council“ se ocupă cu situaţiile legate de sex, 
violență, bun-gust și morală publică. Se pot trimite plin- 
geri legate de conţinutul emisiunilor de televiziune și 
radio, sau al reclamelor, însă ele trebuie formulate în ter- 
men de două luni de la data difuzării acestora. Celălalt or- 
ganism este Broadcasting Complaints Commission (BCC), 
care se ocupă de tratamentul părtinitor al subiectelor sau 
de violări ale vieţii private în cadrul programelor de radio 
și televiziune, inclusiv de reclame. Jurisdictia acestui orga- 
nism acoperă televiziunea clasică, prin cablu și prin satelit. 
BCC acceptă plîngerile persoanelor juridice și private si, 
atunci cînd este cazul, poate înregistra chiar și o plingere 
făcută în numele unei persoane decedate, în măsura in 
care nu au trecut mai mult de cinci ani de la difuzarea pro- 
gramului incriminat. 


Cercetările pot dura cîteva săptămîni, iar concluziile 
sînt în mod normal difuzate în același interval orar în care 
a fost programată emisiunea împotriva căreia a fost făcută 
plingerea. 


E nevoie de o schimbare? 


Există o multitudine de abordări ale conceptului de 
reformă în mass media. Organizaţia Campania pentru 
Libertatea Presei și a Audiovizualului este preocupată de 
concentrarea mijloacelor de comunicare în masă în 


* La noi, Clubul Român de Presă este asociaţia cea mai puter- 
nică a patronatului presei românești. Rolul acestei organizații este 
de a rezolva amiabil conflictele apărute între membri și de a face 
lobbying în numele industriei (n. tr.). 

mîinile a tot mai puţine persoane și trusturi în continuă 
expansiune (vezi Capitolul 2) și este îngrijorată de restric- 
tiile impuse reporterilor. Această organizaţie propune o 
lege a informaţiei libere, după modelul american, care să 
permită accesul la documente guvernamentale, abrogarea 
Legii sfidării curţii și a Legii secretului de stat, precum și 
înlocuirea PCC cu un organism independent care să im- 
pună o politică generală a dreptului la replică și să moni- 
torizeze standardele mass media. 

La momentul redactării prezentei lucrări, nu există nici 
un indiciu referitor la modul în care această dezbatere se 
va încheia. 


4 


Etică și viata privată 


în timp ce televiziunea este considerată în Marea Bri- 
tanie cea mai importantă sursă de informare, presa are o 
reputaţie îndoielnică, mai ales tabloidele. In 1990 Co- 
misia Calcutt a avut o tentativă de a soluţiona problemele 
ridicate de violarea vieţii private și de onestitatea actului 
jurnalistic. Statul evită să promoveze legi care ar putea fi 
interpretate ca un atac asupra libertăţii presei. Deși este 
acceptată ideea că redactarea constă în interpretarea fap- 
telor, ceea ce la rîndul său implică o anumită selecţie și 
structurare a textelor, există o permanentă suspiciune fata 
de senzationalismul necontrolat specific tabloidelor. 

Legea Autorităţii Independente a Audiovizualului din 
1973 face referire în mod special la „obligaţia de impar- 
tialitate" în cazurile de „controverse politice sau sociale 
referitoare la afacerile curente care afectează opinia pu- 
blică”. Carta BBC garantează, de asemenea, principiul im- 
parţialităţii. Cu toate acestea, tocmai articolele despre 
anumite evenimente legate de Casa Regală și oamenii 
politici au constituit punctul de plecare pentru recoman- 
dările Comisiei Calcutt (vezi mai jos). Implicarea unor 

jurnaliști în promovarea unor subiecte evident false a avut 
un impact nefericit asupra credibilitatii relaţiilor publice 
ca profesie. Cel mai adesea publicul nu face nici o deose- 
bire între profesioniștii din domeniul relaţiilor publice și 
promotorii de media. Mai mult, cazuri ca vînzarea către 
un tabloid naţional a setului de fotografii ale prinţesei de 
Wales făcute fără consimtamintul acesteia sau și inven- 
tarea unor relaţii intime între foști politicieni și actriţe au 
condus la erodarea continuă a reputației presei. 

In Germania, presiunile asupra radioului și televiziu- 
nii s-au concretizat în așa-numita Mișcare a Statutelor. 
Presiunea de aliniere la poziţiile partidelor politice la 
determinat pe Wolf Dormer să declare: „Este mai curînd 
vorba despre un anume climat de cenzură difuză, anoni- 
mă și destul de greu de dovedit decît despre cazuri indi- 
viduale și evidente”. Reacţiile la aceste influenţe politice 
s-au concentrat mai ales pe dreptul jurnaliștilor, care, deși 
pare firesc, nu fusese solicitat, de a avea un cuvînt mai 
sreu de spus în privinţa conţinutului programelor pe care 
le produc. în cele din urmă s-a căzut de acord asupra unei 
versiuni mult atenuate fata de cererile iniţiale ale jurna- 
listilor, versiune care introduce anumite garanţii ale drep- 
turilor fiecărei organizaţii din audiovizual, în concordanţă 
cu dreptul cutumiar. 


în Franţa, buletinele de știri de la radio sînt în general 
recunoscute drept mai obiective decît cele ale televiziu- 
nilor, cu toate că din ce în ce mai multi francezi se rapor- 
tează la televiziune ca la principala sursă de informare, așa 
cum se întîmplă și în Marea Britanic Știrile televizate sînt 
controlate strict, în sensul că există o comisie indepen- 
dentă cu atributia de a supraveghea algoritmul alocării tim- 
pului de emisie. 

în Statele Unite, în schimb, comportamentul mass 
media este foarte diferit. Moralitatea mass media face 
obiectul dezbaterilor publice în mod frecvent. O bună 

explicaţie pentru acest fenomen ar putea fi sistemul în 
care operează mass media în această ţară. Pentru că majo- 
ritatea ziarelor sînt fie locale, fie regionale, acestea au 
interesul de a cultiva o bună relaţie cu respectivele comu- 
nitati de cititori. Nu trebuie uitat, de asemenea, că in 
Statele Unite există foarte multe cursuri postuniversitare 
de jurnalism, ceea ce conferă profesiei un mai mare pres- 
tigiu academic decît în Marea Britanic Ombudsman-y\ coti- 
dianului Washington Post, Richard Hardwood, se ocupă cu 
plîngerile referitoare la felul în care publicaţia tratează 
diverse subiecte și tine o rubrică permanentă în care anunţă 
rezultatele investigaţiilor sale. Jurnalistii se bazează pe 
ceea ce stipulează Primul amendament: ,,...Congresul nu 
poate iniţia nici o lege care să impieteze asupra libertăţii 
cuvîntului presei”. 

în 1947, Comisia Hutchins a făcut un raport în care 
critica mass media pentru „denaturare absurdă si gra- 
tuită, precum și pentru diseminarea erorilor”. Ziarele au 
totuși o atitudine mult mai responsabilă fata de erate, in 
măsura în care două treimi dintre acestea sînt publicate 
în termen de două zile de la comiterea greșelii iniţiale. 
Lucrurile au mers pînă acolo încît Boston Globe a publicat 
o erată în care prezenta scuze pentru că „declaraţiile fă- 
cute de motanul Sylvester au fost în mod eronat atribute 
lui Daffy Duck". După eșecul înregistrat de Consiliul 
National al Ştirilor in 1973, s-a vorbit despre necesitatea 
ca mass media să facă un audit pentru a verifica etica și 
conţinutul programelor. Cu toate acestea, recent s-au 
făcut auzite voci care acuză un val de jurnalism ,,murdar", 
ca și abordările contradictorii ale acelorași subiecte în 
presa scrisă față de televiziune. Desfășurarea procesului 
lui O.J. Simpson este un bun exemplu de subiect senza- 
tional care s-a banalizat printr-o vizibilitate excesivă. Trans- 
miterea continuă și exhaustivă a procedurilor instanţei ar 
fi de neimaginat în Marea Britanic 

Reglementarea 


Suspiciunile legate de standardele etice ale presei au 
condus la dezbateri legate de modalităţile de reglemen- 
tare a practicilor media. Una dintre cele mai importante pro- 
bleme abordate este noţiunea vieţii private a persoanei 
sau, cu alte cuvinte, distincţia între ceea ce poate consti- 
tui subiectul unui reportaj sau articol și ceea ce nu repre- 
zintă decît violarea gratuită a vieţii personale. In anul 1989 
au fost elaborate două proiecte de lege care se refereau 
tocmai la excesele presei. Unul dintre acestea (Legea drep- 
tului la replică) aparţinea lui Tony Worthington, iar cela- 
lalt (Legea vieţii private) lui John Browne. Deși nici una 
dintre aceste iniţiative nu a reușit, presiunea pe care au 
generat-o a condus în cele din urmă la înfiinţarea Comi- 
siei Calcutt. Aceasta a studiat interpretarea noţiunii de 
viaţă privată în mass media și a publicat raportul respectiv 
în 1990. în încercarea dea preveni orice fel de recoman- 
dări radicale din partea comisiei, ziarele și-au desemnat 
ombudsman-\ pentru a trata plingerile formulate de citi- 
tori, însă chiar faptul că aceştia erau angajaţii ziarelor pe 
care le investigau a pus sub semnul întrebării impartiali- 
tatea lor. în timp ce comisia pregătea forma finală a rapor- 
tului, jurnaliști ai publicaţiei Sunday Sport s-au infiltrat 
într-o rezervă a unui spital în care era internat actorul 
Cordon Kaye si, deși grav bolnav, i-au luat interviu și l-au 
fotografiat pe patul de spital. Reportajul și fotografiile au 
fost în cele din urmă publicate, deși Kaye era atît de bol- 
nav încît nu-și putea aduce aminte că i s-ar fi luat un in- 
terviu. Curtea de Apel a suspendat sentința împotriva 
publicaţiei cu condiţia ca aceasta să precizeze în mod 
expres că materialul respectiv fusese obţinut fără consim- 
tamintul celui în cauză. 

Comisia Calcutt, condusă de avocatul David Calcutt, 
era alcătuită din șapte membri, dintre care un jurnalist, o 

femeie de afaceri, un profesor universitar, un parlamentar 
și alti doi avocaţi. Aceștia nu au putut dovedi că standar- 
dele presei scrise s-ar fi deteriorat în mod evident în 
decursul secolului XX. în schimb, atît opinia publică, cît 
și parlamentul au rămas cu impresia că practicile mass 
media s-au degradat. Au fost audiaţi atunci oameni sim- 
pli, dar și Robert Maxwell, Rupert Murdoch și directorul 
tabloidului The Sun, Kelvin MacKenzie. Soluţia către care 
înclina comisia în momentul în care a intervenit afacerea 
Sunday Sport avea în vedere înființarea unei comisii de 
arbitraj pentru presă. în cele din urmă recomandările 
finale ale comisiei au dat presei o ultimă șansă de autore - 
glementare, dizolvînd Consiliul Presei și infiintind în locul 
său Comisia pentru Plîngeri împotriva Presei, cu precizarea 
că, dacă aceste modificări nu vor îmbunătăţi situaţia în ter- 
men de 18 luni, atunci urmează să se constituie pentru 
același scop o curte prezidată de un judecător. Au fost 
identificate trei noi tipuri de infracţiuni specifice ziariștilor: 
prezenţa fizjcă neautorizată la domiciliul unei persoane, 
fotografierea subiecţilor cu ajutorul teleobiectivelor fără 
permisiunea acestora și violarea proprietăţii. Două eveni- 
mente ar fi putut provoca introducerea jurisdicției tri- 
bunalului: eșecul de a înfiinţa Comisia pentru Plingeri 
împotriva Presei în termen de un an sau nesupunerea la 
arbitrajul Comisiei. 


Comisia pentru Plîngeri împotriva Presei a fost înfiin- 
tată în ianuarie 1991, avîndu-l în frunte pe lordul McGregor, 
și în primele șase luni de funcţionare s-a pronunţat în 
două cazuri: cel al deputatei Clare Short împotriva publi- 
catiei News ofthe Wor/dsi cel al unui articol apărut în Daily 
Star, intitulat „Parada poponarilor", care comenta reco- 
mandările unei comisii parlamentare ca homosexualilor să 
li se permită să facă serviciul militar. De cele mai multe 
ori, însă, cei care solicită restricții suplimentare asupra pre- 
sei scrise și audiovizualului sînt politicienii care consideră 

tendenţioasă maniera în care au fost intervievaţi. Este 
cazul parlamentarului Jonathan Aitken, care a protestat fata 
de modul în care a fost tratat de realizatorul emisiunii 
Today de la BBC, John Humphreys. 

Guvernul nu a dat curs recomandărilor mai severe ale 
comisiei, iar întreaga dispută pro sau contra reglementării 
presei a rămas nerezolvată. In ceea ce privește radioul și 
televiziunea, BBC-ul suferă pentru că puterea îl consi- 
deră anticonservator, în ciuda faptului că diverși parla- 
mentari scandalizati de anumite reportaje au declarat 
despre BBC că ar fi mai degrabă „Baghdad Broadcasting 
Corporation” sau „Blair Broadcasting Corporation”. 
Glasgow Media Union susține, dimpotrivă, că atît BBC, 
cit si ITV sprijină establishment-u\. 

Publicarea informaţiilor referitoare la activităţile unor 
parlamentari s-a soldat cu recomandările Comisiei Noian 
din 1995, prin care se cerea ca parlamentarii să nu fie 
plătiţi pentru munca de consultanță. Dezbaterea despre 
declararea conflictelor de interese este în desfășurare și 
afectează relaţia dintre parlamentari, firmele de consul- 
tanta în domeniul afacerilor publice și cei care fac lobby. 


5 


Radioul și televiziunea 
în Marea Britanie 


Legea audiovizualului din 1990 a creat cadrul în care 
radioul și televiziunea vor funcţiona în viitorul apropiat. 
Pe lîngă reglementarea modalitatilor de atribuire a urmă- 
toarei serii de francize ITVîncepînd din 1 ianuarie 1993, le- 
gea confirmă totodată rolul central pe care îl joacă BBC-ul 
în sistemul audiovizualului britanic. Prin același act nor- 
mativ, atît BBC, cit si ITV au obligaţia de a-și achiziționa 
25 la sută din grilele lor de programe de la case de produc- 
tie independente. 


Bătălia pentru francize 


Francizele ITV pot fi operate pentru un termen de 
zece ani, însă, după șase ani, companiile respective pot 
solicita prelungirea acestor francize.“ Initial francizele ar 
fi trebuit acordate de către Comisia Independentă pentru 


* Sistemul de francize locale ITV nu are un corespondent în 
România, unde staţiile de televiziune locale sînt subsidiare ale tele- 
viziunii naţionale (TVR) sau a două televiziuni private foarte bine 
reprezentate în teritoriu (Pro TV si Antena 1) (n. tr.). 

Televiziune celui care licitează cel mai mult, dar temerile 
că o atare procedură ar putea încuraja mediocritatea și 
lobby-ul din partea firmelor care deţin deja francize au 
determinat introducerea unor criterii minimale de calitate. 
Ofertele au fost trimise comisiei în mai 1992, iar rezulta- 
tele au fost publicate în octombrie același an. S-au atribuit 
cincisprezece licenţe regionale pentru cele paisprezece 
regiuni, dintre care două la Londra, precum și o licenţă 
naţională pentru un post de televiziune care emite numai 
dimineaţa. 

Sistemul licitaţiei a fost puternic contestat încă de la 
început. Mass media a atacat necruţător acest subiect. 
Michael Kuhn, care făcea parte dintr-un grup de companii 
care concurau cu LWT, susținea că șansele unui nou-ve- 
nit de a obţine o licenţă în defavoarea unuia care deţine 
deja o franciză erau de 20 la 80. Au existat destule ambi- 
guitati în privinţa celor care se calificau pentru licitaţie, 
iar Oficiul Concurenţei a luat în considerare anumite mo- 
dificări ale criteriilor preliminare în așa fel încît să fie evi- 
tate situaţiile de monopol. Iniţial, companiile nu puteau 
licita pentru francize din regiuni învecinate. 


Formularea ofertelor obliga firmele să facă o estimare 
a structurii pieţei de publicitate pentru un interval cu- 
prins între zece pînă la șaisprezece ani. Asta implica în 
mod evident necesitatea unui studiu predictiv asupra 
impactului pe care urma să-l aibă penetrarea televiziunii 
prin cablu, a celei prin satelit, precum și lansarea postului 
Channel 5 în decursul perioadei de operare a licenţei. La 
acel moment se făceau, de asemenea, speculaţii intense 
pe marginea apropiatei revizuiri a cartei BBC în anul 1996, 
care ar fi putut ridica interdicţia de a difuza reclame pe 
care o aveau posturile BBC. 


A fost impus un număr de ore obligatorii pentru pro- 
grame de știri, actualități, precum și pentru programe reli- 
gioase si pentru copii. Cei care au participat la licitaţie au 

fost obligaţi să facă dovada stabilităţii lor financiare și a 
capacităţii de a respecta standardele tehnice, inclusiv de- 
talii legate de sediile și studiourile pe care urmau să le fo- 
losească. Acţionarii respectivelor companii trebuiau să 
ofere garanţia unui angajament pe termen lung și să pună 
la dispoziţie previziuni financiare credibile. 

Prin deciziile care au urmat acestui proces de selecţie, 
patru companii și-au pierdut dreptul de licenţă în favoa- 
rea unor nou-veniti. în trei regiuni nu au existat concu- 
renti. Patru dintre operatorii deja existenţi și-au conservat 
francizele făcînd cea mai mare ofertă (Tyne Tees, Anglia, 
HTV si Yorkshire). în cazul Yorkshire, oferta companiei 
cîștigătoare a fost de 37 de milioane de lire sterline, în 
vreme ce următorul candidat a oferit numai 17 milioane 
de lire. Cinci companii, printre care Channel Islands, 
LWT, Grampian, Ulster și Granada, și-au păstrat licenţa, 
în pofida faptului că au făcut oferte mai mici. ITC și-a 
bazat decizia pe presupozitia că pretendentii „vor fi capa- 
bili să menţină nivelul serviciilor propuse pe toată peri- 
oada operării licenţei”. 

Thames și TV-AM și-au pierdut licenţele în favoarea 
lui Carlton și, respectiv, Sunrise, pentru că acestea din 
urmă au făcut oferte substantial mai mari, însă TVS si TSW 
au pierdut, deși ofertele lor au fost mult mai mari decît ale 
concurenţilor lor, Meridian și Westcountry TV, pe motiv că 
aceste oferte nu ar fi fost realiste în prognozarea nivelului 
de venituri. 


Relaţiile publice în bătălia pentru francize 


Vom face o comparaţie între abordările a două companii: 
popularul nou-venit Meridian și un operator de succes 
deja existent, YTV. Acesta din urmă a combinat o efici- 
enţă economică în creștere cu o campanie de lobby susti- 
nută. Costurile pentru munca suplimentară au fost reduse 

de la 9 milioane de lire la doar 2 milioane, iar o treime din 
personal a fost concediat. S-a făcut lobby intens atît la 
Westminster, cit si pe Whitehall, punîndu-se accent pe 
calitatea programelor YTV. Membrilor ITC li s-a demon- 
strat că YTV este o companie regională, avînd legături pu- 
ternice cu organizaţii de binefacere locale și administrînd 
șapte birouri în întreaga zonă. Beneficiarii locali ai aju- 
toarelor YTV au fost încurajați să-i scrie președintelui ITG, 
George Russell, pentru a întări aceste afirmaţii. Același 
lucru l-au făcut firmele comerciale industriale, precum și 
reprezentanţi ai comunităţii artistice locale. YTV a des- 
fășurat o campanie de publicitate prin intermediul pos- 
terelor, atît la nivel regional, cit si national, in care era 
subliniată calitatea programelor de stiri, a serialelor de 
comedie și a filmelor artistice produse de companie. Pro- 
gramele YTV au fost promovate în presă, iar șansa a făcut 
ca unul dintre acestea, The DarlingBuds of May, să fie de- 
semnat drept cel mai bun program al rețelei, inregistrind 
cote mari de audienţă în perioada deliberărilor ITC. YTV 
a făcut, de asemenea, un important efort de a strînge infor- 
matii despre concurenţii săi pentru a le analiza cit mai 
bine punctele tari. 

Meridian a avut o strategie mai discretă, începînd cu o 
campanie pentru calitate în televiziune și făcînd ulterior 
lobby pentru asumarea standardelor minime de calitate. 
Compania a pus bazele unei reţele de consultanţi in rela- 
tii publice care lucrau pentru ea, fără să facă publica regi- 
unea pentru care urma să liciteze pînă cu două săptămîni 
înaintea termenului-limită. Prin intermediul presei, au 
crescut interesul și gradul de conștientizare, fapt care a 
facilitat cooptarea formatorilor de opinie locali. Unul' dintre 
cele mai favorabile articole apărute în presă sugera că Meri- 
dian era, în opinia celor mai multi corespondenţi de presă, 
cel mai bun aspirant la una dintre licenţe și că, dintre 
operatorii deja existenţi, TVS avea șansele cele mai mari 
să piardă. 

Viitorul ITV 


Toţi operatorii existenţi deţineau atît capacitatea de 
emisie, cât și de producţie, avînd propria echipă pentru pro- 
ducerea programelor. în schimb, toţi aspirantii se mărgi- 
neau, pe lîngă emisia propriu-zisă, doar la a prelua programe 
de la sectorul independent de producţie, întrucît aveau un 
personal de bază mult mai restrîns. De exemplu, Thames 
avea 1.200 de angajaţi, în timp ce Carlton numai 400. 
Nou-venitii nu aveau intenţia de a prelua modelul de afa- 
ceri al Channel 4, care tinde să externalizeze producerea 
a numeroase programe singulare, ci să construiască relaţii 
de lungă durată cu casele de producţie pe baza unor co- 
menzi frecvente de seriale. 

Elementul de piaţă al acestui proces punea accent pe 
nevoia ca posturile de televiziune să cistige bani. Paul 
Jackson, de la Carlton, declara: „Rolul reţelei ITV este 
acela de a produce programe pe care oamenii să-și do- 
rească să le urmărească și să beneficieze de profiturile 
care vin de pe urma lor". 

In noiembrie 1993 statul a mai îndulcit legislaţia privi- 
toare la proprietatea asupra francizelor deschizînd drumul 
către o serie de fuziuni care să permită companiilor din 
reţeaua ITV să concureze cu succes la nivel global. Acest 
lucru este de natură să afecteze structura programelor și 
să diminueze caracterul regional al ITV. 


Viitorul relaţiilor publice în ITV 


Activitatea de relaţii publice a firmelor care au con- 
tractat francize s-a diminuat simţitor din momentul acor- 
dării acestora. Toate cele patru birouri de presă ale YTV 
au fost restructurate, iar reclama pentru programele TV a 
fost distribuită către casele de producţie respective. Deși 
operatorilor nu li se mai garantează intervale orare în grila 

de programe și, deci, importanţa publicităţii și a cifrelor 
de audienţă a crescut, se fac totuși reduceri de personal la 
nivelul departamentelor. Peter Moth, director pentru afa- 
ceri publice al Tyne Tees, este de părere că „în toate 
industriile, departamentele de relatii publice isi intra in 
drepturi. Cu toate acestea, toate televiziunile isi reduc 
serviciile de bază, printre care și relaţiile publice. Cred ca 
este o mare eroare”. în ciuda repetatelor cereri ca reţeaua 
ITV să fie promovată centralizat ca marcă în sine, contrac- 
torii independenţi nu au putut ajunge la nici o înţelegere 
asupra modului de a face acest lucuu și nici nu au identi- 
ficat un mecanism de finanţare în acest scop. 


Consecințele pentru BBC 


Pentru a-și menţine carta, BBC va trebui să dove- 
dească faptul că își merită banii într-un mediu de concu- 
renta tot mai acerbă din partea a tot mai multe posturi de 
televiziune și de radio. într-un document din 1992, Diversi- 
tatea alegerii, BBC isi explică raţiunea de a fi, și anume 
aceea de a oferi servicii „la standarde de calitate foarte 
înalte, care ar putea să fie extrem de riscante într-o piaţă 
pur comercială”. Obiectivele sale iniţiale, care constau în 
„informare, educare și divertisment”, rămîn specificate în 
acest document, alături de exigenta jurnalismului impar- 
tial, cultivarea domeniului teatral, susținerea perfecţionării 
standardelor în educaţie și, nu în cele din urmă, reflectarea 
situaţiei și a perspectivei internaţionale. BBC susține că 
aceste obiective pot fi cel mai bine urmărite prin inter- 
mediul „unei organizaţii de radio și televiziune care oferă 
programe de calitate în toate mediile de comunicare” și 
că această organizaţie trebuie să fie finanțată în continuare 
prin abonamente, deoarece este necesară „independenţa 
fata de presiunile comerciale de a maximiza cifrele de 

audienţă si cota de piaţa" în vederea producerii gamei de 
programe propuse. BBC a oferit în schimb un grad sporit 
de responsabilitate, prin îmbunătăţirea sistemului de 
rezolvare a plîngerilor, precum și prin introducerea indica- 
torilor de performanţă. Alte roluri pe care le îndeplinește 
BBC în acest moment, cum ar fi acela de a instrui profe- 
sioniștii din industrie și de a stabili standardele acesteia 
(BBC cheltuiește anual 20 de milioane de lire pentru pregă- 
tirea profesională), precum și rolul de patronat cultural 
(susţine financiar cinci orchestre și comandă noi opere 
compozitorilor și scriitorilor), vor fi cel mai probabil afec- 
tate pe măsură ce se va pune un accent tot mai mare pe 
eficienţa financiară. 

In 1993, Comisia parlamentară pentru Patrimoniul Cul- 
tural a făcut public un raport în care susţinea continuarea 
sistemului de finanţare pe bază de abonament, apreciind 
pozitiv calitatea programelor BBC si reconfirmind rolul 
său special în viaţa naţiunii. 

Afirmația redactorului-sef adjunct al ziarului Financial 
Times, lan Hargreaves, din noiembrie 1993, prin care 
sugera ca BBC-ul să fie privatizat, a fost condamnată 
foarte clar de întreaga lume a media și s-au făcut repetate 
referiri negative la modelul american al multiplelor pos- 
turi de televiziunea ca la un sistem care împiedică pro- 
ducerea de programe de calitate. în ciuda recomandărilor 
Comisiei pentru Patrimoniul Cultural, viitorul BBC este 
departe de a fi clar. 

Noile tehnologii media 


Desigur, orice s-ar putea scrie despre tehnologie la un 
moment dat este deja perimat în momentul publicării. Am 
atins în capitolele anterioare anumite aspecte ale progre- 
selor înregistrate în presa scrisă prin implementarea unor 
noi procese de tipărire și introducerea textelor direct de 
către jurnaliști, ceea ce a făcut ca producerea ziarelor să se 
facă mult mai eficient și rapid. înlocuirea fotogravurii cu 
termoimprimarea a făcut posibilă apariţia revistelor color 
de o calitate -mai bună pe hîrtie obișnuită de ziar, precum 
și reducerea ciclului de producţie de la o lună la doar patru 
zile pentru tipărirea unei reviste color pe hîrtie lucioasă. în 
orice caz, cele mai dinamice domenii sînt cele ale radio- 
ului, televiziunii și presei on-line și, în cele ce urmează, ne 
vom concentra asupra acestora. 


Radioul 


Cea mai importantă evoluţie a radioului în Marea Bri- 
tanie constă în expansiunea posturilor comerciale, inclu- 
siv a cîtorva francize naţionale: Classic FM, Virgin și Talk 

Radio. Se înmulţesc, de asemenea, și posturile de radio 
ale comunităţilor locale. ISDN (reţea digitală de sisteme 
integrate) este o linie telefonică digitală care poate trans- 
mite semnal audio de calitate direct către posturile de radio, 
ceea ce facilitează accesul direct la programe. Posturile de 
radio ale comunităţilor locale sînt o prezenţă consacrată în 
alte parti ale Europei, în Statele Unite, Canada și Australia, 
unde le este recunoscut rolul de furnizor de servicii locale. 


Televiziunea prin satelit 


DBS (transmisiunea directă prin satelit) este un stan- 
dard care a fost anticipat încă din anul 1945 de către scrii- 
torul de science-fiction Arthur C. Clarke, însă abia în 1962 a 
fost lansat pe orbită primul satelit internaţional de comu- 
nicatii, Telstar. in 1978 a fost lansat Eutelsat, care a fost 
folosit de Satellite TV in 1982 pentru a efectua primele 
transmisii de programe prin satelit in Marea Britanie, din 
studiorile aflate in apropiere de Carnaby Street. Din rati- 
uni tinind de legislatie, aceste transmisiuni nu au putut fi 
receptionate pe teritoriul Marii Britanii. Transmisiunile 
au fost facute pentru Norvegia si Finlanda, care la acea 
data relaxaseră legislaţia privitoare la audiovizual, însă, in 
general, în Europa nu existau încă politici legate de această 
formă de emisie. După numai un an, Rupert Murdoch a 
cumpărat compania, care întîmpina mari dificultăţi, și 
astfel a luat ființă Sky TV. Murdoch însuși credea despre 
televiziunea prin satelit că ar fi „cel mai important eveni- 
ment de la Caxton și mașina tipografică”. 

La început, Sky TV era disponibil numai prin interme- 
diul unei reţele de televiziune prin cablu care prelua sem- 
nalul și-l retransmitea către 10.000 de locuinţe din zona 
Swindon, în care se desfășura acest program-pilot. In 1986, 
IBA a atribuit licenţa pentru emisie prin satelit companiei 

BSB (British Satellite Broadcasting), cu condiţia să se folo- 
sească un sistem de înaltă calitate. Cunoscut sub acro- 
nimul MAC, standardul Multiple Analogue Component 
era considerat superior standardului deja existent PAL 
din punctul de vedere al calităţii imaginii. BSB a trebuit 
să proiecteze și să lanseze propriul satelit și nu a putut uti- 
liza satelitul privat Astra, lansat în 1988. Sky, în schimb, a 
transmis încă din 1989 patru canale TV direct către lo- 
cuintele din Marea Britanie în standardul PAL folosind sa- 
telitul Astra, înainte ca BSB să-și fi lansat măcar propriul 
satelit, iar calitatea imaginii transmise a fost considerată ac- 
ceptabilă. Concurența care s-a declanșat ulterior între cele 
două companii a condus la mari pierderi financiare și de o 
parte, și de alta, ceea ce a determinat fuziunea acestora în 
1990, dînd naștere BSkyB. Chiar și în aceste condiţii, nu- 
mai 10 la sută din totalul familiilor din Marea Britanie își 
procuraseră antene de satelit pînă la sfîrșitul anului 1990. 


BSkyB este într-o situaţie specială în Europa, întrucît 
deţine controlul atît asupra mijloacelor de distribuţie, adică 
satelitul respectiv, cît şi asupra serviciilor pe care le oferă: 
canalul Sky. Posturile cu plată, ca, de pildă, Sky Sports sau 
Movie Channel, sînt transmise în același mod, folosin- 
du-se în plus un semnal codat care poate fi decodat numai 
de un așa-numit smart cârd care se instalează în casele uti- 
lizatorilor. Pentru a putea primi un astfel de cârd, doritorii 
trebuie să se aboneze la posturile de televiziune respec- 
tive, plătind și costurile de întreţinere a sistemului de 
transmisie prin satelit. 


Tendinţa generală este ca posturile disponibile să fie 
canale de divertisment pentru audiență generală, canale 
locale preluate şi retransmise sau canale specializate, cum 
ar fi CNN (Cable News Network). 

Transmisia internaţională este asigurată de staţia Star 
TV din Singapore, folosind satelitul Asiasat, care acoperă 
o arie cuprinsă între Turcia și Japonia. în 1989, transmiterea 

imaginilor de la demonstrațiile din Piaţa Tien An Men și 
represaliile autorităţilor chineze pe unul dintre canalele 
difuzate de Star TV, BBC World Service News, a creat anu- 
mite dificultăţi pentru Star TV. Statul chinez a ameninţat 
că va bruia Star TV, întrucît nu putea controla conţinutul 
programelor transmise de acesta. Pentru a-și păstra piaţa 
lucrativă pe care o deţinea, Star TV a decis să elimine pro- 
gramul de știri al BBC în transmisiunile către China. Star 
TV emite și în India, unde întreprinzătorii locali care și-au 
procurat antene de satelit au pus bazele unor rețele de 
televiziune prin cablu de mici dimensiuni cu ajutorul 
cărora au conectat cartiere întregi. Există peste 60.000 de 
operatori de televiziune prin cablu în acest moment în 
India. înainte, India avusese numai un canal controlat de 
stat, numit Doorshana, care era folosit în primul rînd ca 
post de televiziune guvernamental, ceea ce îl făcea, desi- 
gur, foarte puţin atractiv. In decembrie 1994, Star a cum- 
părat 50 la sută din acţiunile postului local Zee TV, care 
se adresa segmentului de public tînăr. 


Televiziunea prin cablu 


Iniţial, televiziunea prin cablu a fost un mijloc de a 
retransmite posturile de televiziune care emiteau prin unde 
radio către regiunile în care acestea nu puteau fi recep- 
tionate și s-a dezvoltat paralel cu televiziunea tradiţională 
în anii '50. în prezent, aceste sisteme transmit și alte pos- 
turi și servicii. Calitatea imaginii recepționate a fost la în- 
ceput foarte slabă, însă era tolerată pe considerentul că orice 
e mai bun decît nimic. In Statele Unite, Comisia Federală 
pentru Comunicaţii (FCC) a început să reglementeze 
acest domeniu din anul 1962. Șapte orașe franceze, printre 
care Grenoble, Creteil, Cergy-Pontoise, Nice, Chamonix, 
Rennes și Metz au fost selectate în 1973 pentru a găzdui 

primele reţele de cablu din ţară. S-a înființat, de aseme- 
nea, un Consiliu al Audiovizualului. 

în 1981 guvernul britanic a acordat licenţe de functio- 
nare unui număr restrins de posturi TV plătite, însă la 
început nu erau permise sub nici o formă difuzarea de 
reclame sau sponsorizările. în 1984 a fost înființată Auto- 
ritatea pentru Cablu, conform Legii televiziunii prin cablu, 
ca organism de reglementare a industriei. în Europa, 
Belgia, Olanda și Elveţia au cel mai mare grad de pene- 
trare a televiziunii prin cablu, în timp ce Franţa este prin- 
tre cele din urmă tari la acest capitol. 

Pe scurt, operatorii de cablu transmit prin antene care 
preiau semnalul și-l retransmit prin cablu de fibră optică 
sau axial pînă la domiciliul abonaților. Se pot transmite si 
alte tipuri de date prin intermediul cablului, și una dintre 
cele mai importante evoluţii viitoare ar putea fi introdu- 
cerea televiziunii interactive, în care telespectatorul poate 
nu numai să vizioneze programe, ci să și aleagă, de pildă, 
un anumit unghi al camerei de luat vederi pentru a urmări 
reluări. Dezvoltarea și instalarea cablurilor de fibră optică, 
care fac posibilă transmiterea unui volum mult mai mare 
de date, le va facilita în viitor companiilor legătura direc- 
tă cu clienţii chiar la domiciliul acestora. în mod cert acest 
lucru va avea implicaţii asupra activităţii profesioniştilor 
din domeniul relaţiilor publice, în măsura în care va fi nece- 
sară identificarea segmentelor relevante ale audienței. 

Există aproape un milion de abonaţi de televiziune 
prin cablu în Marea Britanic Circa 25 de companii au pri- 
mit licenţe pentru a înfiinţa reţele de cablu la nivel na- 
tional. British Telecom nu a primit permisiunea de a 
concura pe piata televiziunii prin cablu, desi operatorilor 
de cablu li s-a dat posibilitatea de a le oferi abonatilor lor 
servicii alternative de telefonie. in Statele Unite com- 
paniile nu pot oferi la un loc servicii de cablu și de tele- 
fonie. Unul dintre cele mai mari avantaje ale operatorilor 

de cablu este acela că se pot adresa într-un mod foarte 
specific locuitorilor din zonele pe care le acoperă, cu pro- 
srame de știri locale sau buletine meteo. 

Calitatea grilei de programe ale multitudinii de noi 
posturi de televiziune a fost pusă în discuţie deoarece reci- 
clarea programelor vechi (pe canale ca UK Gold) a devenit 
o practică larg răspîndită, mai ales în contextul nevoii de 
a încasa venituri și de a umple spaţiu. Alte canale, precum 
CNN, un post de știri non-stop, transmis și el prin satelit, 
se bucură de o reputaţie specială datorită caracterului lor 
de nișă. CNN a dobindit prestigiu ca urmare a modului în 
care a reflectat Războiul din Golf, iar, la un moment dat, 
în 1987, o declaraţie a președintelui Reagan referitoare la 
starea monedei naţionale a avut ca efect un atac asupra 
dolarului în numai 15 minute de la difuzarea știrii de către 
CNN. Desigur, CNN a transmis și acest eveniment la 
cîteva minute de la producerea sa. Acest fapt ilustrează 
succesiunea din ce în ce mai rapidă a evenimentelor trans- 
mise de televiziune. 

în decembrie 1994, pentru a valorifica șansa de a iden- 
tifica si de a atinge un segment de public local, s-a în- 
fiintat Channel One, un post londonez de stiri locale. Se 
fac planuri pentru a extinde acest post către alte orașe. 
Channel One este proprietatea Associated Newspapers 
și se bucură de promovare în Daily Mai/. Compania a 
angajat treizeci de video-jumalisti care să filmeze și să 
realizeze partea jurnalistică, reducînd astfel echipele de 
reportaj la o singură persoană. In orice caz, întrucît nu 
există decît 300.000 de abonaţi ai televiziunii prin cablu 
la Londra, este puţin probabil ca Channel One să repete 
succesul înregistrat de CNN ca furnizor global de știri 24 
de ore din 24. Cel mai recent eveniment în Marea Brita- 
nie este lansarea postului Live TV, deţinut de Mirror 
Group si condus de Kelvin MacKenzie, care va emite 
non-stop. 

Internetul 


Este probabil mediul cel mai putin inteles, dar si cel 
mai artificial ,,umflat" din domeniul comunicaţiilor. Penta- 
gonul a pus la punct acest sistem în anii '60. Acesta este, 
de fapt, un sistem de reţele de calculatoare legate între ele 
prin intermediul modemurilor și liniilor telefonice. Armata 
Statelor Unite a abandonat sistemul cînd a devenit evi- 
dent că nivelul de securitate al datelor în reţea nu era cel 
dorit. JANET (Joint Academic Network) este în acest 
moment una dintre reţelele disponibile care leagă, după 
cum îi sugerează și numele, universităţile și colegiile. Pot 
fi transmise informaţii utilizatorilor reţelei printr-o adresă 
de e-mail oriunde în lume. E-mail-ul este, de altfel, și cea 
mai des folosită funcţie a Internetului. Scrisorile și alte 
forme de comunicare sînt trimise direct către computerul 
adresantului, unde sînt stocate pînă cînd sînt citite. Con- 
tactul cu mass media se face din ce în ce mai frecvent prin 
e-mail și sînt mulţi jurnaliști care preferă acest mijloc de 
comunicare. Un studiu recent a arătat că 91 la sută dintre 
jurnaliști preferă să primească documente prin e-mail. 

Utilizatorii de Internet se conectează la Internet cel 
mai adesea prin modem, sub forma unui abonament la 
serviciile unui provider local care taxează abonatul pentru 
a acoperi costurile liniilor închiriate ale BT sau AT&T. Pe 
lîngă abonamentul respectiv, utilizatorul plăteşte şi cos- 
turile folosirii liniei telefonice la tariful unui apel. 

Pe măsură ce reţeaua telefonică a fost modernizată prin 
introducerea cablurilor de fibră optică, s-a îmbunătăţit și 
calitatea imaginilor și a graficii care se poate recepționa 
prin Internet. Cu ajutorul ISDN se pot transmite semnal 
audio si video de calitatea celor de pe CD. Acest lucru ar 
putea avea implicaţii, de pildă, pentru industria muzicală 
în măsura în care doritorii ar putea accesa clipuri audio și 
video de pe cele mai noi albume ale artiștilor preferaţi 

înaintea lansării acestora, precum și informaţii detaliate 
despre aceștia. Singura limită este deocamdată intervalul 
de timp necesar descărcării acestor informaţii pe compu- 
terul personal, care este, de obicei, destul de mare în 
cazul graficii, muzicii si clipurilor video. 

Intemetul este o vastă sursă de informaţii, dar nu există 
deocamdată directoare care să orienteze utilizatorul în pri- 
vinta tipului de informatie dorit. Este la latitudinea uti- 
lizatorilor să navigheze prin diversele surse de informaţie 
disponibile. World Wide Web-ul a fost dezvoltat în anii 
'90 de oameni de știință europeni. Paginile de informaţii 
pe web constau în text, imagine și hipertext. Acesta din 
urmă are rolul de a trimite către alte pagini de web legate 
cu originalul cu ajutorul selectării anumitor cuvinte prin 
intermediul unui mouse. Nici Intemetul si nici WWW nu 
sint reglementate, deci este relativ greu de estimat cit de 
utile le vor putea fi in viitor profesionistilor din relatiile 
publice. Avocatul Martha Siegel avertizează: „Companiile 
de relaţii publice care nu vor avea prezenţă on-line vor 
avea de suferit”. în orice caz, companiile care încalcă 
eticheta Internetului {Netiquette) şi care trimit e-mailuri cu 
conţinut comercial celor care nu le-au solicitat își asumă 
riscul de a fi „înfierate” sau barate de sisteme de securi- 
tate. Siegel și partenerul său, Cantor, au iniţiat o cam- 
panie masivă de reclamă pentru noua lor companie de 
avocaţi care a provocat un număr de 25 de mii de răspun- 
suri adverse, ceea ce nu numai că a blocat propriul server 
de e-mail, dar a produs și căderea serverului companiei 
care îi conecta la Internet, precum și a altor cîtorva sis- 
teme din vecinătate. 


în acest moment, cei mai multi oameni nu au nici o 
reprezentare despre modul în care vor interactiona cu Inter- 
netul și nici nu prea înţeleg de ce ar trebui să se întîmple 
acest lucru. Deși Intemetul este mult mai avansat în Sta- 
tele Unite, probabil graţie tarifelor telefonice foarte scăzute, 

totalul celor care accesează Intemetul într-un moment 
dat este oricum mai mic decît audiența unui post de tele- 
viziune din Philadelphia. Cei mai mulţi utilizatori sînt 
bărbaţi sub 30 de ani. Există circa 30 de milioane de uti- 
lizatori ai Internetului în întreaga lume.* 

Cu toate acestea, Two Ten Communications din Marea 
Britanie a anunţat de curînd un nou serviciu prin care 
comunicatele de presă se distribuie prin intermediul Inter- 
netului. Difuzînd comunicatele în acest mod, se evită 
blocarea faxurilor jurnaliștilor cu valuri de hîrtie și, în 
plus, se asigură vizibilitate internaţională. Nu există nici o 
modalitate de a urmări dacă un comunicat de presă a 
ajuns sau nu la adresant sau dacă acesta a citit materialul 
respectiv. Unii utilizatori își creează anumite filtre care 
şterg documente provenite din anumite surse. Există și 
riscul de a trimite comunicate de presă către adrese de 
e-mail scrise greșit. 


Ce ne așteaptă în viitor 


Televiziunea digitală va fi probabil următoarea direc- 
tie de dezvoltare în tehnologia media. Utilizind liniile 
telefonice și comprimind fluxul de date electronice cu 
mijloace digitale, ea va oferi consumatorilor acces la sute 
de programe de televiziune din întreaga lume. Vor fi 
necesare noi sisteme de decodare, ceea ce va scoate din 
uz sistemele deja existente. Companiile de media au 
început să fuzioneze pentru a se pregăti în vederea aces- 
tui nou salt tehnologic. BskyB, canalul francez Plus și Ber- 
telsmann din Germania au format o alianţă care să lanseze 
televiziunea digitală în toată Europa. Este de dorit ca 


Datele prezentate în această secțiune sînt la nivelul anului 
1998. Predictiile, analizele și implicaţiile pentru activitatea de relaţii 
publice își păstrazâ, însă, întru totul actualitatea (n. tr.). 

profesioniștii din relaţiile publice să fie la curent cu 
apariţia noilor instrumente media, dar, în același timp, să 
se raporteze la acestea cu o oarecare doză de scepticism 
sănătos. 


7 


A meritat efortul? 
Evaluarea mass media 


Importanța evaluării în domeniul relațiilor publice pro- 
fesioniste este în continuă creştere. Keith Henshall, pre- 
şedintele Institutului de Relații Publice din Marea Britanie 
în 1995, afirma: „Cheia acceptării relațiilor publice ca dis- 
ciplină de management este evaluarea". 


Metode de evaluare 


în mod tradițional, se identifică două școli de gîndire 
legate de măsurarea rezultatelor activităţii de relaţii pu- 
blice. Cea dintîi susține că rezultatele relaţiilor publice 
eficiente sînt intangibile și imposibil de măsurat. Cea de 
a doua îi cuprinde pe aceia care numără articolele apărute 
în presă și pentru care creșterea acestui număr e un semn 
bun, iar scăderea lui înseamnă că ceva nu e în ordine. 

O variantă a celei de a doua abordări este aceea de a com- 
para numărul articolelor apărute cu preţul reclamei în mass 
media. Această abordare ignoră doi factori importanţi. Primul 
este acela că anumite media, în particular BBC în Marea 
Britanie, nu difuzează reclame și al doilea este faptul că 
impactul unei abordări editoriale favorabile este întotdea- 
una cu mult mai mare decît acela al reclamei. 

Cercetarea 


O altă metodă care în ultima vreme a devenit destul 
de populară este aceea a cercetărilor de piaţă. Cercetări 
de tipul „înainte și după” pot evalua rezultatele unei 
campanii în termenii modului în care publicul-tinta vede 
o anumită organizaţie, produsele și activităţile ei. Această 
practică ar putea fi extinsă sub forma unor studii anuale 
periodice. 

Sondajele efectuate pe jurnaliști și analiști de investiţii 
evaluează opinia acestora fata de o anumită organizaţie, 
cel mai adesea exprimată sub forma unui grafic în funcţie 
de gradul de familiaritate și opinie favorabilă. O modali- 
tate nu foarte scumpă de a obţine aceste informaţii este 
abonamentul la cercetările institutului de sondare a opiniei 
publice MORI, care studiază părerile jurnaliștilor de afa- 
ceri și finanţe despre diverse companii. MORI furnizează 
indicatori importanţi referitori la modul în care jurnaliștii 
de specialitate văd un anumit sector. 

Studiile făcute de MORI sînt o bună metodă de a eva- 
lua nu numai modul în care cei mai importanţi formatori 
de opinie văd o anumită organizaţie, ci și felul în care 
aceștia interpretează activitatea de relaţii publice a res- 
pectivelor companii. 

Un audit de comunicare comandat special se poate con- 
centra asupra jurnaliștilor percepuți ca fiind importanţi 
pentru un anumit client. Acest studiu poate fi extins în 
aşa fel încît să compare felul în care acţionează o com- 
panie cu modul în care procedează concurenţii vizati. 

Urmărirea studiilor de imagine a companiilor și anali- 
zele periodice ale atitudinii opiniei publice pot fi de real 
folos în domenii dificile, cum ar fi energia nucleară sau 
industria farmaceutică. Cercetările preliminare si ulterioare 
campaniilor ajută la stabilirea gradului de atingere a obiec- 
tivelor, însă importanţa acestor campanii trebuie să fie 

suficient de mare pentru a justifica timpul, efortul și cos- 
turile unor astfel de cercetări, efectuate de către un agent 
independent și experimentat. 


Analiza conţinutului media 


In acest moment curentul de opinie general arată că 
acoperirea media trebuie măsurată și evaluată. Diferite pu- 
blicatii, ca și poziţionarea și lungimea articolelor despre o 
anume organizaţie vor avea, bineînţeles, un impact diferit 
asupra publicului. Cea mai importantă problemă este în ce 
măsură abordarea respectivă este favorabilă sau defavora- 
bilă sau aflată undeva între aceste două extreme. 

Vom trece în revistă cîteva dintre serviciile care sînt 
în acest moment la dispoziţia profesioniştilor din relaţiile 
publice. 


CÂRMA 


înființată în 1984, CÂRMA se numără printre puţinele 
companii care oferă analize la nivel internaţional, avînd bi- 
rouri în Statele Unite, Europa, Canada și Australia. CÂRMA 
oferă evaluări iniţiale ale imaginii publice, evaluarea campa- 
niilor, benchmarking-vX concurenţilor și analiza jurnaliștilor. 
Monitorizează, de asemenea, apariţia oricăror detalii legate 
de problematicile curente și face o aproximare a reacției celei 
mai plauzibile a mass media la aceste chestiuni. Monitoriza- 
rea tendinţelor analizează profilul media al clientului într-un 
anumit interval de timp. Gradul de favorizare în presă urmă- 
reste tratarea subiectului în diverse media și analizează im- 
portanta relativă a acesteia. Firma identifică totodată acele 
surse care sînt citate ca experţi. 

Cutting Edge 


Este un pachet software care rulează pe un sistem com- 
patibil IBM. Are în vedere mai ales mass media britanică. 
Articolele trebuie interpretate ţinîndu-se cont de anu- 
mite cote atribuite mesajelor, publicaţiilor și reporterilor. 
Clientului i se cere să facă judecăţi de valoare cu privire 
la aceste cote. Analiza fiecărui articol este apoi introdusă 
în computer, iar software-ul atașează o valoare a costurilor 
de reclamă echivalentă, cifră care mai apoi se înmulțește 
cu respectivele cote menţionate anterior. 


Media Works 


Este parte a grupului Romeike & Curtice și oferă ser- 
vicii de monitorizare a presei si analiză media. Compania 
face rapoarte rezumative la sfîrșitul perioadei convenite. 
Costurile variază în funcţie de cantitatea de informaţie 
extrasă din fiecare articol, ca, de pildă, costuri de reclamă 
echivalentă, comparaţie cu concurenţii, părtinire, cuvinte - 
cheie și mesaje, menţionarea numelui companiei, trimi- 
teri la comunicate de presă, persoana citată și lungimea 
articolului în cauză. La cerere, datele pot fi stocate și se 
pot face comparații peste un interval de timp. 


Precis 


Este un serviciu oferit de CMS (Computerised Media 
Services) și este singurul de acest fel recunoscut de Aso- 
ciatia Consultantilor în Relaţii Publice (PRCA). Fiecărui 
element al acoperirii media îi este atașată o valoare pen- 
tru a se stabili impactul acesteia. Aceste valori au în vedere 
mărimea articolului în raport cu dimensiunile publicaţiei, 
poziţionarea, prezenţa unei fotografii, statutul publicaţiei 
respective şi atitudinea jurnalistului. Este disponibilă și 
analiza concurentiala. Se pot păstra copii ale articolelor în 

baza de date pentru referinţe ulterioare. Precis activează 
în Marea Britanie și Europa şi poate monitoriza diverse 
problematici în mass media. Se poate solicita o comparaţie 
cu nivelul de eficacitate al reclamei. 


Impacon 


Impacon folosește propriul său sistem computerizat 
IMAGING pentru a analiza și prezenta date. Sistemul 
poate atribui pînă la 174 de coduri diferite pentru oricare 
dintre elementele acoperirii media - începînd cu data, 
sursa și autorul, pînă la conţinut, atitudine și efect - referi- 
toare la client și personalul acestuia. Se pot genera rapoarte 
în funcţie de o multitudine de criterii, ca, de exemplu, toate 
articolele care au menţionat clientul în mod nefavorabil 
în legătură cu un anumit mesaj. Opțiunile statistice dispo- 
nibile transformă toate informaţiile în tabele si grafice. 
Informaţia poate fi supusă unei analize încrucișate. Lista- 
rea surselor și a autorilor se poate face în funcţie de diverse 
criterii și există posibilitatea de a întocmi anumite profile 
ale acestora. Firma pune la dispoziţie și servicii de mar- 
keting care analizează impactul acoperirii media asupra 
imaginii publice a companiei, precum și asupra vinzarilor, 
profiturilor și produselor. 


Media Measurement 


Această companie oferă două servicii, Press Relations 
Performance Review și Strategic Media Monitor. Cel 
dintîi a fost dezvoltat în anii '80 și analizează acoperirea 
media din punctul de vedere al favorabilităţii. Se evalu- 
ează atitudinea mass media fata de client si pot fi identi- 
ficate mutații ale atitudinii faţă de client într-un anumit 
interval de timp, precum și tendinţele acestora. Compania 
pune la dispoziţie studii diacronice ale modului în care 
anumite publicaţii au tratat problemele în cauză, precum 

și liste ale surselor folosite de mass media și de jurnaliștii 
care au semnat în respectivele publicaţii. în 1994 a fost 
dezvoltat SMM, pentru a identifica, monitoriza și evalua 
acoperirea corporationala, de brand și de problematică. Mo- 
delul statistic folosit poate genera definirea contextului, 
analiza problemelor abordate, precum și relaţiile ierarhice 
între caracteristici. Clientul poate să-și ajusteze specifi- 
catiile cu pînă la 5.000 de variabile diferite. Se poate eva- 
lua impactul unor evenimente asupra companiilor. Firma 
poate dezvolta anumite activităţi de sondare a opiniei 
publice prin analiza structurii audienței. Cele două sis- 
teme oferă atît eficacitate relaţiilor cu presa, cât și posibi- 
litatea de a preconiza și planifica în eventualitatea apariţiei 
unei situaţii anume. 


Metrica 


Această companie oferă două sisteme de evaluare. 
CIGMA este un sistem de evaluare a mass media care 
oferă feed-back. Pentru fiecare client se stabilește un pro- 
gram individual. In scopuri de benchmarking se poate face 
analiza acoperirii media din trecut. Expunerea în mass media 
este segmentata în unităţi contextuale pentru a se evita 
natura subiectivă a analizei si a se obţine o balanţă a favora- 
bilităţii. Bazele de date cu structura audienței sînt actua- 
lizate în mod constant și se pune la dispoziţie analiza 
concurenţilor. COMM-MAP este o metodă de evaluare 
care se axează pe activităţi de relaţii publice care nu au în 
vedere relaţiile cu presa. Şi în acest caz se fac template-wn 
individuale pentru fiecare client, în funcţie de scopurile 
relevante, mesaje și public. Acest lucru implică stabilirea 
unui program continuu de intilniri destinat evaluării acti- 
vităţilor efectuate și planificării celor care urmează a fi 
desfășurate. 

Acoperirea mass media versus conţinut 


Toate sistemele disponibile implică, la un moment 
dat, evaluarea acoperirii media obţinute. în ciuda faptului 
că aceste sisteme pot procesa un număr mare de variabile, 
este inevitabilă o anumită judecată de valoare subiectivă 
asupra caracterului favorabil sau nefavorabil, precum și a 
importanţei relative a diferitelor publicaţii, chiar dacă acest 
grad de subiectivitate este mai mare sau mai mic, în funcţie 
de sistemul respectiv. 

Se pot folosi alternativ sisteme precum FT Profiles al 
ziarului Financial Times, sau echivalentul acestuia produs 
de Reuters pentru a studia acoperirea media a unei anu- 
mite organizaţii. Sistemele de tipul FT Profiles nu atri- 
buie o valoare acoperirii media și nici nu fac o evaluare a 
atitudinii favorabile sau nefavorabile a presei. Unul din- 
tre avantajele analizei de media, care ia în considerare atît 
calitatea acoperirii media, cit și aspectul cantitativ al aces- 
teia, este acela de a se raporta fie si indirect la acele arti- 
cole care ar fi avut un impact negativ asupra organizaţiei 
în cazul în care ar fi fost publicate. 

în același timp, analiza de media recunoaște impor- 
tanta rolului biroului de presă în minimizarea publicităţii 
negative si poate demonstra valoarea managementului cri- 
zelor și a programelor de promovare a soluţiilor favorabile 
chiar în limbajul pe care îl folosește conducerea compa- 
niilor. 

CÂRMA pretinde că opinia publică reflectă fidel conti- 
nutul mass media, care este, așadar, unul dintre cele mai 
bune indicii pentru conturarea imaginii publice pe care o 
au companiile la un moment dat. Fireste, de multe ori rea- 
litatea este mult mai simplă. 

Companiile mici care simt nevoia să stimuleze un anu- 
mit interes public faţa de existenţa lor tind să folosească 
nivelul ratei de răspuns ca măsură a eficacitatii relaţiilor 
cu mass media în activitatea lor. 

Chiar și organizaţiile mai mari descoperă, adesea, că 
indiciul cel mai bun al succesului lor în relaţiile cu mass 
media este chiar impactul direct asupra mersului aface- 
rilor. De exemplu, o bancă a recurs la un moment dat la 
un sistem de localizare a comunicatelor de presă pentru a 
spori gradul de conștientizare a sucursalelor, ceea ce a dus 
la un moment dat la apariţia unui articol de doar patru 
paragrafe despre un nou produs ipotecar, în ziarul Western 
Morning News. Produsului nu i s-a făcut reclamă, însă în 
numai două săptămîni sucursala din Plymouth a băncii a 
încheiat contracte ipotecare în valoare de 900.000 de lire. 

Achiziţionarea unuia sau altuia dintre sistemele de eva- 
luare prezentate nu se justifică decît în măsura în care mai 
întîi se stabilește un set de obiective specifice și măsura- 
bile. Acest lucru face posibilă stabilirea unor criterii de 
măsurare corectă. Evaluarea trebuie planificată de la bun 
început și ar trebui să fie permanentă. Datele ad-hoc au 
validitate și uz limitate. Chiar dacă multe componente ale 
sistemelor prezentate se cer îmbunătăţite în viitor, acestea 
sînt totuși o modalitate de a demonstra rezultatele unei 
zone semnificative a relaţiilor publice. Planificarea și stabi- 
lirea obiectivelor, care sînt obligatorii în această activitate, 
pot să-i fie de folos profesionistului, care-și va concentra 
eforturile către acele canale de comunicare care asigură o 
bună eficientă a costurilor. 


Partea a doua 


Cum să lucrezi cu presa 


David Wragg 

Care: cotidiane și periodice 


Deși în ochii unora ponderea presei scrise a scăzut, dată 
fiind expansiunea diverselor forme ale audiovizualului, 
aceasta este încă de o importanţă vitală pentru a comunica 
anumitor segmente ale publicului o întreagă serie de me- 
saje, în Marea Britanie apar peste 2.000 de ziare. 


Targeting 


Diversitatea titlurilor din presa scrisă este în avantajul 
profesionistului din domeniul relaţiilor publice. Plaja largă 
de cotidiane și saptaminale care apar în afara Londrei oferă 
posibilitatea de a te adresa diverselor segmente de public 
identificate pe baza criteriilor geografice. Numeroasele și 
foarte diversificatele periodice, dintre care multe sînt publi- 
catii de specialitate, reprezintă in fond o formulă de a per- 
sonaliza comunicarea cu publicul în funcţie de ocupaţie, 
hobby-uri și alte preocupări. 

Relaţiile publice pot fi un instrument foarte eficient 
din punctul de vedere al costurilor, în măsura în care reu- 
șesc să identifice publicaţiile adecvate pentru materialele 

angajatorului sau ale clientului. Copleșirea ziariştilor care 
nu sînt interesaţi si inundarea birourilor acestora cu mate- 
riale pe care nu le doresc și pe care nu le-au cerut nu este 
în nici un caz soluţia de a îmbunătăţi relaţiile cu presa și 
de a mări procentul de reușită. Acest lucru se poate realiza 
numai prin furnizarea de materiale relevante atent perso- 
nalizate. Nu este vorba doar de a folosi canalul comuni- 
cării scrise pentru a te adresa unor segmente specializate 
ale publicului. Ziarele supraviețuiesc ca mediu de comu- 
nicare semnificativ în era televiziunii datorită rigiditatii 
acesteia în ceea ce privește timpul de emisie. Chiar și un 
buletin de știri de 30 de minute va transmite o cantitate 
de informaţie redusă în comparaţie cu un tabloid. Un bu- 
letin de știri de jumătate de oră la televiziune, cum este 
de pildă News at Ten, difuzat de ITN, conţine în medie 11 
reportaje în ediţia de seară, în timp ce un cotidian de cali- 
tate consacrat, de tipul lui Daily Telegraph, publică un număr 
egal de știri în doar două pagini. Fiecare reportaj difuzat 
conţine de obicei cîteva fraze, în timp ce presa scrisă oferă 
posibilităţi mult mai ample pentru comentarii exhaustiv. 


Puţine ţări au o presă scrisă atît de diversă ca Marea 
Britanie. Printre ţările care au o presă scrisă naţională rela- 
tiv restrînsă în comparaţie cu presa regională, pe care, de 
altfel, se pune accentul în mod deosebit, se numără Sta- 
tele Unite, Germania și Spania. Gama largă de publicaţii 
specializate care apar în Marea Britanie include multe 
titluri care au o audienţă internaţională, reflectînd, în fond, 
larga răspîndire a limbii engleze, precum și faptul că en- 
gleza este limba de comunicare în multe industrii, cum ar 
fi transportul aerian. Desigur, acest lucru îi poate fi de 
folos profesionistului, în măsura în care angajatorul sau 
clientul său trebuie să promoveze un produs pe pieţele 
externe. 


Vom trece acum în revistă principalele domenii ale pre- 
sei scrise. 

Presa generală 


Termenul „presă generală" se referă la toate publica- 
tiile care nu se adresează unui public specializat. Acestea 
își definesc audiența în funcţie de zona geografică în care 
circulă, uneori o arie foarte extinsă, ca în cazul cotidianelor 
londoneze și al edițiilor lor de duminică. O tipologie mult 
mai rafinată a publicului presei scrise ia în considerare cri- 
terii precum clasa socială, nivelul de studii, convingerile 
politice și, în mai mică măsură, nivelul de prosperitate 
materială. 

Tot în presa generală putem introduce și publicaţiile 
asemănătoare revistei Living şi chiar și revistele pentru 
femei. Acest lucru se explică prin faptul că structura publi- 
cului acestora din urmă acoperă o serie întreagă de profe- 
sii și interese, ceea ce în final se reflectă în conţinutul lor 
variat, din care singura absenţă notabilă este cea a stirilor 
și articolelor de analiză a actualităţilor. Unele contin mate- 
riale despre finanţe personale, automobilism și călătorii, lao- 
laltă cu articolele de modă, sănătate, frumuseţe și decorare 
a căminului, care sînt constantele tradiţionale ale retetei 
genului. 

Ziarele nu ignoră în totalitate interesele publicului spe- 
cializat. Cele mai multe au propriile lor rubrici dedicate 
automobilismului, grădinăritului, călătoriilor, finanţelor și 
cărţilor. In orice caz, ele se mărginesc la acel nivel de abor- 
dare accesibil cititorilor care manifestă un interes mai 
degrabă redus fata de astfel de subiecte. Entuziastii automo- 
bilismului vor găsi în presa generală știri referitoare la 
mersul industriei. Finantistii pot fi interesaţi de știrile 
oferite de presa generală, însă își vor completa lectura cu 
publicaţii care sînt mult mai apropiate de interesele lor 
specifice. Financial Times este un hibrid care furnizează o 
perspectivă de calitate asupra lumii financiare și de afaceri, 
însă abordează și alte domenii care se regăsesc în mod tipic 

în presa generală: ştiri politice, rubrici de automobilism și 
finanţe personale care se adresează cititorilor în calitatea 
lor de consumatori, și nu în aceea de furnizori. 

Pentru ca publicaţiile să accepte un material spre publi- 
care este nevoie ca echipa editorială să fie convinsă că 
acesta prezintă interes pentru un procent semnificativ al 
publicului lor. 


Presa naţională și regională 


în Marea Britanie exista o anumită tendinţă de a inter- 
preta noţiunea de „presă naţională” ca totalitatea cotidia- 
nelor londoneze care au ediţii de dimineaţă și duminicale. 
Această acceptiune ignoră publicaţiile din Edinburgh, Glas- 
gow și Cardiff, care au, la rîndul lor, ediţii de dimineaţă și 
duminicale şi care se consideră în același timp presă „na- 
tionala" pentru Scotia și Tara Galilor. Scottish Daily Express 
și Scottish Daily Mail sînt, amîndouă, ceea ce se poate numi 
presă autohtonă. Cu toate acestea, ziarele din Belfast sînt 
privite ca apartinind presei regionale, întrucît Irlanda de 
Nord este considerată o provincie ca oricare alta. 

Presa regională constă în acele cotidiane care apar dimi- 
neata și ziarele de duminică editate în afara Londrei, pre- 
cum și a orașelor Edinburgh, Glasgow și Cardiff. în Scoţia 
e vorba de publicaţiile care apar la Aberdeen și Dundee. 
Majoritatea ziarelor regionale includ știri naţionale, inter- 
naţionale, regionale și locale, însă, ori de cîte ori este posibil, 
știrile și articolele de investigaţie se raportează la eveni- 
mentele naţionale din punctul de vedere al impactului 
acestora asupra regiunii și a locuitorilor săi. 

Ziarele de dimineaţă regionale au de multe ori o publi- 
catie soră care apare seara, însă în multe localităţi presa 
cotidiană are numai ediţii de seară. Manchester, de pildă, 
se numără printre acele oraşe mai mari sau mai mici în 
care nu există presă de dimineaţă, de cînd The Guardian 

s-a mutat la Londra. Swansea, Bath, Peterborough și York 
fac și ele parte din aceeași categorie. Deși multe cotidiane 
de seară conţin știri naţionale și internaţionale, ele tind 
să-și particularizeze conţinutul într-o mai mare măsură 
decît presa matinală. 

Ziarele londoneze au echipe editoriale foarte puter- 
nice, care includ atît jurnaliști specializaţi, cit si reporteri 
care acoperă subiecte generale. Aceste publicaţii au pro- 
prii corespondenţi internaţionali în cele mai importante 
orașe din lume. Fluxurile marilor agenţii de știri sînt ade- 
sea complementare eforturilor acestor corespondenţi inter- 
naţionali. 

Ziarele regionale cu tiraje reduse și bugete mici obis- 
nuiesc să ceară aceluiași jurnalist să acopere mai multe 
domenii editoriale, însă redactorii-șefi care au o înţelegere 
superioară a fenomenului vor încerca adesea să coreleze 
aceste arii de specialitate în așa fel încît să fie compatibile, 
combinînd, de pildă, transportul și apărarea naţională, aface- 
rile si economia sau educaţia și administraţia locală. Foarte 
puţine dintre aceste publicaţii au corespondenţi internatio- 
nali, ceea ce explică faptul că publicaţiile din această cate- 
gorie folosesc mult mai frecvent materialele agenţiilor de 
știri. Proprietarii reţelelor de ziare locale, cum ar fi Thom- 
son Regional Newspapers, furnizează adesea conţinut la ni- 
vel central, incluzând cel mai adesea si știri financiare. Există 
și jurnaliști independenţi și specializaţi care furnizează un 
conţinut foarte specific pentru unele ziare. 


Veniturile acestor ziare reprezintă o combinaţie de 
încasări din reclamă si preţul vînzării cu amănuntul. Veni- 
turile din reclamă sînt, firește, foarte importante pentru 
toate aceste ziare, dar mai ales pentru așa-numitele „ziare 
de calitate”, de obicei mult mai voluminoase în comparaţie 
cu celelalte. Pentru această categorie yeniturile din publi- 
citate reprezintă 75 la sută din totalul încasărilor prin ra- 
portare la preţul pe exemplar. 


Care: cotidiane și periodice 83 


Ziarele locale 


Majoritatea ziarelor locale au frecvență săptămînală, 
deși există unele publicaţii care apar de două ori pe săptă- 
mînă și altele care sînt bilunare. Pentru a se putea conforma 
în același timp logicii economiei globale și exigentei refe- 
rintelor locale cerute de cititori, numeroase ziare locale apar 
în ,,serii", ceea ce înseamnă că în fiecare localitate același 
ziar va avea alt titlu și o mare parte a conţinutului va fi 
adaptat comunităţii respective. 

Ziarele locale se împart în două mari categorii: pe de o 
parte, ziarele tradiţionale care se cumpără de la chioșc și, 
pe de altă parte, mult mai recentele publicaţii gratuite ale 
căror costuri sînt în întregime acoperite de reclamă. Aces- 
tea sînt de cele mai multe ori completate de ziare ale comu- 
nitatii realizate de voluntari, chiar dacă uneori unele dintre 
acestea sînt influențate de autorităţile locale. Ca regulă 
generală, ziarele gratuite au un conţinut editorial mult mai 
redus în comparaţie cu publicaţiile care trăiesc din vîn- 
zarea exemplarelor. în cazul acestora din urmă, ponderea 
conţinutului editorial propriu-zis este de 45-55 la sută, în 
timp ce în ziarele gratuite același tip de materiale ating 
maximum 10 la sută din informaţia publicată. 

Redactiile ziarelor locale sînt, de obicei, foarte restrinse 
și nu puţine sînt cazurile în care pînă și ziarele locale axate 
pe vînzarea edițiilor angajează maxim șase persoane. Per- 
sonalul unui ziar gratuit este și mai puţin numeros. Deși 
unii dintre ziariști reușesc să dezvolte o anumită specia- 
lizare, de cele mai multe ori ei trebuie să abordeze orice 
subiectcare poate trezi interes. Un exemplu tipic în acest 
sens este cel al unui ziarist care lucrează într-una dintre 
cele mai numeroase redactii ale unui ziar local şi care este 
încurajat să se specializeze ca redactor de sport, dar i se 
cere în același timp să monitorizeze evenimentele dintr-un 
anumit district în care este difuzat ziarul respectiv. 

Ziarele locale se bazează într-o mare măsură pe o reţea 
de colaboratori care furnizează gratuit stiri despre eveni- 
mente şi organizaţii locale, iar uneori scriu ei înșiși rubrici 
despre hobby-uri și interese personale, cum ar fi note și 
reportaje de călătorie. 

Percepția generală a jurnaliștilor este aceea că doar ma- 
rile cotidiane centrale contează cu adevărat și, într-un 
anumit sens, acest lucru e perfect adevărat. Un material 
publicat de WallStreet Journalpoate fi citat într-un alt ziar 
sau în programele de actualități ale radioului și televiziu- 
nii. Pe plan internaţional, televiziunile se raportează ade- 
sea la Times si Finanacial Times, care apar amindoua la 
Londra. Nimeni nu va face vreodată trimitere la Hobbiton 
Weekly Advertiser. Pe de altă parte, foarte multi cititori tind 
să acorde o mai mare atenţie publicaţiilor locale fata de 
cele nationale și, evident, cei mai multi păstrează numărul 
curent pînă la apariţia următoarei ediţii. 


Agenţiile de presă 


Press Association (PA) si Reuters sînt cele două agenții 
de presă importante care își au sediul în Marea Britanic 
PA a fost înființată pentru a furniza servicii de specialitate 
ziarelor din Marea Britanie si, cel putin o perioadă, multe 
dintre acestea se regăseau în structura actionariatului PA. 
Prin tradiţie, PA se ocupă cu precădere de știrile locale iar 
Reuters de cele internaţionale. 

Este important să remarcăm două alte tipuri de agenţii 
de presă. în primul rînd e vorba de agenţiile de știri locale 
care furnizează știri dintr-o anumită arie geografică acelor 
publicaţii care nu au o prezenţă în respectivele zone. Chiar 
și cele mai mari cotidiane naţionale au încetat să menţină 
reporteri în fiecare oraș important, recurgînd la serviciile 
acestor agenţii pentru a-și compensa deficitul. Cotidianele 

centrale nu sînt singurii clienţi ai agenţiilor de presă locale. 
Se întîmplă uneori ca ziarele regionale cu ediţii locale să 
solicite și ele materiale. Uneori aceste agenţii lucrează 
punctual pentru publicaţii regionale din altă zonă a ţării. 
De pildă, dacă o familie scoțiană aflată în vacanţă în vestul 
ţării este implicată într-un accident, agenţia locală poate să 
trimită ziarelor din Scotia reportaje si fotografii de la locul 
accidentului. 

Agenţiile de presă locale angajează ziariști și fotorepor- 
teri și, de multe ori, aceștia din urmă se pun la dispoziţia 
diverselor companii și agenţii de relaţii publice pentru 
anumite proiecte punctuale. Cînd se pune problema de a 
comanda o lucrare unui fotograf care înţelege fotografia 
de presă si nevoile specifice ale editorului de imagine, se 
recomandă consultarea agenţiilor de presă locale. 


Filialele naţionale ale agenţiilor de presă străine con- 
stituie cealaltă categorie de agenţii de știri menţionate mai 
sus. în măsura în care o anumită temă sau un eveniment 
din Marea Britanie suscită interes în SUA, filialele brita- 
nice ale agenţiilor UPI sau AP-Dow Jones, în cazul subiec- 
telor financiare, vor transmite materiale relevante ziarelor 
americane interesate. 

Agenţiile sînt interesate să obţină știri de la diverse 
companii. Agenţiile de știri locale sînt interesate de acele 
companii cu activitate în zona relevantă, în timp ce agen- 
tiile internationale devin interesate dacă firma în cauză 
are operaţiuni în tara-mama a agenţiei sau ia decizii care 
ar putea să influenţeze acea ţară. Agenţiile de presă brita- 
nice importante reprezintă un alt mod de a disemina un 
anumit mesaj. 


Toate aceste agenţii lucrează pentru ziarele care le anga- 
jează, si nu pentru companiile pe care le abordează. Există 
și excepţii, cum ar fi Two Ten Communications, agenţie de 
difuzare a comunicatelor de presă, care este uneori angajată 
să disemineze acest tip de informaţie către cotidiane și 

ziare de duminică. Nu toate ziarele acceptă fluxul Ten 
Two Communications, și acelea care o fac sînt conștiente 
de faptul că serviciul este susținut de abonamente ale com- 
paniilor-client. în orice caz, Ten Two Communications este 
un sistem de susţinere eficient, mai ales în cazul în care 
un anumit material trebuie difuzat foarte urgent. 


Periodicele pentru consumatori 


După cum am menţionat deja, majoritatea revistelor 
pentru femei și chiar titlurile din categoria revistelor cu 
specific regional care apar în zonele rezidenţiale de la peri- 
feriile metropolelor sînt asimilabile presei generale. Cele 
mai multe dintre acestea se susţin prin vînzarea exempla- 
relor, deși câteva sînt în întregime acoperite de venituri din 
reclamă și sînt, prin urmare, distribuite gratuit în zonele 
rezidenţiale. 

Este dificil să asiguri o abordare editorială propriu-zisă 
în asemenea publicaţii. Dacă un,ui redactor de turism i se 
oferă anumite beneficii, acesta va scrie probabil în termeni 
apreciativi despre cutare companie de croaziere sau cutare 
destinaţie de vacanţă. Numeroase publicaţii din această 
categorie, și mai ales revistele pentru femei, își planifică 
minuţios conţinutul editorial cu mult timp înaintea apari- 
tiei, pînă într-acolo încît unele materiale pentru numărul 
de Crăciun trebuie predate încă din luna august. 

Principalul impediment al abordării editoriale propriu- 
zise constă în tendința naturală a acestor reviste de publi- 
care a advertorialelor sau a altor forme de promovare, ceea 
ce înseamnă că cel care face reclama este principalul bene- 
ficiar. Unele publicaţii scot ediţii speciale pentru fiecare lanţ 
de magazine în care sînt oferite spre vînzare, iar conţinutul 
editorial este manipulat în așa fel încît să fie evidenţiate acele 
produse comercializate de supermarketul respectiv. 

Periodicele specializate 


Publicaţiile periodice acoperă o gamă largă de domenii 
și interese. Din această categorie fac parte atît publicaţiile 
diverselor industrii și profesii, cît și titlurile care tratează 
diverse hobby-uri și interese speciale. Unele titluri reușesc 
uneori să transgreseze limitele precise ale specializărilor 
și îşi creează propriul lor public de entuziaști neinitiati, dar 
și de profesioniști, cum este cazul revistei Modern Railways. 
De asemenea, există și numeroase publicaţii cu profil 
academic. 

Aceste publicaţii apar în formate foarte variate, de la 
acela de ziar pînă la acela de revistă în policromie pe hîrtie 
lucioasă. Frecvența aparitiilor acestor titluri variază la rîn- 
dul ei între cea de cotidian {Lloyds List), hebdomadar {The 
Grocer şi Flight International), mensual sau trimestrial. 

Conţinutul acestor reviste este foarte diferit, de la săp- 
taminale care publică materiale cu un grad înalt de spe- 
cializare la mensuale care includ uneori și anumite știri. 
Știrile sînt de natură strict profesională, cum ar fi volumul 
celor mai recente comenzi de material rulant pentru căile 
ferate sau evoluţia profesională a celor mai importante 
persoane dintr-un anumit sector economic. 

Cele mai multe ghiduri ale mass media, ca, de exem- 
plu, PR Planner, clasifică publicaţiile în așa fel încît să facă 
posibilă identificarea rapidă a ştirilor, specificaţiilor noilor 
produse, recenziilor de carte, dinamicii pieţei forței de 
muncă, fotografiilor și așa mai departe. De regulă, publi- 
catiile care au o frecvenţă de apariţie mai mică de o lună nu 
sînt interesate de stiri, si acest lucru se aplică mai ales în 
cazul publicaţiilor academice. 

Periodicele specializate fie se vînd la chioșcuri, fie pre- 
supun un sistem exclusiv de abonamente sau sînt oferite 
ca beneficiu al apartenenţei la anumite cluburi și asociaţii 
profesionale. In unele cazuri, aceste publicaţii se distribuie 

gratuit, veniturile din publicitate acoperind costurile de 
producţie. Uneori pot fi asociate două sau mai multe sis- 
teme de distribuţie. 

Cele mai multe publicaţii de acest gen au echipe edi- 
toriale reduse ca număr, însă ele își completează sumarul 
cu materiale semnate de profesioniști proeminenţi ai in- 
dustriei respective. Cele mai bune dintre aceste publicaţii 
au standarde editoriale foarte înalte, precum The Grocer si 
Flight International. Acesta din urmă are o reţea proprie de 
corespondenţi internaţionali. 

Publicaţiile academice sînt conduse de redactori-șefi 
care lucrează cu jumătate de normă, ajutaţi de un colegiu 
editorial, iar conţinutul lor constă de obicei din articole 
oferite de universitari și cercetători de înaltă reputaţie. De 
cele mai multe ori acești colaboratori nu sînt plătiţi pentru 
materialele publicate. 

Periodicele de mică anvergură sînt realizări ale unui 

factotum, si multe dintre ele pot fi cu ușurință influențate 

de opiniile companiilor care fac reclamă. Unele merg pînă 
acolo încît refuză materiale de la companii care nu publică 
reclamă în paginile revistei, lucru care este valabil și pentru 
unele reviste de afaceri regionale. E un fapt obișnuit ca pu- 
blicaţiile camerelor de comerţ regionale să tipărească numai 
știri referitoare la membrii acestora. 


Anumite periodice au o abordare radicală în acest sens, 
ca în cazul revistei Process Products, care oferă spaţiu edito- 
rial oricui este dispus să plătească, subliniind, pentru poten- 
tialii clienţi, că „dreptul redactorului de a tăia sau refuza 
materialul trimis este anulat în întregime”. De fapt, pro- 
blema care se pune este aceea că într-o piaţă de dimensi- 
uni reduse și puternic specializată o asemenea practică 
susceptibilă de a deteriora conţinutul editorial nu este, de 
obicei, contracarată de concurenţă. 


Asteptarile legate de standardele editoriale ale acelor 
periodice care acoperă industrii de mare interes, cum ar fi 

cea a transporturilor aeriene, sînt mult mai nuantate si 
exacte. Categoria nespecialiștilor entuziaști care se simt 
atrași de anumite domenii specializate determină de multe 
ori rafinarea standardelor editoriale și îmbunătăţirea per- 
formantelor redactionale. 


9 


De ce: relatiile cu presa ca mijloc 
în vederea atingerii unui scop 


încă mai circulă anecdota despre amiralul englez care, 
în primii ani ai secolului trecut, a vizitat o clasă de artilerie. 
Amiralul la întrebat pe unul dintre viitorii absolvenţi ai 
școlii navale care este sarcina artileriștilor de pe vas. „Să 
tragă cu tunurile”, i-a răspuns tînărul. Amiralul s-a înroșit 
de furie, în vreme ce, probabil, bietul elev se albise de 
tot, și a tunat: „Băiete, treaba artileristilor este să lovească 
ţinta!” 

în mod similar, scopul relaţiilor cu presa nu este acela 
de a emite comunicate de presă sau de a răspunde solici- 
tărilor și întrebărilor jurnaliștilor, si nici măcar de a genera 
un teanc cît mai gros de tăieturi din ziare. Adevăratul scop 
al relaţiilor cu presa este acela de a spori reputaţia unei orga- 
nizatii si de a influenţa și informa publicul-tinta. 

De regulă, companiile folosesc relaţiile publice pentru 
un număr de scopuri precis delimitate și ierarhizate, în 
funcţie de importanţa lor, astfel*: 


* Prioritatile relaţiilor publice asa cum sînt expuse de autori sînt 


limitate la jurnalismul de afaceri și iau ca premisă în special intere- 
sele de afaceri ale firmelor mici și mijlocii (n. tr.). 

- îmbunătăţirea imaginii companiei sau a mărcii; 

- ridicarea profilului companiei în mass media; 

- schimbarea atitudinii publicului-tinta (cum ar fi cli- 
entii); 

- îmbunătăţirea relaţiilor cu respectivele comunităţi; 

- creșterea cotei de piaţă; 

- influențarea politicii guvernamentale la nivel local, 
naţional și internaţional; 

- îmbunătăţirea comunicării cu investitorii și consilierii 
acestora; 


- îmbunătăţirea relaţiilor în sectorul economic respectiv. 


Chiar dacă relaţiile cu mass media par a fi de o im- 
portanță secundară în atingerea acestor scopuri, de fapt 
atitudinea favorabilă a presei ajută enorm în realizarea 
obiectivelor. Un editorial care comentează favorabil per- 
formantele financiare ale unei companii va conta, cate- 
goric, mult mai mult în ochii investitorilor individuali și ai 
directorilor fondurilor de investiţii decît orice raport anual, 
tipărit în cele mai bune condiţii grafice. în fond, pentru 
investitori, raportul anual este echivalentul corporativ al 
broșurii publicitare pentru automobile, în timp ce poten- 
tialii cumpărători vor întotdeauna să afle părerea unui bun 
redactor de automobilism în legătură cu o anumită mașină. 


Chiar dacă programele de comunicarea cu proprii an- 
gajati sînt esenţiale, atitudinea favorabilă a presei poate 
influenţa pozitiv atitudinea personalului. De multe ori 
angajaţii află din presă cele mai recente evoluţii legate de 
propria companie. Deși în companiile serioase comuni- 
carea patronatului cu angajaţii este luată în serios, aceștia 
din urmă pun mare preţ pe judecata jurnaliștilor. 

Desigur, multi oameni de afaceri, și nu numai, sînt în- 
cintati de ideea relaţiilor cu presa pentru publicitatea gra- 
tuită pe care o pot obţine astfel. De fapt, relaţiile bune cu 
presa nu se obţin niciodată gratis. Acest lucru nu se 

datorează creșterii tarifelor de publicitate sau a costurilor 
separatiilor de culoare, ci simplului fapt că profesioniștii 
de relaţii publice cu adevărat buni sînt o marfă scumpă, ca 
să nu socotim cheltuielile însemnate pentru achiziţiile 
făcute de aceștia, la care se adaugă, firește, preţul servi- 
ciilor adiacente de care au nevoie. 

Calitatea relaţiilor cu presa este mult mai importantă 
decît aspectul cantitativ. Succesul depinde uneori chiar 
de performanţa de a nu atrage atenţia presei. 

într-un astfel de caz, un individ înarmat a intrat într-un 
bar amenintindu-i pe clienţi și angajaţi cu pistolul pînă 
cînd poliţia la încercuit si l-a arestat în cele din urmă. 
Biroul de presă al producătorului de bere care deţine barul 
a făcut tot ce era posibil pentru a convinge presa că nu era 
necesar să fie menţionat numele companiei în articolele 
respective, și doar cîţiva jurnaliști nu au putut fi convinși. 
Compania de bere a dorit să se distanteze de publicitatea 
atrasă de incident, și presa a acceptat în general că numele 
firmei care deţinea barul era irelevant în acest caz. însă, 
cum era de așteptat, a fost menţionat numele barului. 


Punct ochit, punct lovit 


Relaţiile eficiente cu presa încep întotdeauna cu defi- 
nirea exactă a obiectivelor. Nu există nici o rațiune în a 
trimite un articol tehnic unui ziar general sau fotografia 
unei echipe de fotbal în triumf unui periodic care publica 
numai stiri legate de produse noi. Un săptămânal local ar 
putea fi interesat de cel de-al doilea subiect, în timp ce 
periodicul de specialitate va aprecia probabil materialul 
cu caracter tehnic. 

„Potrivirea” clientului sau angajatorului cu mass media 
existente este relativ simplă și implică răspunsul la trei în- 
trebări: 

- Care este funcţia organizaţiei? 

- Ce segmente ale publicului sînt relevante în evalua- 
rea succesului acesteia? 

- Ce mesaje dorește să comunice? 

- Care sînt mass media disponibile în vederea comu- 
nicării acestor mesaje? 


Funcţia 


Funcţia organizaţiei afectează considerabil modul în 
care este tratată în mass media. în companii precum P&O 
Group, nevoile de relaţii publice ale diverselor divizii 
variază enorm. Serviciile de croaziere de lux și feriboturile 
de pasageri solicită in mod special o atenţie minuțioasă în- 
trucît piaţa respectivă este foarte fragmentată. Zeci de mii de 
pasageri fac rezervări pentru croaziere prin intermediul a 
mii de agenţii de turism. Serviciile vaselor cargo și ale trans- 
portatoarelor de mare capacitate solicită mai puţin efort în 
relaţiile cu presa prin însuși faptul că au mai puţini clienţi, 
mai puţin de 20 la nivel global pentru flota de petroliere. 
In transportul de marfă contează mai putin cine este trans- 
portatorul, însă pentru cei care își planifică vacanţa acest 
aspect este esenţial atunci cînd fac alegerea între două vase 
de croazieră. 


Un fabricant de piese de schimb pentru motoare va avea 
un profil media semnificativ mai restrîns în comparaţie cu 
firma care construiește automobilul ca produs finit, deoa- 
rece fabricantul de piese de schimb trebuie să interactio- 
neze cu puţini clienţi. Interesul publicului pentru ultimul 
model lansat de mărcile de automobile personale întrece 
cu mult curiozitatea pentru cele mai noi camioane. 


Segmentele de public 


înţelegerea publicului este la fel de importantă ca inte- 
legerea activităţilor organizaţiei. Exemplul precedent arată 
că pentru P&O Group turistul este la fel de important ca 

și agenţia de turism. în cazul operaţiilor de cargo, agenţia 
de expediţii și agentul de shipping sînt probabil mai im- 
portanti decît exportatorul sau importatorul, dar, în cazul 
unui transportator de mare capacitate, brokerul care nego- 
ciază termenii cursei charter trebuie luat în considerare. 

Fabricantul de piese de schimb va încerca să atragă 
doar atenţia distribuitorilor și, eventual, a publicului larg 
dacă produsele sale sînt comercializate sub propria marcă, 
în cele mai multe cazuri însă publicul acestor companii este 
alcătuit în exclusivitate din firme constructoare de autotu- 
risme, care vor furniza piesele de schimb sub propria marcă 
și prin intermediul lanţului lor de dealeri. Constructorul 
de autoturisme este în ultimă instanţă cel care trebuie să 
convingă publicul larg, pe directorii companiilor care deţin 
parcuri de autoturisme și pe distribuitori că ultimul model 
lansat are calităţile cerute. Chiar și așa, distribuitorii unei 
mărci de autoturisme au o relaţie mult mai strînsă cu 
fabricantul în comparaţie cu raporturile dintre o agenţie 
de turism și operatorii de turism, companiile de feribot si 
cele de croaziere. Fabricantul de vehicule industriale are 
la rîndul său distribuitori, însă aceştia se adresează unui 
public foarte bine delimitat sau, dimpotrivă, foarte frag- 
mentat în funcţie de dimensiunile vehiculului și de gradul 
de specializare al acestuia. 


Şi alte categorii de public sînt importante, în afara poten- 
tialilor clienţi si a distribuitorilor. Companiile trebuie să 
influențeze acţionarii, administraţia locală și centrală, comu- 
nităţile în mijlocul cărora își desfășoară activitatea, precum 
și potenţialii angajaţi, ba chiar pe furnizori. 


Mesajele 


Majoritatea organizaţiilor trebuie să transmită mai multe 
mesaje, dată fiind natura diversă a segmentelor de public 
cărora li se adresează. Potentialii acţionari vor să se asigure 

de viabilitatea afacerii, angajaţii sînt preocupaţi de sigu- 
ranta posturilor lor iar clienţii sînt interesaţi de natura și 
calitatea produselor companiei. E mult adevăr încă în cli- 
șeul comis-voiajorului care vinde mirosul fripturii, și nu car- 
nea gătită. Savoarea și aroma mincarii gătite au un impact 
mai mare decît imaginea unei bucăţi de carne crudă. 

în cazul croazierelor P&O Group, mesajul nu poate fi 
„călătoriţi cu P&O", și cu atît mai putin ceva care ar suna: 
„Petrece-ţi concediul într-o croazieră". Mesajul trebuie să 
evidentieze beneficiile unei croaziere în comparaţie cu 
alte forme de turism, în așa fel încît dotările vasului de 
croazieră și detaliile itinerariului să poată fi subliniate ca 
atare. Prin comparaţie, cei care călătoresc cu feribotul sînt 
interesaţi numai de rută, orar și tarife. 

Agenţiile de expediţii solicită numai informaţii legate 
de capacitatea vasului cargo, capacitatea de a transporta 
încărcături non-standard și planificarea cursei. 

Agenţiile de turism cer aceleași informaţii pe care le 
doresc clienţii lor, pentru a fi pregătite să le comunice efi- 
cient acestora. în plus, agenţiile vor dori să ştie care este 
marja lor de profit, dacă pot încheia tranzacţii preferentiale 
și care sînt limitele disponibilitatii produsului. 


Mass media 


Mesajele trebuie ajustate pentru întreaga plajă de media 
disponibile în așa fel încît să parvină integral publicului- 
ţintă. De exemplu, merită să comunici o experienţă inte- 
resantă sau să faci public un neajuns prin intermediul 
periodicelor care se ocupă de organizaţiile de binefacere, 
însă aceste publicaţii nu sînt de nici un ajutor în acţiunea 
de colectare de fonduri. 

Companiile care sînt preocupate mai ales de buna 
comunicare cu presa de specialitate au un avantaj în ra- 
porturile lor cu ceilalți jucători din piaţă, precum și cu 

distribuitorii, însă această strategie ignoră factorii de deci- 
zie din rîndul consumatorilor individuali. Atunci cînd este 
prioritară atragerea potenţialilor clienți către distribuitori in 
așa fel încît interesul manifestat de aceștia să poată fi prelu- 
at de către echipa de vînzări, reușita depinde de modificarea 
mixului de media, de redefinirea perspectivei comunicatelor 
de presă, a articolelor și profilelor de caz. Unele publicaţii 
inserează în paginile lor așa-numitele formulare de cerere de 
ofertă (enquiry cards), oferind cititorilor, pe lîngă broșura cu 
descrierea produselor și numele distribuitorilor locali, și ga- 
rantia faptului că întrebările adresate de ei vor primi un răs- 
puns de la distribuitorul respectiv. O asemenea abordare 
este de natură să îmbunătăţească relaţiile producătorului de 
bunuri cu distribuitorii săi. 

Secretul relaţiilor eficiente cu mass media se poate 
rezuma în acest fel: 

- Anuntarea ultimelor evenimente legate de companie 
și aducerea în atenţia publică a problemelor de potenţial 
interes se face de obicei prin intermediul publicaţiilor spe- 
cializate. 

- Se recurge la publicaţiile academice și cele tehnice 
în vederea consolidării reputației personalului companiei 
sau pentru a identifica în ce măsură activităţile de cerce- 
tare ale firmei sînt dublate de alti agenţi economici și care 
ar putea fi modalităţile de colaborare în cazul din urmă. 

- Pentru categorii aparte de distribuitori, cum ar fi agen- 
tiile de turism sau vînzătorii cu amănuntul, se recomandă 
folosirea altor publicaţii specializate. 

- în presa centrală se anunţă de obicei investiţiile sem- 
nificative, lansarea de noi produse și servicii atunci cînd 
acestea prezintă suficient interes (ceea ce se întîmplă, de 
fapt, destul de rar în cazul multor produse industriale și 
de consum) și, nu în ultimul rînd, rezultatele financiare 
ale companiei atunci cînd aceasta este listată la bursă. 
Cercetarea, campaniile de publicitate, evenimentele și 

rezolvarea conflictelor se înscriu, de asemenea, în această 
categorie. 

- Ziarele regionale sînt de regulă interesate de abor- 
darea regională a materialului. 

-Jurnalele locale sînt interesate de activităţile pe plan 
local ale companiei, fie și pentru faptul că prezenţa firmei 
influenţează bunăstarea generală a comunităţii respec- 
tive. Acele firme care tratează disputele comerciale exclu- 
siv ca probleme interne riscă să-și prejudicieze imaginea 
publică în comunitatea locală, în care se regăsesc nu numai 
potenţiali angajaţi, ci și viitori clienţi. 


Presa va fi întotdeauna mult mai interesată de pro- 
blemele și incidentele care afectează companiile și orga- 
nizatiile nonguvernamentale, precum și de cele mai recente 
descoperiri susceptibile de a pune într-o lumină diferită 
atitudinile și practicile publice curente. Promovarea directă 
a unui produs sau o campanie publicitară sînt considerate 
de importanţă secundară. Materialele din prima categorie 
le inspiră jurnalistilor-tinta respect și dorinţa de a coopera 
cu profesionistul de relaţii publice. 

Nu trebuie neglijată existenţa unor presiuni legate de 
administrarea spaţiului editorial, care nu se poate dilata la 
cerere. în anumite zile foarte aglomerate, articole cărora li 
s-ar fi acordat în mod normal un spaţiu mult mai mare și 
o atenţie editorială sporită sînt strecurate pe unde se nime- 
reste, iar subiecte care ar fi meritat măcar o scurtă menti- 
une sînt ignorate cu desăvirșire. 


Promovarea produsului 


Produsele care sînt cu adevărat noi sau care prezintă un 
interes real pentru marele public vor primi negreșit atenţia 
cuvenită din partea mass media. De asemenea, multe 

produse strict specializate vor fi tratate in publicatiile 
corespunzătoare. Adevărul este însă că nu fiecare produs 
este nou și relevant. De cele mai multe ori, aceeași idee e 
ambalată sub mărci diferite. 

Pentru produsele deja existente pe piaţă și care nu au 
suferit modificări majore este nevoie de tehnici speciale 
pentru a atrage atenţia presei. 


Advertorialul 


Corelarea editorialului cu reclama este cunoscută sub 
numele de advertorial. Pentru o reclamă de o anumită 
dimensiune, ziarul publică un text a cărui lungime este 
stabilită de comun acord și a cărui redactare cade, de obi- 
cei, în sarcina departamentului sau firmei de relaţii publice, 
chiar dacă în unele cazuri publicaţia poate s-o ceară unui 
redactor. Cînd acest lucru se întîmplă, ziariștii au o reacţie 
tipică de frustrare, pentru că văd în această practică com- 
promiterea independenţei lor editoriale. 

O altă formă a advertorialului implică numai publicarea 
unui material editorial contra cost, fără anexarea unei 
reclame propriu-zise. Numeroase ghiduri ale cumpărăto- 
rului sau recenzii gastronomice intră, de fapt, în această 
categorie. în ziarele locale și regionale, magazinele și restau- 
rantele care sînt menţionate în secţiunile dedicate cum- 
părătorilor plătesc pentru acest privilegiu. 

Nu puţine publicaţii de afaceri regionale se lasă influ- 
entate de interesele firmelor care fac reclamă în ziarele și 
revistele respective și pot merge pînă la a refuza să publice 
știri care nu se referă la clienţii care plătesc pentru reclamă. 
Acest comportament s-a răspîndit treptat și în rîndul publi- 
catiilor centrale, care au început să scoată suplimente fi- 
nantate în proporţie covârșitoare de reclamă. Uneori, singura 
șansă a unei companii care nu plătește pentru reclamă de a 
fi menţionată în materialele publicate în acest tip de 

suplimente este aceea de a fi revoluţionat pur și simplu 
domeniul în care activează în așa fel încît ziariștii să nu 
poată ignora subiectul. 

Advertorialul poate fi util și în alte situaţii. O firmă de 
construcţii a publicat advertoriale în două săptămînale 
locale înainte de a deschide o filială într-o zona rezidentiala 
a unui mare oraș. Popularitatea celor două publicaţii în 
zona respectivă a stat la baza ipotezei că publicul-tinta va 
citi respectivele advertoriale. Advertorialele s-au axat pe 
punctele forte ale companiei și pe evoluţia ei, precum și 
pe specificaţiile produselor oferite. 

Advertorialele sînt eficiente pentru a pătrunde în spa- 
tiul media atunci cînd interesul editorial este scăzut, însă 
profesioniștii vor prefera întotdeauna să cîştige spaţiu 
editorial cu știri sau articole de fond, obţinînd astfel cre- 
dibilitate după ce au trecut de vigilenta obiectivă a redac- 
torului. 

Totul depinde, în fond, de părerea directorilor de publi- 
catii despre calitatea ziarelor și revistelor pe care le conduc. 
Rubricile despre cele mai recente numiri în funcţii impor- 
tante ar trebui să fie integral independente din punct de 
vedere editorial, ierarhizate în funcţie de relevanta si nou- 
tatea faptelor, și în nici un caz motivate de reclamă. Această 
practică nefericită a fost iniţiată de presa din Dublin și s-a 
extins treptat și în Marea Britanie, mai ales in Scotia. Pro- 
fesionistii de relaţii publice se opun in general ideii de a 
plăti pentru anunţarea numirii cuiva într-un post, compor- 
tament care se explică prin faptul că, spre deosebire de 
lansarea unui noi produs, angajarea sau promovarea cuiva 
determină foarte rar creșterea volumului afacerilor. 


Cu toate acestea, departamentele de relaţii publice nu 
comunică ziarelor toate angajările și promovările. Rezul- 
tatul imediat vizibil, mai ales în ziarele din Scoţia, este că 
rubricile respective nu mai conţin știri despre VIP-urile din 
lumea afacerilor, locul lor fiind luat de o multitudine de 


100 Relaţiile eficiente cu mass media 


noi agenţi de vînzări și responsabili de zonă. Prin urmare, 
aceste rubrici au încetat să fie o sursă credibilă pentru cei 
care vor să fie la zi în privința dinamicii comunităţii de 
afaceri, dar măcar cine e dornic să apară în ziar știe cui tre- 
buie să zîmbească frumos. 


Tarifele pentru separatia de culoare 


Multe ziare care se susțin din reclamă au disponibili- 
tatea de a publica fotografii color împreună cu un articol 
legat de cutare produs, dacă clientul se oferă să plătească 
costurile separaţiei de culoare. Acest lucru înseamnă, de fapt, 
încă un pas pe calea anulării distinctiei dintre editorial și re- 
clamă, ceea ce nu a putut să treacă fără o reacţie promptă a 
Institutului de relaţii Publice. In prezent, costurile separa- 
tiei de culoare variază între 12 si 40 de lire, însă publicaţiile 
obișnuiesc să factureze între 40 și 350 de lire. Recoman- 
dările Asociaţiei Periodicelor din Marea Britanie arată clar că 
orice material editorial contra cost trebuie semnalat ca atare 
prin etichete precum ,,reclama", ,,publicitate", „promovare”. 
Dacă anumite elemente ale graficii ziarului au fost plătite de 
către client, acest lucru se cere evidenţiat corespunzător. 


Problema este că o fotografie color are mult mai mari 
șanse să atragă atenţia cititorilor. Cu toate acestea, mar- 
carea fotografiilor ca „reclamă” trebuie evitată. 


Concursurile în ziare si reviste 


O altă modalitate de a pătrunde în zone în care edito- 
rialul ca atare nu are acces este organizarea de concursuri 
pentru cititori. Astfel de concursuri sînt din ce în ce mai 
utilizate de producătorii de autoturisme. Cine oferă cinci 
sau șase autoturisme ca premiu în decurs de o săptămînă 
poate conta pe o expunere considerabilă în respectiva 
publicaţie, care, de obicei, acordă spaţii ample promovării 
concursului chiar pe prima pagină și nu numai. Procedînd 

în acest fel, impactul campaniei va fi categoric mult mai 
semnificativ în comparaţie cu reclama, mai ales atunci cînd 
participanţilor li se cere să colectioneze cupoane pentru a 
putea participa. 


Ofertele promoţionale 


Ofertele promoţionale în exclusivitate pentru cititorii 
unui anumit ziar sau periodic sînt de acum destul de frec- 
vente. De regulă, cititorii trebuie să colectioneze un număr 
de cupoane, ceea ce prezintă dublul avantaj că participanţii 
sînt motivaţi să cumpere fiecare număr al publicaţiei și, 
pe de altă pase, firma care sponsorizează concursul se bu- 
cură de reclamă în fiecare dintre aceste apariţii. 

Multe dintre oferte sînt autofinantate. De exemplu, o 
companie de feriboturi care oferă traversări dus-întors 
gratuite sau la pret redus urmărește să-și recupereze chel- 
tuielile din cumpărăturile duty-free făcute de pasageri în 
timpul călătoriei. Restaurantele care oferă cină sau prînz 
pentru două persoane la jumătate de pret speră că cei mai 
multi dintre beneficiari vor cheltui mai mult pentru vin și 
alte băuturi. în aceeași ordine de idei, cazarea gratuită la 
hotel este condiţionată de obligaţia de a lua toate cele trei 
mese zilnice în restaurantele respectivului hotel. 


P&O a descoperit, de altfel, că ofertele speciale pentru 
cititori au un rol important în promovarea croazierei ca 
formă de turism pentru un public mult mai larg decît se 
credea. Organizarea unei croaziere pentru cititorii ziarului 
local în asociere cu o agenţie de turism locală a oferit bene- 
ficii atît companiei de croaziere, cît și ziarului respectiv, 
întrucît evenimentul a prilejuit realizarea unui material 
foarte interesant despre vacanţa pe mare a cetăţenilor ora- 
șului. Oferta a fost intens promovată săptămîni în șir, în 
timp ce doritorii se înghesuiau să facă rezervări. 


Cititorilor unei reviste le face plăcere să se socializeze cu 
alti localnici sau persoane care au aceleași interese. Dacă 

se știe că anumiţi ziariști vor participa si ei la excursie, 
atunci interesul crește corespunzător, pentru că există o 
anumită legătură de simpatie reciprocă între publicaţii și 
publicul lor. 


Sponsorizarea 


Sponsorizarea diverselor emisiuni ale posturilor de radio 
și televiziune independente nu mai este de mult o biza- 
rerie. Practica sponsorizării s-a extins și în presa scrisă, cu 
o mare deosebire totuși, anume că nici unul dintre mijloa- 
cele de control care se pot utiliza în radio si televiziune nu 
este aplicabil pentru ziare si reviste. Sponsorii programelor 
de radio si televiziune nu pot influenta judecata produca- 
torilor si deciziile redactorilor şi nu au acces la conţinutul 
propriu-zis al emisiunilor. Asta explica de ce atit compa- 
niile de cârduri de credit, cit și firmele de pariuri sportive 
pot sponsoriza o emisiune de turism, însă celor dintii li se 
interzice să sponsorizeze emisiunile financiare (cu atît mai 
puţin cele care tratează subiectul debitelor personale), iar 
celor din urmă nu li se permite să sponsorizeze transmisi- 
uni sportive. 

Numerele speciale editate de unele reviste de produse 
de consum pentru anumite lanţuri de supermarketuri sînt, 
la rîndul lor, o formă de sponsorizare. 

Băncile sponsorizează suplimente financiar-bancare în 
publicaţii regionale si, de multe ori, suplimente speciale 
pentru grupuri distincte de cititori cum ar fi studenţii. în 
ambele cazuri, legătura comercială între sponsor și mate- 
rialul sponsorizat este evidentă. 

Acest gen de sponsorizare poate denatura componenta 
editorială și, chiar dacă nu se întîmplă așa, cititorii rămîn 
cu ideea că independenţa punctului de vedere al publi- 
catiei este afectată. 

Relaţiile publice versus editorialul plătit 


Integritatea editorială a devenit într-adevăr o problemă 
nu numai pentru media, ci și pentru profesioniștii din rela- 
tiile publice. Importanţa redactorilor este evidentă, fiindcă 
nimeni nu cumpără ziare și reviste de dragul reclamelor. 
Iar de felul în care cititorii percep independenţa de opinie 
a redactorilor depinde disponibilitatea celor dintîi de a se 
lăsa influenţaţi de ziariști. Plata pentru apariţia în presă 
poate fi o soluţie bună în unele cazuri, în măsura în care 
aşa ceva este în concordanţă cu planul de marketing. 

Spre sfîrșitul anilor '70, Cunard a ameninţat că va tăia 
bugetul de publicitate pentru The Times si TheSunday Times 
dacă acoperirea editorială nu se ameliorează simţitor. Ca 
răspuns, The Times a publicat un articol despre acest șantaj, 
ca un gest de sfidare și reafirmare a independenţei sale edi- 
toriale, înainte de acest incident, directorii P&O sugera- 
seră același tip de strategie. Acestor directori și clienţi pare 
să le pese întotdeauna mai mult de ce se scrie despre con- 
curenta decît despre ei înșiși! Adevărul este că, pe măsură 
ce se scrie tot mai mult despre o anumită companie, aștep- 
tările acesteia cresc, chiar și în perioadele în care nu are 
nimic nou de zis și cu atît mai puţin de comunicat presei. 


10 


Știri, articole de analiză 
și nu numai 


Știrile vînd ziarele. Cu toate acestea, de la o vreme, 
ziarele au început să includă în sumar așa-numitele cores- 
pondente speciale, iar unele periodice merg pînă la a nu 
publica ştiri deloc. 

Angajatorii şi clienţii vor aprecia, desigur, ori de cîte 
ori se publică știri în care compania lor apare într-o lumină 
favorabilă. Insă o companie cu succes în mass media nu se 
mulțumește să apară numai în secțiunea de stiri, chiar daca 
sectorul ei de activitate este foarte tehnic sau aria geogra- 
fică limitată o face mai puţin interesantă pentru publicul 
larg. Organizațiile de succes știu cum să apară în articolele 
de analiză și în corespondentele speciale, fie prin intervie- 
varea conducerii, fie prin recenzarea cutărui produs (ceea 
ce în cazul companiilor de croaziere implică lungi depla- 
sări ale redactorilor). Opinia acestor companii este mereu 
citată în articolele care analizează problemele curente ale 
bransei. 


Fotografiile au, desigur, un rol important, în măsura in 
care ele atrag atenţia cititorilor către o anumită zonă a pa- 
ginii și, în același timp, ilustrează o idee. Culoarea aduce 

un plus de interes și valoare. Să ne imaginăm, de pildă, că 
am fi nevoiţi să folosim numai cuvintele pentru a descrie 
un nou model de autoturism în așa fel încît cititorii să fie 
capabili să identifice respectiva mașină pe stradă. Foto- 
grafiile cu oameni zimbitori și fericiţi nu sînt potrivite pen- 
tru ilustrarea unui produs ipotecar sau pentru polite de 
asigurări de viaţă. Cu toate acestea, instituţiile financiare 
folosesc pe scară largă fotografii în care apar pensionarii 
firmei, filiala tipică sau evenimente din istoria companiei. 
Sublinierea trecutului companiei consolidează o anume 
imagine publică de stabilitate, longevitate și preocupare 
pentru propria istorie, ceea ce este esenţial în această 
industrie. 


Știrile 

Clienţii și angajatorii profesionistului de relaţii publice 
au tendinţa fie de a subevalua, fie de a exagera valoarea 
de știre a ceea ce întreprinde organizația, pentru că nu se 
pot obiectiva. Modestia unora îi împiedică să realizeze 
faptul că discursul pe care tocmai l-au ţinut merită să fie 
difuzat la știri. Obiectivitatea este cel mai important lucru 
atunci cînd analizăm valoarea de știre. Superlative de genul 
„cel mai mare", „cel mai mic", „cel mai bun", ,,primul" sau 
„cel mai vechi” ar trebui evitate, la fel și obiceiul de a afir- 
ma că produsul unei firme este mai bun decît al concu- 
rentei. Premierele adevărate și excelența sînt foarte rare. 
Nici măcar redactorii publicaţiilor tehnice nu reuşesc întot- 
deauna să valideze acest tip de afirmaţii și, pentru a-și 
proteja propria reputaţie profesională, preferă să taie pasa- 
jele respective. 

Unii jurnaliști recomandă cititorilor acele produse pe 
care ei le consideră mai bune conform propriilor criterii, 
care stau la baza comparatiilor din rubricile de shopping 
ale presei generale, chiar dacă e vorba de domenii foarte 

specializate, precum finanţele personale. Totuși, unele 
publicaţii, cum ar fi revista WhichP, editată de Asociaţia 
Consumatorilor, au propria echipă de experţi si cercetă- 
tori care fac respectivele analize. 

O știre presupune că ceva este nou și diferit. Motivul 
pentru care ziarele vor scrie întotdeauna despre întîrzie- 
rile trenurilor și accidentele rutiere este simplul fapt că, în 
sistemul de așteptări al publicului, punctualitatea și sigu- 
ranta rutieră sînt considerate regulă. La începutul anilor 
'70 protestele muncitorilor din porturile britanice deve- 
niseră zilnice și nu exista zi în care să nu apară o nouă 
problemă de acest gen. In acest context, cotidianul de 
transporturi și asigurări LloydList a publicat o știre în care 
anunţa că în portul industrial Liverpool nu avusese loc 
nici o tulburare în ziua precedentă. Ştire bună, s-ar zice, 
însă foarte dăunătoare pentru reputaţia portului! 


Ce poate constitui știre: 

- un nou produs; 

- un mare contract abia încheiat; 

- numirea cuiva într-o funcţie de conducere; 

- îmbunătăţirea rezultatelor; 

- investiţii majore; 

- o campanie sau un proiect importante; 

- descoperiri ale departamentului de cercetare; 

- preluările și fuziunile; 

- rezultatele speciale ale angajaţilor, cum ar fi colec- 
tarea de fonduri pentru organizaţiile de binefacere. 


Fireşte, nu toate acestea au aceeași semnificaţie. Inte- 
resul presei generale depinde de dimensiunile noului con- 
tract și de importanţa noului produs. Importanţa noului 
contract sau a investiţiei pe care clientul ori angajatorul 
vor să le anunţe se măsoară în suma tranzacţiilor respec- 
tive. Ziarele regionale și locale se vor concentra oricum 
asupra stirilor din propria arie geografică. 

Totul se reduce, in fond, la relevanta subiectului pen- 
tru cititori. Lansarea unui nou mobilier de birou va inte- 
resa numai publicaţiile de specialitate, dacă nu cumva piesa 
respectivă nu se distinge prin ceva cu totul ieșit din comun, 
care o face cu totul deosebită de mobilierul de birou tra- 
ditional. Un nou model de autoturism prezintă un oare- 
care nivel de interes pentru marele public, însă, dacă nu 
se remarcă prin ceva senzaţional, va trebui să-și aștepte în 
liniște rîndul la rubrica de automobilism. Revistele de spe- 
cialitate tratează astfel de subiecte cu mai multă atenţie. 


Alegerea momentului oportun pentru stiri 


Cotidianele au un format care rămîne neschimbat de 
la un număr la altul. într-o zi săracă în știri, articolele care 
în mod normal nu ar avea nici o șansă să fie publicate sînt 
totuși folosite, în disperare de cauză. într-un anume sens, 
o asemenea decizie tine de noroc, însă nu forțați șansa în 
zilele în care concurenţa urmează să facă un anunţ sau în 
care sînt programate evenimente majore, ca, de pildă, des- 
chiderea oficială a lucrărilor parlamentului. 

Transmiterea ştirilor către presă în perioade in care 
ziarele au de obicei dificultăţi din acest punct de vedere, 
cum ar fi, de pildă, intervalul dintre Crăciun și Anul Nou, 
poate da roade, însă să nu uităm că nimeni nu se dă în 
vînt după ziare în asemenea momente. O altă strategie 
interesantă constă în premeditarea momentului lansării 
unui subiect de articol în așa fel încît presa să fie pusă în 
temă la sfîrșitul săptămînii, pentru a da posibilitatea jur- 
naliștilor să pregătească materialul pentru ediţia de luni. 
Este o soluţie bună pentru anunţarea acţiunilor de bine- 
facere sau pentru acele articole care implică muncă de 
documentare din partea reporterilor. în aceste cazuri, suc- 
cesul final depinde în fond de cît de bun este redactorul 
de serviciu care lucrează în respectivul weekend. 

Articolele de analiză 


Articolele de analiză vin în completarea stirilor prin 
faptul că dau adîncime perspectivei editoriale, luînd ade- 
sea forma unor seriale (mai ales în automobilism, grădi- 
nărit sau călătorii). Apariţia în articolele de analiză e uneori 
echivalentă cu reclama gratuită. 

Nu trebuie ignorate, atunci cînd apar, ocaziile create de 
personalităţi proeminente și experţi dintr-un domeniu care 
scriu ei înșiși articole despre subiectele in care își pot exercita 
autoritatea. în presa generală aceste articole sînt, de regulă, 
situate în sfera economiei, sănătăţii publice, cîteodată chiar 
în cea a politicii, însă redactiile periodicelor de specialitate 
solicită de multe ori colaborări de la managerii companii- 
lor de succes din domeniu. Profesioniştii din relaţiile pu- 
blice sînt autorii din umbră a acestor materiale. 

Interviurile cu personalităţi au suficientă substanţă 
pentru un articol de analiză (vezi Capitolul 12). Periodi- 
cele de specialitate găzduiesc nu de puţine ori articole 
ample de analiză referitoare la stadiul dezvoltării unui nou 
produs. Este, de fapt, modalitatea cea mai eficientă de a 
menţine în prim-plan un anumit proiect în desfășurare al 
companiei, chiar după ce valoarea iniţială de știre s-a 
perimat. 

Articolele de analiză sînt nu numai o specie comple- 
mentară a știrilor, ele sînt în cele din urmă resorturile con- 
servării interesului presei pentru un anumit subiect. Se 
știe că este foarte dificil să prelungesti durata de viata ca 
știre a unui nou produs sau serviciu. S-ar putea spune că 
evenimentele excepţionale de tipul „pasagerul cu numă- 
rul un milion” sau un contract major menţin prin natura 
lor un anumit interes în presă, însă limitele unor astfel de 
subiecte sînt evidente. 

Ideea de bază este că niciodată nu trebuie ratată apa- 
ritia în articolele de analiză și sondaje. Este vital pentru o 

companie de turism ca jurnaliștii de specialitate să fie la 
curent cu ultima ofertă de servicii și cu preţurile respec- 
tive și, nu în ultimul rînd, este de dorit ca aceștia să aibă 
ocazia de a testa serviciile companiei. Același lucru este 
valabil și pentru companiile din alte domenii, iar la acest 
capitol se remarcă, desigur, fabricantii de autoturisme, 
care le oferă ziariştilor în teste ultimele modele lansate. 

Pentru a facilita preluarea articolelor de drive test în 
presa locală și regională, sînt invitaţi si ziariștii indepen- 
denti care își sindicalizează rubricile.* Există și soluţia ca 
dealerul local al producătorului să ofere redactorului auto- 
moto local mașina de drive fest a distribuitorului. 

Unele ziare locale și regionale acceptă uneori articole 
de analiză inspirate sau scrise de profesioniști din relaţiile 
publice, deși compania nu cumpără reclamă pentru a pro- 
mova respectivul material, însă conţinutul articolului nu 
trebuie perceput ca publicitate deghizată. Asemenea arti- 
cole urmăresc îmbunătăţirea gradului de conștientizare a 
prezenţei locale a firmei și consolidarea imaginii direc- 
torului filialei locale ca profesionist de elită în domeniul 
său de activitate. Dacă nu se poate demonstra originali- 
tatea punctului de vedere al autorilor unor astfel de arti- 
cole, ziarele se vor opune oricăror referiri explicite la 
produsele și numele companiei al cărei departament de 
relaţii publice a conceput materialul. Rațiunea ultimă care 
justifică implicarea companiei într-un asemenea efort este 
aceea de a furniza consultanţă și expertiză independente, 
ceea ce cîștigă firma fiind meritul de a-și asocia numele 
cu semnătura redactorilor publicaţiei. 


* Sindicalizare înseamnă cedarea drepturilor de a utiliza un ma- 
terial către două sau mai multe publicaţii, copyright-ul raminind al 
autorului (n. tr.). 

Fotografiile 


O fotografie bună este aceea pe care presa o poate 
folosi și care scoate în evidenţă punctele tari ale clientului 
sau angajatorului. 

Fotografiile inspirate de considerente de marketing au 
tendinţa de a se concentra pe produs, în timp ce ziarele 
preferă cadrele dinamice. In locul obositoarelor planuri 
apropiate ale produsului, sînt de preferat costurile unei 
ședințe foto in care top-modelele sînt fotografiate folo- 
sind produsele respective 

Evitaţi, totuși, cliseele. Nu este nevoie ca manechinele 
angajate să fie femei sau femei de un anumit gen. Există 
și secretari în lumea asta, nu numai secretare, iar ideea ca 
rolul femeilor este acela de a sta la cratiţă este un anacro- 
nism. Angajaţii companiei pot să apară în fotografii. 

Fotografiile vorbesc mai bine majorităţii publicului 
atunci cînd manechinele sînt îmbrăcate în alb, dacă su- 
biectii sînt laboranti, doctori sau veterinari, în maro sau 
albasttu, dacă decorul este industrial și, firește, atunci cînd 
poartă costume în situaţii de afaceri. 

Nici un ziar nu înghite genul de fotografie de grup a 
clasei la absolvire. Subiectii trebuie să fie surprinși în tim- 
pul activităţilor lor cotidiene, pentru că astfel de situaţii 
spun ceva relevant despre activităţile organizaţiei. Același 
lucru este valabil și pentru fotografiile portret. E o idee 
bună ca directorul general al unei companii aeriene să fie 
fotografiat în cabina piloților sau ca armatorii să fie foto- 
grafiati pe puntea unui vas. 

Costumele în carouri și cravatele cu modele complicate 
pot crea dificultăţi la reproducerea culorilor. Un unghi spe- 
cial poate produce o fotografie interesantă, cum ar fi, de 
exemplu, imaginea unui obiect foarte greu suspendat. 

Un fotograf bun poate întotdeauna să adapteze nevoile 
de comunicare ale clientului în așa fel încît fotografia să 

corespundă criteriilor editorilor de imagine ai publicaţiilor. 
Profesioniştii de acest tip înţeleg foarte bine importanţa 
termenelor-limită impuse de presă și au echipamentul ne- 
cesar pentru respectarea lor. 

Nu toţi fotografii au același profil profesional, pentru 
că foarte mulţi se specializează în anumite domenii. Așa 
se face că fotografii care sînt angajaţi la nunţi nu sînt pro- 
babil cei mai în măsură să aibă o perspectivă creativă asu- 
pra fotografierii obiectivelor arhitectonice. 

Fotografia de calitate nu este neapărat foarte scumpă. 
Există ghiduri de specialitate în care fiecărui fotografi se 
face o prezentare incluzînd domeniile sale de specialitate. 
Dacă fotografierea implică deplasări pe distanţe mari fata 
de sediul companiei, cea mai bună soluţie este să se re- 
curgă la serviciile unei agenţii de presă locale, care sînt de 
regulă disponibile pentru lucrări comandate de firmele de 
relaţii publice. 

Redacţia este cea care stabilește dacă este nevoie de 
pozitive sau negative color, ori de negative alb-negru și 
de exemplare scoase pe hîrtie fotografică. 

Fotoreporterii lucrează foarte rapid și, de cele mai 
multe ori, fără să fie supravegheați de cineva anume, lucru 
care ţine în fond de natura meseriei: nu au decît cîteva 
secunde la dispoziţie pentru a fotografia vedetele cînd se 
dau jos din tren. Fotografiile de care e nevoie în relaţiile 
publice solicită timp și sînt relativ dificil de realizat. O 
bună fotografie a sediului unei companii, a unui nou pro- 
dus sau fotografia de grup a directorilor respectivei com- 
panii presupune mult timp pentru dispunerea luminilor 
în asa fel încît nu numai toţi cei fotografiati să arate exce- 
lent în final, ci și să se evite orice posibilă umbră sau 
reflexii nedorite. 

Lista de verificare pentru fotografii 


Există cîteva puncte care trebuite respectate atunci cînd 
comandăm fotografii destinate publicării și care sînt apoi 
arhivate într-o colecţie: 

- întotdeauna este nevoie de o scurtă explicaţie pe spa- 
tele fiecărei fotografii. 

-Tineti o evidenţă a diverșilor fotografi și păstraţi 
codul comenzii pentru a facilita viitoarele comenzi. 

- Obtinerti spaţii speciale de depozitare pentru fil- 
mele color. 

- Dacă este nevoie și de fotografii alb-negru, și de 
clișee color, folosiţi și negative alb-negru. Cele mai multe 
publicaţii acceptă imaginile color procesate pe hîrtie foto- 
grafică, însă filmele color asigură o reproducere mai bună 
a nuantelor. 

- Fotografiile color tipărite în alb-negru sînt acum din 
ce în ce mai bune, însă imaginile alb-negru dau totuși o 
senzaţie mai puternică de claritate și oferă un contrast mai 
bun. 

- Pentru fotografiile portret dimensiunile minime 
sînt 12,5 x 10 centimetri (5x4 inci), însă pentru toate 
celelalte dimensiunea minimă este de 20 x 15 centimetri 
(8x6 inci) si cea optimă de 25 x 20 centimetri (10 x 8 
inci). 

- Desi calitatea filmelor color de 35 de milimetri se 
îmbunătăţeşte pe zi ce trece, este de preferat un clișeu de 
format mai mare ori de cîte ori urmează să se mărească 
imaginea. 

- Folosiţi plicuri întărite cu carton pentru a evita îndoi- 
rea fotografiilor și a filmelor la expedierea prin poștă. 


Fotografii deţin drepturile de autor asupra lucrărilor pe 


care le realizează și este, deci, important să se stabilească 
clar care sînt termenii financiari ai viitoarelor reproduceri. 

Unii profesioniști din relaţiile publice încearcă să cum- 
pere pur și simplu drepturile de autor fie în momentul 
lansării comenzii, fie după ce au văzut exemplare de probă 
și pot să decidă ce cadre doresc să folosească. Dacă este 
nevoie numai de cîteva fotografii și cîteva exemplare de 
rezervă în vederea lansării unui comunicat de presă, este 
mai eficient să se plătească numai pentru ședința foto si 
costurile de procesare a negativelor. Dacă însă se pune 
problema utilizării extensive a imaginilor în diferite sco- 
puri, soluţia cea mai bună este achiziţionarea drepturilor 
de autor. 

Cum scriem pentru presa 


Ocupaţia de bază a celor mai multi profesioniști din 
relaţiile publice este aceea de a scrie diverse materiale al 
căror destinatar este presa, fie că este vorba de redactarea 
comunicatelor de presă, de elaborarea unor articole de 
analiză sau, pur și simplu, de atașarea explicatiilor cores- 
punzătoare la fotografiile trimise presei. 

Pentru a clarifica anumite puncte înainte de difuzarea 
informaţiei se recomandă consultarea colaboratorilor apro- 
piati. Comunicatele de presă despre produse noi cad în sar- 
cina directorului de marketing, chiar dacă uneori acesta 
poate decide să delege sarcina directorului de produs. 
Comunicatele în care se anunţă rezultatele financiare ale 
companiei trebuie să aibă aprobarea directorului general, 
a contabilului-sef și a directorului executiv. 

Mecanismul de luare a deciziei referitoare la difuzarea 
comunicatelor de presă trebuie stabilit cu claritate de la 
bun început, în așa fel încît să implice cît mai puţine per- 
soane posibil. 

Comunicatele de presă 


Doar unul din zece comunicate de presă este preluat 
de măcar o publicaţie și încă și mai puţine sînt acceptate 
de un număr suficient de mare de ziare și reviste.* 

Rata mare a insuccesului are trei explicaţii: 

- Comunicatele nu contin stiri și, atunci cînd anunţă 
ceva nou, știrea este nesemnificativă sau atît de speciali- 
zată încît nu interesează pe nimeni în afară de cel care 
difuzează comunicatul respectiv. 

- Cele mai multe comunicate sînt, pur și simplu, prost 
scrise, ceea ce poate să însemne fie un potop de detalii teh- 
nice și jargon profesional, fie ostracizarea știrii propriu-zise 
undeva în paragrafele de mijloc. 

- Alte comunicate sînt împrăștiate ca din avion către 
toate contactele din lista de distribuţie, și nu sînt adre- 
sate, prin urmare, jurnaliștilor relevanti. 


Comunicatele de presă de succes urmează cîteva reguli: 

- Lungimea ideală este o singură pagina A4. 

- Sintagme inutile de tipul „compania X anunţă” sau 
„compania X este bucuroasă să anunţe” trebuie evitate. 

- Se recomandă păstrarea unui spaţiu alb de 5 centi- 
metri (2 inci) în capul paginii, în așa fel încît redactorul să 
aibă loc să scrie instrucţiunile pentru tipografie și să dea 
un titlu. în stînga textului trebuie lăsat un spaţiu alb de 
3,75 centimetri (1,5 inci) pentru comentariile redactoru- 
lui, iar textul ca atare trebuie scris la două rînduri. 

- întotdeauna scrieţi data în susul paginii, pentru ca 
redactorul să observe că materialul este foarte recent. 


* Comunicatele de presă în România sînt redactate în ideea de 
a informa presa despre un anumit eveniment sau produs, și nu în 
ideea de a fi preluate ca atare. Școala americană de jurnalism și 
relaţii publice se raportează la comunicatul de presă ca la un mate- 
rial editorial care trebuie să fie eligibil pentru a intra direct în pa- 
gină fără modificări majore (n. tr.). 

- Pentru a atrage atenţia redactorilor de știri foarte 
ocupați e nevoie de un titlu scurt, care să prindă. 

- Ceea ce este esenţial în mesajul comunicat trebuie 
redat succint chiat în primul paragraf. Pentru că în gene- 
ral sînt foarte ocupați, redactotii obișnuiesc să taie ma- 
terialele de jos în sus. Comunicatul de presă ideal este 
acela care comunică tot ce era de comunicat chiar și în 
condiţiile în care redacţia publică numai primul paragraf. 

- Un comunicat de presă trebuie să includă citate atri- 
buite unui înalt oficial al companiei. Dacă în discuţie este 
presa locală, este de pteferat să fie citați managerii fili- 
alelor locale. 

- Fiecare paragraf se va rezuma la trei propoziţii, iar 
primele două paragrafe vor consta din una, maximum două 
propoziţii. 

- Profuziunea detaliilor diminuează impactul comu- 
nicatului, ceea ce nu înseamnă că trebuie sacrificate ar- 
gumentele importante. Cuvîntul-cheie este acurateţea 
informaţiei. 

- Stilul jurnalistic ca subspecie a stilului literar este de 
preferat tehnicismul stilului juridico-administrativ. 

- Se va evita folosirea elementelor de jargon profesio- 
nal, mai ales atunci cînd se comunică cu presa generală. 

- Nu folosiţi supetlative (gtamaticale și lexicale) de 
tipul: cel mai bun, primul, excelent. 

- Dacă activităţile firmei nu sînt foatte cunoscute, se 
recomandă inserarea unui paragraf final în care se face o 
scurtă prezentare a profilului companiei. 

- Comunicatul de presă ttebuie să semnaleze înche- 
ierea documentului prin cuvîntul »SFIRSIT", pentru a 
evita confuziile. 

- La sfîrșitul documentului, oferiţi coordonatele unei 
persoane de contact. E obligatotiu să daţi și un număr de 
telefon mobil, pe lîngă telefonul de la birou.. 

- Este permisă redactarea mai multor variante ale ace- 
luiași comunicat, în funcţie de publicaţie și publicul ei 

țintă. Revistele specializate vor aprecia un comunicat de 
presă mai detaliat, care să includă date și specificaţii teh- 
nice ale produsului. 

- Dacă este cazul să atașați o fotografie materialului, este 
obligatoriu să scrieţi o scurtă explicaţie a imaginii pentru 
acele publicaţii care vor prelua fotografia respectivă. 

- In măsura în care consideraţi că broșurile și lista de 
preţuri pot fi de ajutor, nu ezitaţi să includeți și aceste 
materiale. 

- Cînd este posibil, este recomandat să oferiţi mostre 
ale produselor, mai ales pentru cele alimentare și obligato- 
riu pentru cărţi, înregistrări video și audio. 

- Dacă un jurnalist are nevoie de timp pentru a inves- 
tiga și scrie un articol important, folosiți o formulă de 
embargo pentru a preveni apariţia informaţiei înainte de 
termenul convenit. In acest caz, textul trebuie marcat clar 
înaintea titlului: „ATENȚIE: A nu se da publicităţii ina- 
inte de ora..., ziua...". 

- Administrarea embargourilor de acest gen trebuie sa 
fie flexibilă. Nu este rezonabil să împiedicaţi apariţia unui 
articol destinat presei de duminică în ziarele care apar sîm- 
bătă seara, mai ales dacă subiectul este de interes naţional 
și ziarul de seară apare într-o localitate în care compania are 
birouri sau linii de producţie. 


Un exemplu clasic al felului în care se poate comuni- 
ca aceeași informaţie prin intermediul mai multor variante 
ale aceluiași comunicat de presă este experienţa unei firme 
scoțiene de management al investiţiilor care și-a propus 
să colecteze fonduri în favoarea unui colegiu al Universi- 
tatii Oxford. Materialul respectiv trebuia să devină de in- 
teres naţional, în vederea atragerii cît mai multor investitori 
și donatori, avea în același timp o tentă specifică, legată de 
Oxford, prin natura publicului-tinta, dar, nu în ultimul rînd, 
ilustra o poveste de succes scoțiană prin proveniența firmei 

initiatoare. Variaţiile unei asemenea abordări presupun de 
obicei modificarea paragrafului introductiv, însă uneori și 
citatele trebuie modificate corespunzător, iar cîteodată 
acestea trebuie atribuite altor persoane. 

Chiar dacă astfel de detalii solicită ceva mai mult timp, 
eficineta comunicatelor de presă se va îmbunătăţi sim- 
titor in acest mod. 


Distribuirea 


Listele de adrese trebuie aduse in permanenta la Zi. 
Unele companii au nevoie de mai multe liste. Bancile, de 
exemplu, trebuie să-și diferentieze listele de contacte in 
funcţie de interesul principal al ziariştilor. Se vor menţine 
liste separate pentru ziariști preocupaţi de finanţele perso- 
nale, pentru cei interesaţi de finanţarea afacerilor, pentru 
corespondentii de economie generală și pentru disemina- 
rea rezultatelor financiare. Liste suplimentare se vor 
adăuga acestora atunci cînd băncile doresc să-și localizeze 
mesajele în vederea consolidării prestigiului filialelor 
locale. Alte tipuri de companii vor urmări probabil să 
posede liste de distribuire distincte pentru publicaţiile 
citite de clienţi și presa consultată de distribuitori. 


Necesitatea de a tine la zi listele de distribuire a cores- 
pondentei nu este o manie. In cadrul unei ședințe de 
training la Royal Bank of Scotland, directorul de relaţii cu 
presa al băncii i-a solicitat redactorului de afaceri al cotidi- 
anului TheScotsman să-i permită să cerceteze corespondenţa 
aruncată de redacţie într-o dimineaţă obișnuită. A fost 
adus un sac de plastic negru din care a ieșit un munte de 
plicuri, acoperind toată masa din sala de conferinţe. Cele 
mai multe dintre acele plicuri nu erau adresate membrilor 
actuali ai redacţiei, foarte multe nu erau trimise nici măcar 
predecesorilor imediati, unele sosiseră pe numele unor 

redactori care plecaseră cu cinci sau chiar zece ani în urmă. 
Giteva erau adresate unor persoane care muriseră între 
timp. 

In cazul in care compania se încăpăţinează să opereze 
cu o singură listă de corespondenţă, toţi ziariștii vor primi 
toate materialele. De cele mai multe ori redactorii nu vor 
fi interesaţi si, dacă se succed un număr oarecare de mate- 
riale neinteresante, ziariștii vor arunca la coș toate materi- 
alele respectivei companii sau agenţii de relaţii publice 
fără măcar să le deschidă. 


Articolele de analiză 


De regulă, articolele de analiză sînt scrise fie de ziariști 
independenți, fie de angajaţii permanenţi ai publicaţiilor. 
Uneori aceștia ne solicită ajutorul atunci cînd se docu- 
mentează în vederea unui astfel de articol, și există posi- 
bilitatea să ceară întîlniri cu oficiali ai companiei. Ne vom 
ocupa de acest gen de intilniri în Capitolul 12. 

lată cîteva reguli generale pentru rezolvarea eficientă 
a acestui tip de solicitări: 

- Informaţiile solicitate de jurnalist trebuie furnizate 
în cel mai scurt timp posibil, fără a depăși termenul-limită 
impus. 

- Intilnirile cerute trebuie organizate cit mai urgent. 

- Rezervati mai mult timp pentru interviuri decît cere 
jurnalistul. Cele douăzeci de minute solicitate se pot 
transforma ușor într-o oră. Un interviu de calitate atinge 
inevitabil și alte zone decît cea anunţată iniţial și poate 
avea ca rezultat mai mult de un articol. Uneori, ziaristul 
are nevoie de informaţii de fond și va aprecia ajutorul dat 
în explicarea elementelor de jargon. 

- Dacă este imposibil să furnizaţi informaţiile cerute 
de ziarist în timp util, este mai bine să recunoasteti acest 

fapt imediat și să declinati solicitarea în așa fel încît ziaris- 
tul să-și poată reface planul și să puteţi păstra bunele relaţii. 

- Doar cînd jurnalistul se declară în posesia tuturor in- 
formațiilor de care are nevoie puteţi să contabilizati o reu- 
șită. Totul poate să însemne multe cifre, fapte, fotografii, 
exemplare ale bilanturilor financiare din trecut, și toate 
trebuie furnizate de ofițerul de relaţii publice. 

- Se recomandă să vă oferiţi să verificaţi exactitatea in- 
formațiilor si să răspundeţi oricăror nedumeriri. Nu comen- 
taţi aspectele legate de stil și faceţi obiecţii referitoare 
strict la fapte și cifre. 

- Ziaristii se simt ofensati cînd companiile le cer să vadă 
articolul în discuţie înainte de a merge la tipar. 


Articolele de analiză redactate 
de profesioniștii din relaţiile publice 


Chiar dacă uneori se întîmplă să reușim să trezim inte- 
resul ziariştilor pentru un articol despre o anume com- 
panie sau pentru un interviu cu o persoană importantă din 
conducere, situaţia cea mai frecventă este aceea în care 
ofițerul de relaţii publice este, de fapt, cel care trebuie să 
pregătească substanţa articolelor de analiză. Unele sînt 
semnate, dar cele mai multe nu menţionează autorul, mai 
ales în cazul publicaţiilor asociaţiilor din diverse industrii. 
Nu de puţine ori materialul va fi scris în numele altcuiva. 
Persoana care scrie, de fapt, articolul în numele altcuiva 
nu trebuie să deţină o funcţie de conducere, fiindcă de 
cele mai multe ori este vorba de articole de analiză oferite 
presei locale și care, în fond, poartă semnătura directoru- 
lui filialei locale. 


Profesioniştii din relaţiile publice trebuie să respecte 
în mare aceleași reguli impuse redactorilor pentru a ob- 
tine articole de calitate. Astfel de materiale acoperă zone 
cum ar fi: 

- recenzii ale produselor și inovaţiilor companiei pen- 
tru articolele de sinteză periodică realizate de publicaţiile 
de specialitate; 

- articole de opinie referitoare la evenimentele recente 
dintr-o anumită industrie, scrise de obicei de un profe- 
sionist în numele directorilor; 

- articole în care membrii importanţi ai conducerii fac 
recomandări cititorilor presei generale, dar care pot fi adap- 
tate pentru presa locală în așa fel încît apartenenţa mate- 
rialelor să fie atribuită directorului filialei locale; 

- articole de analiză și sinteză semnate de economiștii 
companiei, oferite presei generale și specializate ca alter- 
nativă la opinia experţilor publicaţiei. 


Regulile de bază sînt: 

- Trebuie să existe un început, un cuprins și o înche- 
iere. 

- Respectaţi limita maximă a numărului de semne 
indicată de redactor. 

- Majoritatea cititorilor au tendinţa de a hotări foarte 
rapid dacă merg mai departe cu lectura unui articol sau 
nu, așa încît primele două paragrafe sînt elementul critic 
pentru succesul sau insuccesul materialului. 

- în lipsa unei solicitări explicite ori dacă nu scrieţi 
pentru publicaţia de referință a industriei sau pentru un 
advertorial, evitati să scoateţi în evidenţă calităţile produ- 
selor propriei companii. 

- încercaţi să vă obiectivati cînd sînt în discuţie pro- 
blemele curente ale industriei. 

- Scrieţi textul la două rînduri, lăsînd un spaţiu gene- 
ros în marginea stîngă. 

- Furnizati fotografii portret ale autorului sau ale pro- 
duselor prezentate, după caz. 

- Mentionati funcţia exactă a autorului. 

- Asiguraţi-vă că autorul „oficial” nu are obiecţii fata 
de articolul pe care l-aţi redactat în numele său. Dati-i 
posibilitatea să opereze modificări. 


în conceperea advertorialelor, respectaţi stilul publi- 
caţiei-ţintă. Nu abuzaţi în menţionarea mărcii. Ideea este, 
de fapt, de a scrie ceva care ar putea fi la rigoare scris de 
un ziarist cu o atitudine favorabilă față de produs și care 
este în același timp susceptibil de a atrage atenţia citito- 
rilor publicaţiei. 

Cum discutăm cu presa 


în relaţiile publice, contactul cu ziariștii este permanent. 
Cel mai adesea discuţiile se poartă prin telefon, însă une- 
ori ofițerii de presă și ziariștii se întîlnesc fata în fata. Profe- 
sioniștii din relaţiile publice asistă de multe ori la interviurile 
pe care reprezentații presei le iau clienţilor sau angajato- 
rilor lor. 

Relaţia ideală între ziarist și ofițerul de presă se bazează 
pe încredere reciprocă. Eficienţa și solicitudinea sînt foarte 
importante. 

De cele mai multe ori, interesele ziaristului și ale com- 
paniei nu se suprapun. Jurnalistul cere fapte, cifre, infor- 
matii care se califică drept stiri și materiale pentru articole 
de analiză, iar scopul lui final este ca articolul să fie accep- 
tat de redactorul-sef. Pe de altă parte, compania dorește 
să se scrie în termeni buni despre ea. Uneori firmele fac 
greșeala de a crede că sînt indreptatite să discute cu presa 
numai atunci cînd situaţia le convine. Chiar dacă rezulta- 
tul probabil va fi o știre nefavorabilă companiei, disponi- 
bilitatea de a da lămuriri ajută enorm. 


Ziariștii detestă personalităţile care zîmbesc frumos si 
fac curte presei în zilele bune, dar sînt de negăsit atunci 

cînd apar probleme. Ziariștii urăsc telefoanele prin care 
vrem să ne asigurăm că au primit cutare comunicat de 
presă. 


Jargonul 


Cea mai mare parte a jargonului profesiei de ziarist a 
trecut de mult în vocabularul general. Cele mai frecvente 
elemente sînt explicate mai jos: 

- Citat. Este ceea ce își doresc toţi jurnaliștii, ocazia de 
a cita pe cineva, pentru ca în felul acesta să ofere articolu- 
lui lor autenticitate și autoritate. In cazul ideal, ei preferă 
să atribuie citatul unei persoane căreia i se specifică nu- 
mele și funcţia, cum ar fi un anumit director sau specialist 
dintr-un domeniu, însă în lipsa acestora sînt acceptate și 
citate ale purtătorilor de cuvînt. 

- Comentarii publice (on the record). Cine discută cu un 
ziarist își asumă faptul că toate remarcile sînt considerate 
comentarii publice, cu excepţia momentelor marcate în mod 
explicit ca fiind „neoficiale”, „personale” sau „private”. 

- Comentarii neoficiale (offthe record). * înseamnă, de fapt, 
că tot ceea ce urmează nu poate fi citat, dar folosește in- 
formării generale a ziaristului. E important ca schimbarea 
registrului să se facă în mod explicit și cu acordul ziaristu- 
lui. Retragerea anumitor comentarii după ce au fost făcute 
este imposibilă și, în orice caz, prea multe comentarii în 
registru neoficial fac inutil interviul. 


* Tendinţa novicilor in relaţii publice este de a flutura for- 
mula-minune „off the record "la tot pasul. „Off the record" nu în- 
seamnă că ziaristul trebuie să se comporte ca și cînd n-ar fi auzit 
niciodată ceea ce i s-a spus off the cut, ci doar ca, în cazul în care 
informaţia este publicată, ea nu poate fi atribuită în nici un caz inter- 
vievatului. Este un gente/men 's agreement si, prin urmare, nu poate 
functiona decit intre persoane care si-au verificat reciproc in timp 
bonitatea ca sursă si, respectiv, om de presă (n. tr.). 

- Anonimatul (non-attributable). Există momente in care 
anumite persoane ar fi încîntate să dea informaţii presei, 
dar nu sînt pregătite să li se atribuie comentarii în scris. 
Un citat poate așadar să fie pus pe seama unei „surse din 
industrie” sau a unui „înalt funcţionar”. E o strategie bună 
cînd se fac comentarii referitoare la o situaţie în care este 
implicată întreaga industrie, mai ales în cazul în care con- 
curenta ezită să formuleze o opinie proprie. Comentariile 
în cauză trebuie precedate de impunerea condiţiei de 
anonimat, iar jurnalistul trebuie să-și dea acordul înainte 
ca oricare dintre parti să meargă mai departe. 


- Fără comentarii (no comment). Sînt destui aceia care 
cred că e cea mai bună modalitate de a trata toate între- 
bările presei. De fapt, această atitudine lasă ziaristilor și 
cititorilor posibilitatea de a trage ce concluzii doresc (de 
obicei nefavorabile). Se întîmplă totuși ca anumite fapte 
să fie sub judice si, deci, să nu putem face nici un comen- 
tariu, însă situaţia trebuie explicată în acești termeni. 
Condiţiile de confidentialitate impuse de clienţi creează 
dificultăţi suplimentare (vezi mai jos). 

- Embargo - vezi Capitolul 11, p. 118. 

- Termen-limită (deadline). Data la care articolul trebuie 
să fie gata de tipar. Cînd ziariștii pun întrebări la telefon 
este foarte important să aflăm care este termenul-limită. 
Dacă informaţia cerută nu este disponibilă, trebuie să-l 
anuntdm pe ziarist prin telefon înainte de expirarea terme- 
nului limită. Nu este nevoie să daţi prea multe detalii cînd 
explicati de ce nu puteţi oferi informaţia cerută. Cine 
inventează scuze, cum ar fi, de pildă, o ipotetică vizită în 
Bolivia a contabilului-sef al companiei, singurul care are 
dreptul de a comenta despre un anumit aspect, poate să 
genereze fără să-și dea seama un articol de prima pagină 
și, ca atare, să fie concediat. 


- Exclusivitate (scoop). Exclusivitatile adevărate sînt rare 
în zilele noastre. Chiar dacă pare profitabil să oferiţi unui 

jurnalist exclusivitati, există întotdeauna riscul ca prin acest 
lucru să răniţi orgoliul publicaţiilor concurente. 


Condiţiile de confidentialitate impuse de client sînt 
un aspect dificil. Tin minte cazul unui ofiţer de presă al 
unei bănci care avea această problemă cînd ziariștii îl sunau 
pentru a discuta plîngerile făcute către ziar de către unii 
clienţi ai băncii. Tehnica lui de a eluda răspunsul era aceea 
de a da explicaţii despre importanţa confidentialitatii fata 
de clienţi. Pasul următor era acela de a se oferi să discute 
problema în amănunţime și să ofere ziaristului accesul la 
dosarul respectiv dacă și numai dacă clientul în cauză își 
dădea aprobarea în scris. Firește, nici unul dintre nemultu- 
miti nu a fost de acord, iar ziariștii au trebuit să abando- 
neze subiectul. Acest tip de strategie nu funcționează decît 
în cazul în care plingerea fata de companie este nefon- 
dată. Plîngerile justificate sînt trimise nivelului superior 
al conducerii companiei, pentru luarea unei decizii. 


Companiile care negociază un contract nu sînt dispuse 
să dea nici un fel de informaţii înainte de semnarea pro- 
priu-zisă a acordului. Cînd intervin astfel de situaţii, se 
recomandă ca biroul de presă, împreună cu negociatorii con- 
tractului, să elaboreze comentarii care să ţină presa „în priză" 
pînă la momentul în care pot fi date publicităţii detalii. 


întilnirile cu presa 


Bunele relaţii pe termen lung cu presa sînt indispensa- 
bile. Ziariștii nu sînt toţi o apă şi-un pămînt, iar profesio- 
nistul de relaţii publice trebuie să distingă între ziariștii în 
care poate avea încredere și aceia care sînt foarte agresivi 
și imprevizibili. Nu faceţi comentarii sub condiţia de ano- 
nimat sau neoficiale unui ziarist pe care îl intilniti pentru 
prima dată. 


128 Relaţiile eficiente cu mass media 


Ghici pe cine invit la masă? 


Este din ce în ce mai greu să inviti ziariștii la masă doar 
de dragul de a face cunoștință cu ofițerul de presă, fiindcă 
presiunile asupra ziariştilor au crescut considerabil. Sint 
foarte rare ocaziile în care are sens să inviti la masă un 
reporter al unui ziar general, dacă ocazia nu se suprapune 
eventual cu un interviu luat clientului sau angajatorului. 

Lucrurile se schimbă dacă e vorba de redactorii de 
specialitate din presa generală sau de membrii redactiilor 
revistelor de specialitate care au dovedit în trecut un in- 
teres real pentru activităţile companiei. Astfel de intilniri 
au evident avantaje reciproce, în sensul că redactorul res- 
pectiv poate să-i spună la desert ofițerului de presă care 
este opinia sa personală despre companie și care sînt acele 
puncte unde se așteaptă să vadă schimbări. Este o ocazie 
bună pentru companie să se pună în temă cu modul în 
care este percepută în exterior și să găsească idei pentru 
îmbunătăţirea relaţiilor cu presa pe termen scurt. 

In anumite circumstanţe este posibil să fie invitaţi mai 
multi ziariști să ia masa cu directorii companiei. Trebuie 
să li se spună clar celor invitaţi că nu este nimic altceva 
decît un prilej de a face cunoștință și de a discuta liber și, 
mai ales, că vor fi prezenți și alti ziariști. Multi se vor declara 
mulţumiţi si vor fi incintati să se întîlnească cu colegi de 
breaslă. Alţii vor solicita să fie invitaţi la masă în fefe-ă-tete, 
așa încât să nu fie nevoiţi să împartă cu concurența meritele 
unui articol rezultat din discuţia respectivă. 


Uneori, directorii care iniţiază astfel de mese protoco- 
lare încearcă să impună o temă pentru discuţiile din tim- 
pul dejunului. Nu este o idee rea, dacă sînt invitaţi numai 
redactori economici sau numai redactorii din Londra ai 
unui ziar regional. Este cu siguranță o idee proastă dacă 
prin asta jurnaliștii înţeleg că directorii respectivi vor să 
discute despre un subiect anume. Ziaristii au propria lor 

agendă. Dacă subiectul vi se pare suficient de interesant 
pentru a fi propus ca temă, înseamnă că nu trebuie să pro- 
cedati astfel, pentru că presa însăși va conduce discuţia 
spre acel punct. 


Interviurile pentru presa scrisă 


Pentru organizarea interviurilor este important de aflat 
care sînt subiectele pe care ziaristul dorește să le abordeze 
și care este intervalul de timp de care are nevoie. Interviu- 
rile de acest gen depășesc întotdeauna timpul alocat, mai 
ales dacă decurg bine. Evenimentele curente pot modi- 
fica firul discuţiei. Dacă directorul executiv a fost de acord 
să se intilneasca cu un ziarist pentru a discuta planurile 
companiei de a pune la punct un nou serviciu de trans- 
port cu feribotul, însă cu o zi înaintea interviului are loc 
un accident în care este implicată o ambarcatiune (eventual 
apartinind concurenţei), siguranta pasagerilor devine brusc 
subiectul prioritar al interviului. Dacă intervine o criză 
majoră, interviurile programate trebuie anulate, pentru a-i 
da timp directorului executiv să rezolve problemele cu 
care se confruntă compania și de a pregăti conferinţa de 
presă generală care se impune în asemenea cazuri. 


Prezenţa ofițerului de presă la toate interviurile de presă 
în care sînt implicate persoane din conducerea companiei 
este absolut necesară. Cu cît persoana intervievată deţine 
o funcţie mai înaltă, cu atît mai mare este nivelul de respon- 
sabilitate al profesionistului din departamentul de relaţii 
publice. Atunci cînd devine necesară intervenţia celui care 
asistă, este nevoie de mult tact și siguranță de sine. 

Interviul servește de cele mai multe ori și ca modali- 
tate de informare a departamentului de relaţii publice, care 
se tine in acest fel la curent cu ultimele realizări și poli- 
tici ale companiei și, în același timp, descoperă ce informa- 
tii este dispusă compania pentru care lucrează să comunice 

presei și în ce registru (on the record, offthe record). Departa- 
mentul de relaţii publice va fi ulterior în situaţia de a co- 
menta imediat dacă primeşte același gen de întrebări. 

Directorii nu știu întotdeauna în detaliu ce se întîmplă 
la nivelul execuţiei propriu-zise, moment în care ofiţerul 
de presă intervine pentru a furniza aceste informaţii de 
detaliu dacă este în posesia lor sau se oferă să le procure 
pentru ziarist ulterior. 

Dacă apar neînţelegeri în privinţa a ceea ce a fost sau nu 
a fost spus, ofiţerul de presă se poate pronunţa, reamintind 
cursul discuţiei. Insă asemenea dispute legate de ce apare 
sau nu apare în scris nu merită osteneala. 

Este necesar să se afle înainte de momentul interviu- 
lui nu numai care sînt motivele și scopurile acestuia, ci și 
dacă ziaristul respectiv este pus în temă cu activităţile com- 
paniei. Este recomandabilă o discuţie prealabilă interviu- 
lui, precum gi procurarea acelor materiale auxiliare care-i 
pot da ziaristului o imagine a situaţiei curente. 


Conferinţele de presă și recepțiile 


Conferinţele de presă sînt ideale pentru a anunţa eveni- 
mente de importanţă majoră. Nu se organizează conferinţe 
de presă pentru banalitati, pentru că, îndată ce o organiza- 
tie dobindeste reputaţia că tine conferinţe de presă pentru 
fleacuri, prezenţa ziariştilor la asemenea evenimente se 
va reduce dramatic. Conferinţele de presă nu servesc vani- 
tatii directorilor, ci presei. 

Conferinţele de presă le dau jurnaliștilor prilejul de a-i 
chestiona pe membrii conducerii unei companii în legătură 
cu aspecte majore ale activităţii acesteia și de a comunica 
întregii prese un mesaj unitar. Cînd ziariștii abordează con- 
ducerea unul cîte unul, uniformitatea mesajului transmis 
este imposibil de susținut. Administrarea resurselor de timp 
este, de asemenea, foarte importantă într-o conferinţă de 

presă, fiindcă, dacă presupunem că douăzeci de jurnaliști ar 
suna pe rînd ca să cerceteze aceeași temă, cei din urmă vor 
avea mai puţin timp să verifice afirmaţiile făcute și să scrie 
articolul propriu-zis. 

Conferinţele de presă sînt un format foarte bun pentru 
anunţarea rezultatelor financiare ale unei companii listate 
la bursă sau pentru dezvăluirea planurilor de investiţii ma- 
jore. Conferinţele de presă coagulează și articulează reacţia 
unei companii confruntate cu o criză sau accidente grave. 
Puteţi organiza o repetiţie generală a conferinţei cu o zi 
înainte de data anunţată, în care echipa departamentului 
de relaţii publice joacă rolul jurnaliștilor și încearcă să-i 
pună în dificultate pe vorbitori. In cazul convocării unei 
conferinţe de presă în situaţii de criză, cei care sînt desem- 
nati să vorbească presei trebuie să fie la curent în cel mai 
mic detaliu cu situaţia în care se găsește organizaţia. 


Atunci cînd în conferința de presă se anunţă rezulta- 
tele anuale, se recomandă invitarea analiștilor financiari, 
pentru ca redactorii economici să le poată cita reacţiile. 

Receptiile oferă ocazia de a-i întîlni pe ziariști in regis- 
tru informai și sînt o alegere bună atunci cînd situaţia cu- 
rentă nu reclamă convocarea unei conferințe de presă 
propriu-zise. Lansarea unei noi oferte de vacanțe este o 
ocazie perfectă de a invita redactorii de turism și presa de 
specialitate la o astfel de recepţie pentru ziariști, căci eve- 
nimentul ca atare nu justifică convocarea unei conferinţe 
de presă. 

Principalele puncte care nu trebuie ratate în organiza- 
rea unei conferinţe de presă sau a unei recepții sînt urmă- 
toarele: 

1. Selecţia invitatiilor să ţină seama de gradul de interes 
manifestat de ziariștii respectivi. 

2. ingtiintati invitaţii în legătură cu scopul intilnirii, 
pentru că, în situaţia în care foarte mulţi declină invitaţia, 
organizarea evenimentului nu mai are sens. 

3. Dacă nu intervine nimic excepţional, invitaţii tre- 
buie sunati cu 24 de ore înaintea evenimentului pentru a 
face confirmările. 

4. Toţi invitaţii trebuie înregistraţi într-un mod sau 
altul, pentru a obţine o evidenţă a participanţilor. 

5. Numărul manechinelor angajate va fi rezonabil. 
Oricine a lucrat în presă poate să povestească despre eve- 
nimente la care au fost mai multe manechine în rol de 
gazdă decît ziariști. 

6. Manechinele trebuie instruite în privinţa persoanelor 
care vor participa și care sînt problemele care pot inter- 
veni în discuţii. 

7. Vorbitorii desemnaţi să ia cuvîntul la conferințele 
de presă trebuie să facă măcar o repetiţie cu o zi înainte. 

8. Invitaţi numai manechine cu bun simţ și tact. 

9. Pregatiti un program al conferinţei în care anunţaţi 
ora începerii și încheierii evenimentului. Conferinţele 
care includ prînzul trebuie să se încheie cel tîrziu la ora 
14.30, pentru ca ziariștii cu program încărcat să poată pleca 
fără să piardă nimic. 

10. Ziariştilor care din varii motive nu pot onora invi- 
tatia făcută le vor parveni la redacţie materialele informa- 
tive, prin grija organizatorilor. 

11. Momentul ales trebuie să fie convenabil pentru 
majoritatea invitaţilor. Ziariștii publicaţiilor care apar dumi- 
nica nu lucrează lunea. Săptămînalele de afaceri și locale 
merg la tipar miercurea și, prin urmare, această zi a săp- 
taminii este foarte aglomerată pentru astfel de publicaţii. 
Ziaristii cotidianelor care apar dimineaţa încep de regulă 
lucrul dimineaţa târziu. Jurnalistii care lucrează pentru 
ziare de seară închid ediția nu mai tîrziu de ora 16.00, mai 
ales în afara Londrei. 


Evitaţi suprapunerea cu un alt eveniment, mai ales dacă 
este organizat de concurenţă. Nu este un lucru ieșit din 

comun ca firmele rivale să se concureze prin organizarea 
unor evenimente concomitente, ceea ce enervează presa, 
reduce impactul dorit si, inevitabil, organizatorii cel putin 
ai unuia din cele două evenimente devin caraghiosi. 

Lista de control pentru reușita 
în relațiile cu presa 


Indicatiile formulate mai jos pot asigura eficienţa ori- 
cărui program de relaţii cu presa. 

1. Este obligatoriu ca biroul de presă să fie mereu în 
temă cu orice subiect legat de client sau angajator care ar 
putea atrage atenţia presei, inclusiv cu orice posibile 
urmări ale acestuia, în așa fel încît să facă oricind fata 
situaţiei, indiferent dacă este vorba de știri pozitive sau 
negative. 

2. Lista contactelor de presă trebuie ţinută la zi. Repor- 
terii pe care îi cunoaștem nu sînt întotdeauna disponibili, 
motiv pentru care este nevoie să trimitem exemplare ale 
aceluiași comunicat și redactorilor de specialitate: redactori 
de sport, metropolitani și așa mai departe. 

3. Subiectele trebuie tratate din unghiuri diferite în 
funcţie de publicul-ţintă. Acesta poate fi identificat prin- 
tr-o diversitate de criterii demografice și nu numai: vîrstă, 
sex, ocupaţie sau zonă geografică. 

4. Respectaţi termenele-limită. 

5. Conferinţele de presă se convoacă numai atunci cînd 
importanţa situaţiei o impune. Directorii și purtătorii de 

cuvînt care participă la conferinţa de presă trebuie să stă- 
pînească foarte bine ceea ce urmează să comunice și, dacă 
este posibil, e indicat să se facă o repetiţie generală înainte 
de conferinţă. 

6. Pentru anumite produse și servicii puteţi folosi locaţii 
și conjuncturi de sezon. 

7. Discutarea proiectelor de legi, a bugetului de stat și 
a statisticilor oficiale sînt bune ocazii pentru client sau 
angajator de a face comentarii publice. Presa știe să apre- 
cieze acele companii care au curajul de a emite judecăţi 
de valoare bine argumentate. 

8. Oferiti presei rezultate ale cercetărilor recente, pre- 
cum și orice alt tip de material informativ atunci cînd eve- 
nimentele propriu-zise sînt rare. 

9. Este important ca subiectele să fie ilustrate ca foto- 
grafii de calitate. 

10. Constituirea și menţinerea unui dosar cu fotografii 
ale persoanelor din conducerea companiei care pot apărea 
oricînd în presă va îmbunătăţi simţitor eficiența departa- 
mentului de relaţii publice. 

11. Puneti la dispoziţia ziariştilor broșuri ale produ- 
selor și serviciilor, precum și orice alte materiale auxiliare, 
dacă ele le sînt de folos. 

12. Dacă urmăriţi să obţineţi o recenzie a produselor și 
serviciilor, asigurati-va că ziariștii au ocazia de a primi mostre 
gratuite și de a testa produsele respective în timp util. 

13. Nu apelati la embargouri decît dacă mass media 
solicită timp pentru investigaţii și verificări sau dacă este 
nevoie ca un anumit articol să apară într-o anumită zi.* 

14. Sugerînd publicaţiilor relevante că urmează să faceţi 
un anunţ important, puteţi îmbunătăţi rezultatele din zia- 
rele respective atunci cînd evenimentul are loc. 


* Se recomandă profesioniștilor din relaţiile publice românești 


să nu apeleze Ia această formulă. Presa românească nu acceptă acest 
tip de interdicții (n. tr.). 

15. Citatele se atribuie unui oficial suficient de cunos- 
cut, care are destulă autoritate în ochii presei pentru a fi 
preluat și care este disponibil oricînd pentru interviuri. 

16. Asiguraţi-vă că materialul ajunge la publicaţia căreia 
îi e adresat și nu vă bazati doar pe posta, mai ales în preajma 
sărbătorilor. Folosiţi serviciile de curierat, faxurile, telexul 
sau Internetul! 

17. Nu ignorati posibilitatea de a promova si alte tipuri 
de apariţii în presă, ca, de exemplu, articolele documen- 
tare, de analiză, interviurile și fotografiile. 

18. In toate comunicatele trimise presei este necesar 
să furnizaţi numele și coordonatele unei persoane de con- 
tact. Nu trebuie să lipsească un număr de telefon mobil. 

19. Evitaţi suprapunerea cu evenimente organizate de 
concurență, precum și zilele aglomerate din punctul de 
vedere al fluxului de știri. 

20. Angajati un fotograf pentru conferinţe de presă și 
alte acţiuni de presă, pentru eventualitatea în care ziariștii 
nu sînt însoţiţi de fotoreporterii publicaţiei lor. In orice caz, 
asigurati-va că fotograful respectiv are suficientă expe- 
rienta în lucrul cu presa. 

21. Folosiţi fotografii care arată oameni în mișcare, pro- 
duse care sînt folosite de clienţi reali pentru a trezi interes. 

22. Evitaţi stereotipurile sexiste și rasiale atunci cînd 
folosiţi fotografii. 

23. Problematicile curente care îl influenţează într-un 
mod sau altul pe clientul sau angajatorul ofițerului de presă 
creează ocazii pentru formularea unor reacţii oficiale din 
partea acestora. 


Partea a treia 


Raporturile cu audiovizualul 


Michael Blând 

Importanţa aparitiilor 
la radio și televiziune 


In ultimii cincizeci de ani, televiziunea ne-a transfor- 
mat complet stilul de viaţă. A schimbat definitiv modul în 
care obţinem informaţii și mecanismele de generare a 
opiniei publice. A influenţat ireversibil natura educaţiei 
pe care o dăm celor tineri și, nu în ultimul rînd, a ucis arta 
conversaţiei... 

Cu toate acestea, stăm în fotoliu și ne uităm la știri. De 
prea puţine ori noi, consumatorii programelor de știri, am 
fost eroii jurnalelor de actualități. Cei mai mulţi nu folo- 
sesc televiziunea, ci sînt folosiți de ea. 

în condiţiile valului de noi posturi de televiziune și 
emisiuni, există suficient timp de emisie pentru aproape 
oricine are ceva interesant de spus. 

Cu toate acestea, mii de oameni de afaceri, lideri ai gru- 
purilor de presiune, șefi ai camerelor de comerţ și specia- 
liști în colectarea de fonduri trăiesc toată viata cu impresia 
că televiziunea este în exclusivitate pentru „cei mari" și 
se simt satisfacuti dacă semnează o rubrică de o jumătate 
de coloană într-un ziar local. 

Televiziunea este un mediu de comunicare în masă 
permanent în căutarea divertismentului. Aproape oricine 

poate utiliza televiziunea pentru a transmite un mesaj 
milioanelor de telespectatori. 

în funcţie de abilitatea de a folosi televiziunea, aceas- 
ta poate deveni un minunat instrument de relaţii publice 
sau, dimpotrivă, moartea afacerii. Același director de com- 
panie care se simte în largul său în orice alt mediu de 
comunicare bate în retragere în fata unei ocazii provi- 
dentiale de a prezenta produsele și serviciile sale unei 
clientele uriașe prin intermediul televiziunii. Credibili- 
tatea de care se bucură acest mediu de comunicare este 
cvasi-infailibilă. 

Si radioul este un mediu de comunicare foarte impor- 
tant, prezentind propriile avantaje, și cîteva exigente speci- 
fice, ce-i drept, dar în general ceea ce este valabil cu privire 
la televiziune se aplică si in radio. 

Reclama de televiziune oferă avantajul de a utiliza atît 
codul sonor, cit si cel vizual pentru a dovedi indispensabi- 
litatea produsului oferit. Puteţi arăta viteza ultimului model 
de autoturism, copiii cărora le place să mănînce un anumit 
tip de cereale la micul dejun și de ce deodorantul firmei 
dumneavoastră este preferat de cumpărători. 

Totuși, sună prea frumos ca să fie adevărat. întotdea- 
una există un mic amănunt care curmă entuziasmul și, in 
acest caz, este vorba de costuri. Reclama la televiziune 
este incredibil de scumpă. 

Preţul unui singur minut de reclamă în prime-time poate 
să ajungă la 250.000 de lire sterline. 

Pentru a realiza proporţiile acestui fenomen este destul 
să spunem că aceeași sumă de bani cu care puteţi cumpăra 15 
secunde de reclamă pe un post naţional de televiziune va 
fi suficientă pentru achiziționarea propriului echipament de 
studio TV, plata trainingurilor de o zi pentru cinci directori, 
zece zile de training individual pentru directorul general, sala- 
riul pe un an al unui ofițer de presă specializat in televizi- 
une, precum și salariul pe o lună al directorului executiv! 

Televiziunea proactivă 


Oamenii de televiziune vă vor căuta dacă au nevoie de 
un expert, preferabil unul cit de cît interesant, pentru a 
solicita comentarii în legătură cu subiectele pe care le 
urmăresc. 

Desigur, se poate întîmpla să fiţi „băiatul rau" într-un 
reportaj negativ. Reputația indivizilor si a companiilor se 
poate duce pe apa sîmbetei cît ai zice „jurnalism de inves- 
tigatie". S-au văzut și cazuri în care unii s-au salvat în cele 
din urmă printr-o prestație excelentă în cadrul unui inter- 
viu de importanţă crucială. 

Sînt destule împrejurări în care cea mai bună soluţie 
este să fiţi discreti și rezervaţi, evitînd pe cit se poate tele- 
viziunea, însă în majoritatea cazurilor în care cineva refuză 
să apară la televiziune motivul esenţial se reduce la ideea 
că „ăştia pun o mulțime de întrebări ciudate și mă vor 
face să par un prost”. Şi ceea ce trebuie subliniat aici este 
a doua parte: „mă vor face să par un prost”. E o reacţie de 
înţeles, dar nu este în nici un caz atitudinea unei per- 
soane care vrea să realizeze ceva. 

Sînt şi alte motive care îndeamnă la scepticism, în 
primul rînd cazuri nefericite la care oricare dintre noi a 
asistat măcar o dată: cutare purtător de cuvînt lipsit de 
experienţă pare că se sufocă de nervozitate în fata a două- 
zeci de milioane de telespectatori. Un merituos activist 
pentru cauze bune devine brusc un fanatic în urma mon- 
tajului făcut de redactor. Un funcţionar public dedicat me- 
seriei sale face impresia unui idiot care bombăne jumătăţi 
de frază cînd i se pun întrebări interminabile. lar un ziarist 
talentat îl transformă omul de afaceri care a fost nevoit să 
mărească preţul mărfurilor pentru a supravieţui într-un 
capitalist lipsit de scrupule. 

Cei mai mulţi dintre noi nu se simt în largul lor pe pla- 
toul de filmare. Studiourile de televiziune nu au un aer 

familiar, iar camerele de filmat, luminile, forfota, vedetele 
și, în general, toată nebunia aceasta intimidează. 

Un neofit care intră prima oară într-un studio de tele- 
viziune se simte ca un misionar parașutat în mijlocul unui 
sat de canibali din jungla amazoniană. 

Si, la urma urmei, nu ne convine să fim atacați verbal. 
Televiziunea este din acest punct de vedere cea mai 
importantă invenţie, de la ouăle stricate și roşiile putrede 
cu care în vechime erau bombardati actorii netalentati. 

Si ceea ce pune capac la toate este tracul care ne în- 
toarce stomacul pe dos. Cine a spus poezii la serbările 
școlare și cine a fost în situaţia de a ţine un discurs știe 
foarte bine cit de ușor poţi să te pierzi cînd ești fixat de 
sute de ochi. 

însă succesul în afaceri depinde de capacitatea de a 
valorifica ocaziile favorabile, iar televiziunea este o moda- 
litate minunată de a promova un produs, un serviciu sau 
o anumită cauză. 

Fie că vă este favorabilă sau nefavorabilă, știrea tot se 
difuzează, iar dacă în știrea respectivă este vorba de greve, 
incendii, produse defecte sau profituri exagerate, nu există 
nici o scuză de a evita presa. 

Refuzul de a răspunde acuzațiilor va conduce inevitabil 
la condamnarea în contumacie. Dacă nu sinteti de fata 
pentru a răspunde prezentatorilor, reporterilor, liderilor 
sindicali și experţilor, aceștia se vor simţi liberi să spună 
orice. 

Cine își asumă, în schimb, riscul confruntării are, cel 
puţin teoretic, posibilitatea de a restabili măcar în parte 
adevărul și de a abate atenţia telespectatorilor către aspec- 
tele pozitive ale activităţilor companiei. 

Deși pare neverosimil, se întîmplă ca oamenii de afa- 
ceri să dea bir cu fugiţii chiar și atunci cînd este vorba de 
știri bune. Uneori, conducerile companiilor au obiceiul de 
a trînti ușa în nasul realizatorilor emisiunilor care își 

propun să prezinte produsele și serviciile acesteia în mod 
onest, motivînd că nu vor să se împiedice prin birouri de 
camerele de luat vederi! 

Da, e adevărat, televiziunea este o ciudatenie si, într-a- 
devăr, oamenii se transformă brusc (pozitiv sau negativ) 
atunci cînd sînt filmati și arătaţi publicului în două dimen- 
siuni pe ecranul televizoarelor. 

In interviurile pentru presa scrisă, ziariștii pun între- 
bări cu scopul principal de a se informa și se concentrează 
asupra stilului atunci cînd redactează articolul, în timp ce 
jurnaliștii de televiziune trebuie să informeze și să dis- 
treze în același timp publicul. 

Dacă mesajul pe care îl transmiteti este interesant si 
captivant, atît presa scrisă, cit si ziariștii din televiziune au 
tendinţa de a vă da mînă liberă și de a folosi întocmai ceea 
ce spuneţi. Dacă sinteti plictisitor, pompos, prea abstract 
sau pur și simplu neinteresant, apar interpretările greșite. 

Atunci cînd ziaristul din presa scrisă se alege cu trei 
pagini pline de platitudini din partea celui intervievat și, 
cum este și normal, încearcă să găsească un unghi intere- 
sat pentru articolul său, este foarte ușor să distorsioneze 
mesajul. 

Prezentatorul programului de televiziune îl aude mereu 
în cască pe producătorul care îl agasează: „Ce faci, dom- 
nule, nu vezi că murim de plictiseală, zi odată ceva intere- 
sant!" Atunci bietul ziarist își ascute colții și începe să-și 
hăituiască invitatul punîndu-i tot felul de întrebări scan- 
daloase sau incomode, pentru că telespectatorilor le plac 
jocurile crude de-a șoarecele și pisica. 


Trebuie să înţelegem exact motivațiile posturilor de te- 
leviziune care, în ciuda infirmărilor lor repetate, sînt deter- 
minate și condiționate de un imperativ comercial. Dacă 
nu atrag audienţă zi de zi, mass media sînt condamnate la 
moarte sigură. Foarte repede. Producătorii de televiziune și 
prezentatorii de emisiuni suferă de o nevroză incurabilă, 

și anume că telespectatorii ar putea să schimbe canalul 
dacă emisiunea devine plictisitoare. Nivelul audienței se 
prăbușește instantaneu și producătorii își pierd pîinea. 

Așadar, totul depinde în ultimă instanţă de spectatorul 
mediocru tolănit pe canapea, înarmat cu o telecomandă și 
a cărui atenţie nu trece dincolo de burtă. Deprimant, nu-i 
așa? Pentru că, în fond, aici vorbim despre interviul vostru, 
de ocazia care vi se oferă. 

Deci, cu excepţia celor cîteva programe de televiziune 
care sînt deja cunoscute ca fiind părtinitoare și rău-voi- 
toare, ceea ce toţi oamenii de televiziune așteaptă de la 
invitaţi este „culoarea”. Dacă nu sinteti în stare să dati 
„culoare" în termenii voştri, vor sti ei cum să obţină „culoa- 
rea" fără să vă ceară părerea. Rezultatul nu vă va conveni. 

Vom vedea împreună cum puteţi tranșa această difi- 
cultate în favoarea dumneavoastră. 


15 

Toată lumea dă cuminte din cap cînd vine vorba despre 
cît de important este să-ţi faci bine temele. Cu toate aces- 
tea, aproape orice dezastru în apariţiile televizate poate fi 
pus pe seama lipsei de pregătire. 

Este obligatoriu să vă mobilizați în totalitate pentru a 
fi pregătiţi să comunicaţi cît mai eficient și să evitati capca- 
nele. Majoritatea celor care se pling că au fost nedreptatiti 
de televiziune au făcut, de fapt, greșeala de a se prezenta 
în emisiune cu credința oarbă, dar esențialmente greșită, 
că întrebările ca atare îi vor ajuta să comunice ceea ce 
doreau să spună. 


întrebările preliminare 


Orice invitat într-o emisiune de televiziune trebuie să 
afle următoarele informaţii despre programul TV în care 
urmează să apară: 

- Care este subiectul emisiunii? 

- De ce a fost ales tocmai respectivul invitat și nu altul? 

- Care este sursa informaţiei pe care o are realizatorul emi- 
siunii? Dacă este vorba de un articol de ziar, citiţi-l înainte. 

- Ce știu deja realizatorii? 

- Ce vor să afle? 

- în ce context va fi folosită intervenţia invitatului? 

- Care este durata intervenţiei? 

- Este un program live sau înregistrat? Dacă este vorba 
de un interviu înregistrat, cît din interviul iniţial va fi folosit 
în programul final? 

- Se vor folosi și alte materiale filmate sau elemente 
de decor? 

- Ce alte persoane au fost invitate (concurenţi, clienţi)? 

- O variantă aproximativă a întrebărilor poate fi de folos. 


Aveţi în vedere următoarele aspecte: 

- Forma exactă a întrebărilor se stabilește în ultimul 
moment, dar, dacă în cursul interviului apare un subiect 
interesant, ziaristul este obligat să încerce să afle mai 
multe amănunte și ca urmare va abandona planul iniţial al 
întrebărilor. 

- Ziaristul nu poate pretinde că încă nu știe ce întrebări 
va pune, pentru că atât el, cit și documentaristii care-l susţin 
sînt profesioniști și știu în orice moment care este direcţia 
în care vor să împingă discuţia. 

- De obicei, o schiţă a întrebărilor vă poate da o idee în 
legătură cu potentiala desfășurare a interviului. In măsura 
posibilului, încercaţi să cădeţi de acord cu ziaristul asupra 
primului subiect pe care îl veţi aborda, pentru a vă asigura 
un început bun. 

- Improvizatia ruinează de regulă efortul unei apariţii 
televizate. Măcar o oră de pregătire este obligatorie. Dacă 
sinteti solicitati pentru un comentariu la cald, rezervaţi 
cîteva momente pentru a clarifica mesajul pe care îl veţi 
transmite. 

- Scopul aparitiilor televizate trebuie să fie acela de a 
transmite un mesaj premeditat, și nu acela de a spune ceea 
ce vrea ziaristul să spuneţi. 

Schița planului 


Să presupunem că sinteti vegetarian și că aveţi posibi- 
litatea de a încuraja cîteva milioane de oameni să devină 
și ei vegetarieni. Cunoasteti foarte bine domeniul. Carni- 
vorul de rînd are, firește, multe de învăţat: avantajele eco- 
nomice ale dietei vegetariene, tratamentul crud aplicat 
animalelor, colesterol, arome sintetice şi alte o mie și unu 
de lucruri. 

Insă problema care se pune acum este de a condensa 
toată această enciclopedie într-un mesaj simplu. In cel 
mai bun caz, vorbitorul nu va reuși să comunice mai mult 
de trei idei și, oricum, telespectatorii nu vor reţine mai mult 
de două sau trei argumente. Care ar trebui să fie acestea? 

1. Legumele sînt mai sănătoase și mai ieftine decît 
carnea. 

2. Carnea are un nivel mare de colesterol. 

3. Nu sînt suficiente animale ca să ne hrănească pe toţi. 


Aceste propoziţii trebuie să stea la baza a tot ceea ce 
veţi spune în respectivul interviu. Indiferent de întrebări, 
indiferent de unghi, subliniati aceste trei idei. 

In acest moment puteţi adăuga subdiviziuni. De pildă, 
prima idee menţionată mai sus poate fi nuanţată astfel: 

1. Legumele sînt mai sănătoase și mai ieftine decît 
carnea: 

a) carnea costa de două ori mai mult decît legumele; 

b) legumele conţin toate proteinele și elementele 
nutritive de care avem nevoie; 

c) legumele au un conţinut bogat în fibră vegetală, ceea 
ce le face mai sănătoase decît carnea; 

d) putem cultiva legume în propria grădină. 


Nu folosiți mai mult de trei idei principale, susținute de 


cîteva argumente secundare. O asemenea schiţă de plan ne 
poate ajuta să comunicăm ideile principale în două minute. 

Brevilocventa 


Ani de gindire si milioane de cuvinte si imagini se rega- 
sesc într-o expresie memorabilă de genul: „Ce este bine 
pentru General Motors este bine pentru America”, „Nimic 
nu e gratis" si „De la fiecare după puteri, fiecăruia după 
nevoi”. Principiul brevilocventei trebuie să guverneze orice 
situaţie în care se comunică un mesaj într-un interval re- 
lativ scurt de timp. Televiziunea este foarte zgircita cu 
timpul de emisie, prin urmare ideea principală trebuie ex- 
pusă de la bun început. 


Simplitate și claritate 


Telespectatorii se concentrează probabil asupra a ceea 
ce fac (calcă rufele, iau masa, citesc, discută, trimit copiii 
la culcare) sau sînt pe punctul de a schimba canalul. Chiar 
și atunci cînd telespectatorul nu are atenţia distribuită în 
alte direcţii, el se găsește într-o stare de relaxare intelec- 
tuală și nu se concentrează decît cel mult la jumătate din 
capacitate. Deci mesajul trebuie să fie simplu și clar. 


Repetarea 


E mai bine să repetati același lucru de cîteva ori decît 
să spuneţi mai multe lucruri în același timp. Folosiţi cu- 
vinte scurte și fraze simple, pentru ca toată lumea să inte- 
leagă ce vreţi să spuneţi. De exemplu, CBI a avut mare 
succes cu o campanie împotriva taxelor suplimentare insti- 
tuite de National Insurance, etichetindu-le drept „impo- 
zite pe slujba ta”. 


Impactul 


Care dintre următoarele afirmaţii are un impact mai mare? 
-Grăsimea animală este dăunătoare sănătăţii și poate 
cauza moartea. 

- Un prieten de-al meu a murit din cauza grăsimilor 
animale. 


Ultima oferă imaginea cuiva apropiat care moare din 
cauza abuzului de carne. 

Cu care dintre următoarele afirmaţii se vor identifica 
telespectatorii? 

- Noua fabrică va reduce șomajul în localitate. 

- Albert Jones le-a făcut azi cinste pentru prima dată 
prietenilor săi după trei ani, timp în care a fost șomer îna- 
inte de a obţine un post la noua fabrică din localitate. 


Chiar dacă prima propoziţie este mai scurtă, are, cate- 
goric, un impact mai redus în comparaţie cu a doua. Oamenii 
au nevoie de povești. Probabil cel mai eficient comuni- 
cator al tuturor timpurilor a fost lisus Hristos. Creștinismul 
atrage încă sute de milioane de oameni care vorbesc toate 
limbile pămîntului, la mai bine de 2.000 de ani de la apari- 
tia sa, pentru că doctrina creștină este cuprinsă în poves- 
tiri. Dacă predicile lui Hristos ar fi îndemnat oamenii 
literal să-i ajute pe dușmani, ei ar fi uitat învăţătura pînă 
dimineaţa următoare. De aceea, le-a spus povestea bunului 
samaritean. Mesajul e viu pînă astăzi. 

De exemplu, ideea că legumele costă pe jumătate cit 
carnea poate fi ilustrată prin următorul paragraf: „200 de 
grame de carne costă o avere, dacă ne gîndim că o cină con- 
stînd din cartofi copti cu brînză și salată pentru întreaga 
familie costă pe jumătate”. 


Familiaritatea 


O altă modalitate de a comunica eficient constă în aso- 
cierea mesajului transmis cu un fapt sau o experienţă care 
sînt deja familiare interlocutorului. încă o dată, Mîntui- 
torul stăpînea desavirsit această tehnică. Cit este de greu 
pentru un păcătos să ajungă în împărăţia cerurilor? „îi e 

mai ușor cămilei să treacă prin urechile acului decît boga- 
tului să intre în împărăţia cerurilor." Există o mai bună 
descriere a falsului profet decît „lup în straie de oaie"? 

Cînd ne referim la o nouă fabrică spunînd că „se întinde 
pe o suprafață de circa 8.000 de metri pătraţi”, referința 
este greu de reprezentat. Nu putem formula în termenii 
experienţei de zi cu zi? „Ceva de dimensiunile a două 
terenuri de fotbal” este o bună echivalare. Un rezervor de 
apă conţine 123.455.200 de galoane de apă, sau provizia 
de apă a orașului pentru trei săptămîni? Gazele emise de 
cutare fabrică au un miros neplăcut de dioxid de sulf, sau 
de ouă stricate? 


Relevanta: testul întrebării „Ei, şi ce-i cu asta?" 


în final, treceţi încă o dată în revistă ce doriţi să spuneţi 
și supuneti totul întrebării enervante „Ei, si ce-i cu asta?". 
Poate că totul este foarte important pentru dumneavoastră, 
dar ce părere are telespectatorul? Dacă nu este relevant și 
pentru public, de ce vă deranjati să vă adresati lui? 


învățați pe de rost planul 


Felicitări dacă totul a decurs bine pînă în acest moment. 
In prima parte a pregătirii apariţiei televizate ne-am con- 
J 
centrat asupra citorva intrebari: 
- de ce mergeţi la emisiunea respectivă; 
- ce veţi spune; 
- cum veţi spune. 


Intervievatul trebuie să știe pe de rost brief-ul, planul 
intervenţiei, astfel încît să reacționeze instantaneu cu me- 
sajul relevant atunci cînd i se pune o anumită întrebare. 
Si este o mare distanţă între a sti care trebuie să fie me- 
sajul și transmiterea efectivă a acestuia. Intervievatul 
trebuie să exerseze cu glas tare în prealabil redarea 

mesajului-cheie. Fiţi foarte expliciti în formularea me- 
sajului și pregătiţi răspunsuri la potentialele întrebări pro- 
vocate de acesta. 


Care sînt întrebările posibile? 


Ziariştii sînt și ei oameni și, prin urmare, numărul și na- 
tura întrebărilor pe care le pot adresa în legătură cu orice 
subiect nu sînt infinite. O ședință de brainstormingcu cola- 
boratorii va genera probabil cele mai multe dintre între- 
bările si abordările posibile. Tineti minte întrebările de 
bază: Cine? Ce? Cînd? Unde? Cum? De ce? 

Dacă emisiunea este una pozitivă (de exemplu, știri 
locale, șuetă sau jurnal), cele mai multe întrebări vor urmări 
identificarea aspectelor pozitive. Alte emisiuni, din cate- 
goria celor de reportaj de investigaţie, se vor axa mai ales 
pe aspectele negative ale realităţii înfățișate. 

Faceţi o listă a întrebărilor posibile pentru a evita să 
fiţi surprinși în cursul emisiunii. Amintiţi-vă că rolul dum- 
neavoastră nu este acela de a răspunde la întrebări, ci de a 
le folosi în vederea transmiterii propriului mesaj. 

Urmărirea diverselor programe de televiziune și a abor- 
dărilor acestora este un element de bază al pregătirii dum- 
neavoastră, ca și familiarizarea cu stilurile diverșilor ziariști. 
Raportarea la programele de televiziune cu o atitudine 
critică și analitică vă va oferi o perspectivă utilă asupra a 
ceea ce puteţi face pentru a asigura reușita interviului 
dumneavoastră. Căutaţi răspunsurile la următoarele între- 
bări atunci cînd urmăriţi interviurile televizate ale altor per- 
soane: 

- Cum se explică apariţia respectivei persoane pe acel 
post de televiziune? 

- Invitatul se descurcă bine, sau nu? 

- Ce şi-au propus realizatorii programului? 

- Aș putea să apar și eu în emisiunea respectivă? 

- Ce ar trebui să fac ca să fiu invitat? 

Pregătirea pentru interviu 


înaintea interviului 


Secundele de dinaintea intrării în emisie sînt uneori 
foarte stresante. 

O echipă de reportaj formată din două persoane (zia- 
ristul și cameramanul) - care este, de fapt, adesea redusă 
la una singură - este suficientă pentru a descumpăni. Cu 
atît mai mult este experienţa de platou de filmare, cu toate 
luminile, camerele de filmat, cablurile, tehnicienii și alţi 
angajaţi care se vîntură de colo-colo. Folosiţi momentele 
premergătoare interviului pentru acomodare. 


Tracul 


Invitaţii emisiunilor sînt preocupaţi excesiv de contro- 
larea emoţiilor şi a tracului. Dacă vă simtiti literalmente 
paralizat de emoţii, învăţaţi cîteva tehnici predate in șco- 
lile de actorie, care previn producerea și difuzarea în sînge 
a adrenalinei. Adrenalina poate totuși să contribuie la o 
prestație bună. 

lată cîteva sfaturi pentru controlarea tracului: 

- Evitaţi alcoolul. 

- Evitaţi discuţiile polemice, indiferent de persoana care 
se află în preajmă. Nimic nu este „neoficial”. 

- Puneti întrebări de tipul: Ce anume știu deja redac- 
torii despre subiect? Cît va dura interviul? Ce anume din 
interviu are șanse de a fi difuzat? Care sînt întrebările pe 
care doresc să le pună? Cu ce alte persoane au discutat 
sau urmează să discute? 


Repetitia 


Recapitulati in minte mesajele pentru a le vi reimpros- 
pata. 

Ginditi pozitiv 
Din punct de vedere psihologic, singurul avantaj al zia- 
ristului este acela că el pune întrebările. Nu va ginditi la 


următoarea întrebare ca la o ameninţare, ci ca la o buna 
ocazie de a transmite o anumită parte a mesajului dorit. 


întrebările-punte 


Cine se raportează la întrebările ziariștilor ca la o invi- 
tatie de a comunica eficient va descoperi rapid beneficiile 
tehnicii de a arunca punți între întrebarea care a fost pusă 
și punctele de pe agenda intervievatului. Tehnica este 
relativ simplu de folosit. Să presupunem că unul dintre 
mesajele pe care doriţi să le transmiteti este acela că v-aţi 
îmbunătăţit tehnica la golf și vreţi să comunicaţi acest 
fapt cît mai discret și natural posibil. întrebarea care vi se 
pune este: 


ÎNTREBARE: Este adevărat că prezenţa colesterolului în sînge dău- 
nează sănătăţii? 


RĂSPUNS: De fapt, în cantităţi rezonabile, colesterolul este foarte 
bun pentru sănătate; din păcate, datele pe care le avem arată că per- 
soanele care au un nivel de colesterol foarte mare pot să moară din 
această cauză. însă efectele negative diferă mult de la individ la 
individ, în funcţie de stilul de viaţă al fiecăruia. Activităţile fizice 
potrivite facilitează arderea surplusului de colesterol înainte de a 
provoca probleme de sănătate. Eu personal combat colesterolul ju- 
cînd golf. Jucînd de două ori pe săptămînă, mă ajută să menţin ni- 
velul colesterolului în limite normale, și unde mai puneţi că mi-am 
îmbunătăţit și loviturile. 


In acest fel a) am răspuns întrebării, b) am dezvoltat o 
temă-punte și c) în final, am schimbat subiectul. în situ- 
atia dată, tema-punte este ,sportul", care este, de fapt, 
relevantă atît în discuţiile despre colesterol, cit si în cele 

despre condiţia fizică. Așa ceva se învaţă ușor cu un mini- 
mum de exerciţiu. 

Cele mai multe întrebări îi vor da posibilitatea intervie- 
vatului să articuleze un răspuns care să reprezinte chiar me- 
sajul pe care vrea să-l comunice. Dacă întrebarea iniţială 
ar fi fost: „Care este cea mai eficientă modalitate de a 
scăpa de surplusul de colesterol?", introducerea golfului 
ar fi fost directă, fără a se recurge la punți. 


Interviul ca discuţie de cafenea 


Imaginati-va că vă aflaţi, de fapt, în barul preferat, si nu 
în studioul de televiziune, și că intraţi în discuţie cu un 
străin care începe să pună întrebări bizare despre compa- 
nia unde lucraţi, produsele acesteia sau planurile de viitor. 

Comunicarea naturală implică aplecarea instinctivă îna- 
inte, contactul vizual cu interlocutorul, modularea vocii, 
folosirea unui limbaj accesibil, exemple concrete, anecdote 
și, mai ales, entuziasm și convingere. 


Tinuta și aspectul fizic 


Există un mit foarte răspîndit conform căruia lucrul cel 
mai important pentru televiziune este felul în care arăţi. 
E o prostie. Priviţi mai atent programele de televiziune. 
Cine iese cel mai mult în evidență și monopolizează 
atenţia? Politicienii și oamenii de afaceri îmbrăcaţi în cos- 
tume scumpe? Nu. Sînt acele persoane care au ceva inte- 
resant de spus și știu să vorbească cu un oarecare farmec 
și convingere. 

Firește, ţinuta vestimentară prea protocolară, stridentă 
sau neîngrijită deturnează atenţia publicului de la mesajul 
transmis. Același lucru li se întîmplă celor care trădează 
nervozitate, își pierd cumpătul sau nu au un limbaj urban. 
Principalul criteriu în alegerea vestimentatiei este ca inter- 
vievatul să se simtă în largul său: 


156 Relaţiile eficiente cu mass media 


- Dungile și stofele în carouri, mai ales cele înguste, 
au un efect stroboscopic și dau iluzia de mișcare. 

- Bijuteriile care strălucesc și acele de cravată distrag 
atenţia telespectatorilor. 

- Culorile complementare sau culorile aprinse (mai ales 
roșul, care pare că se „revarsă” la margini) trebuie evitate. 

- Nunatele de gri închis și nuanțele de alb murdar nu 
ridică probleme, însă negrul și albul pur înnebunesc came- 
rele de luat vederi. 

- Intervievatii trebuie să se asigure chiar înainte de a 
intra în emisie că părul este perfect pieptănat, nodul cra- 
vatei este bine făcut și nu s-a slăbit. Fardul poate crea 
uneori momente stînjenitoare. 


Exemplul unui plan final de interviu 


XTV Emisiunea Y 
Interviu despre regimul vegetarian 
Ziarist: Cliff Hanger 


1. Legumele sînt mai sănătoase și mai ieftine: 

-jumătate din preţul cărnii; 

- satisfac întregul necesar de proteine; 

- mai sănătoase - conţin fibră (exemplul unui vegetarian în bună 
condiţie fizică); 

- se pot cultiva în grădină (o bună modalitate de petrecere a tim- 
pului liber). 


2. De ce carnea nu este bună: 

-colesterolul (prietenul care a murit din cauza colesterolului); 
- impurități (furaje și îngrășăminte artificiale); 

- probleme dentare. 


3. Ecologie: 

- creșterea populaţiei lumii (500 de copii s-au născut în timpul 
acestui interviu); 

- numărul animalelor este în scădere; 

- suferința animalelor (modul în care sînt crescute animalele - 
descrierea regimului viteilor în grajduri; descrierea măcelului de la 
orice abator). 

Lista de autoverificare 


Pregătirea 


1. Hotariti-va dacă acceptaţi sau nu invitaţia: 
- Cine ia interviul? 

- Cînd? 

- Unde? 

- Care va fi durata interviului? 


2. Decizia: 
- Cine este disponibil? 
- Merită? 


3. Dacă decizia este pozitivă: 

- De ce se realizează emisiunea? 

- De ce a fost aleasă compania mea? 

- Care este contextul? 

- Va fi emisiune live sau înregistrată? 

Se vor folosi alte materiale filmate si elemente de decor? 
- Cine a mai fost invitat în emisiune? 

- Ce întrebări se vor pune? 


4. Repetitia (cel putin o oră) 

- Planificati mesajul: maximum trei idei (concentrați totul, nicio- 
dată nu este suficient timp) ilustrate de fapte și idei auxiliare. 

- învăţaţi schiţa planului pe de rost. 


5. Anticipati abordarea și întrebările posibile. 


16 


Cum să ieși învingător 
dintr-un interviu 


La realizarea unui program de televiziune colaborează 
un număr mare de profesioniști: redactori, producători, regi- 
zori, regizori de platou, documentariști, cameramani, 
secretare, fără a mai pune la socoteală asistenții si ajutoa- 
rele acestora. Cea mai zgomotoasă persoană în pauzele de 
filmare este întotdeauna producătorul și, în timpul filmă- 
rilor, cel mai agitat este, firește, regizorul. 

Ignorati camerele de filmat și concentrati-va privirea 
pe interlocutor. Cine se uită direct în camera de filmat în 
timpul unui interviu are un aer fals, ca să nu mai spunem 
că există riscul să te uiţi în altă cameră decît trebuie. Cînd 
intră în emisie, pe cameră se aprinde un beculet roșu, însă 
pînă si cei mai experimentați prezentatori de știri joacă 
ruleta rusească urmărind jocul luminitelor roșii care se 
aprind si se sting. Nu există nici o modalitate de a sti cînd 
anume cere regizorul schimbarea camerei. 

Multi invitaţi vin în emisiunile de televiziune incarcati 
cu munți de notițe și schiţe și se lasă cuprinși de panică 
atunci cînd li se spune că nu pot lua nimic cu ei în studio. 
Un carnet de notițe ţinut pe genunchi creează uneori ima- 
ginea unui profesionist foarte serios care a venit pregătit cu 

multe cifre și detalii. Regula de aur este să nu citiţi din no- 
tite. Dacă regizorul îl surprinde pe invitat cu nasul în notițe, 
căutînd cu disperare răspunsul la ultima întrebare, emisi- 
unea își pierde definitiv credibilitatea în fata publicului. 


Anatomia unui interviu ratat 


O voce anunţă că mai sînt treizeci de secunde pînă la 
intrarea în emisie, iar întreaga poveste devine insuporta- 
bil de reală și imediată. Primul vorbește ziaristul care ia 
interviul, și camerele înregistrează. Să ne închipuim o vic- 
timă tipică a interviurilor de televiziune și să vedem care 
ar putea fi cauzele dezastrului în care se aruncă. Persona- 
jele și fiecare aspect al scenariului sînt inspirate de inter- 
viuri reale care au fost difuzate în diferite momente de-a 
lungul timpului. Deși fictiv, interviul nostru nu este în 
nici un caz neverosimil. Am ales un subiect foarte contro- 
versat pentru a ilustra faptul că uneori și ceea ce pare im- 
posibil de contracarat poate fi rezolvat cu eleganţă de un 
intervievat cu experienţă. 

Avem de-a face deci cu un intervievat obișnuit, un om 
de afaceri, și un ziarist cu care acesta trebuie să dialogheze. 
Am selectat profilul omului nostru de afaceri din catego- 
ria foarte largă a celor care e de presupus că ar putea fi 
oricind solicitati pentru un interviu, dar care, în același timp, 
nu au nici un fel de experienţă de televiziune. Oricum, 
ceea ce urmează să se întîmple - întrebările, trucurile, 
capcanele, ocaziile ratate - poate fi extins la toate expe- 
rientele de acest gen. 


Contextul general al interviului 


Oscar Winner este directorul executiv al companiei 
Basket Eggs, un mare producător din industria avicolă. Com- 
pania a anunţat planuri de a construi o unitate de producţie 

la Foxtooth, un oraș cu o populaţie de 100.000 de locui- 
tori. Compania va deveni una dintre cele mai importante 
firme pe plan local, iar postul de televiziune local l-a invi- 
tat pe Winner pentru un interviu în cadrul programului 
de actualități de seară. 

Gazda se numește Susan Sharp și e o ziaristă cu expe- 
rienta, in viata de zi cu zi este, de fapt, o femeie cumse- 
cade, căsătorită și cu patru copii. Duminica dă de mîncare 
rațelor. Are, totuși, un mic defect, este foarte cinică în 
privinţa oamenilor de afaceri și, dacă unul dintre ei îi pare 
suspect și încearcă să dicteze singur regulile jocului, trece 
imediat la atac. Sharp i-a spus lui Winner cam care ar fi în 
mare întrebările ei, dar a preferat să rămînă destul de vagă: 
„Ce va produce fabrica?", „Cam cît o să coste?", „Sînt pro- 
bleme deocamdată?" etc. 

Pe de altă parte, Winner este foarte încrezător în suc- 
cesul interviului. Nu există nimic legat de orătănii care 
să-i fie străin și știe să facă conversaţie la cafeaua de 
după-masă. Nevasta îl găsește chipeș. Este atît de relaxat 
încît își permite să facă o mică partidă de golf înainte de 
a veni la sediul postului de televiziune. 

La ora 18.30 cei doi intră în emisie și Susan Sharp face 
introducerea. Desfășurarea interviului este redată mai jos. 
Multe dintre indicaţiile de scenă au fost omise pentru sim- 
plitate, iar cifrele ne vor ajuta în analiza ulterioară a inter- 
viului. Citiţi-l în întregime înainte de a vă reîntoarce la 
cifrele din text. 


SHARP: Următorul invitat la emisiunii este o persoană de la care 
așteptăm multe răspunsuri. Este vorba de Oscar Winner /prim-plan 
cu Winner, care stă tolănit în fotoliu (1) afisind un zîmbet larg], care 
intenţionează să construiască o fabrică de produse avicole în vecină- 
tatea orașului nostru. Așa arată genul de linie de producţie despre 
care este vorba /urmează un scurt material filmat de 45 de secunde în 
care sînt filmati pui si găini înghesuiți in hale uriaşe; multe dintre animale 
sînt pe moarte şi, în orice caz, toate şi-au pierdut, în mod inexplicabil, 
penele (2)]. Domnule Winner, de ce vreţi să faceți așa ceva? 

WINNER: (3) Păi, este o decizie logică. Firma se extinde și Foxtooth 
este locul ideal pentru o nouă unitate de producţie a mărfurilor 
noastre. De fapt... 


SHARP: (4) Am urmărit împreună materialul în care arătam că mii de 
animale sînt supuse unui tratament dur fără nici un motiv. De ce 
nu cumpăraţi mai bine cîteva hectare de pămînt, să le lăsaţi o 
vreme la aer? 


WINNER: (5) A, n-ar fi eficient din punct de vedere economic, Susan 
(6). în sistemul de creștere a păsărilor în cîmp deschis, raportul din- 
tre suprafaţa utilă per cap de pasăre este de 14,7 la 1, și asta pentru 
furaj de tip A, și chiar mai mare dacă hrana păsărilor este de calitate 
mai proastă (7). 


SHARP: Asta înseamnă că torturați bietele găini numai pentru că e 
mai profitabil să procedati așa? 


WINNER: Aici nu e vorba de nici o tortură (8). Vreau să spun că toți 
care se uită la această emisiune... (9). 


SHARP: Se ştie oricum că tehnologia folosită de dumneavoastră pro- 
duce ouă de calitate inferioară (4). Am văzut în acel scurt reportaj o 
unitate de incinerare a deşeurilor. Veţi face una similară şi aici? 


WINNER: (5) O, firește, este dotarea standard pentru acest tip de 
fabrici. 


SHARP: Dar coșul din film scotea mult fum negru și dens, care va 
pluti deasupra cartierelor. Aflăm, deci, că o să avem parte și de 
poluare (10). 


WINNER: Ei bine (11), vreau să asigur telespectatorii că acest nou 
cog va emite numai 120.000 de metri cubi de gaze reziduale pe oră 
[pauza]. în plus, ăăăă... (13) /pauză] această ramură industrială cere 
o anumită doză de procese de reciclare, ardere a deşeurilor și așa 


mai departe (14). 


SHARP: Mie nu-mi sugerează nici o diferenţă. 120.000 de metri cubi 
de fum înecăcios și negru ca smoala mi se pare foarte mult pentru 
un orășel ca Foxtooth. Spuneti-mi, domnule Winner, cit timp va 
dura construcţia fabricii? 


WINNER: Va fi gata, sper, în mai puţin de un an, deși vom putea în- 
cepe să producem primele ouă după primele nouă luni. Am angajat 
o foarte bună firmă de construcţii și, cînd va fi gata, unitatea noastră 
de producţie va satisface cele mai moderne standarde. 

SHARP: Cine este, deci, constructorul? 
WINNER: Eu... (15) De ce, mă rog, vreţi să știți? (16) 


SHARP: Este interesant să aflăm dacă e vorba despre o firmă locală. 
Industria constructoare locală trece prin timpuri grele, nu credeţi? 


WINNER: Serios? (17) îmi pare rău că trebuie să spun, dar nu este o 
firmă locală... 


SHARP: Și de ce nu? 


WINNER: Păi, foarte simplu, fiindcă am ales Stackbricks pentru 
această lucrare. 


SHARP: De ce Stackbricks și nu altă firmă, totuși? 


WINNER: Păi... adică... /ridicînd vocea] (18) de ce îmi tot puneţi în- 
trebările astea despre constructor? Creați impresia că am fost mituit 
sau ceva de genul ăsta! (19) 


SHARP: /glaciala] Deci, într-un an de acum încolo, fabrica dumnea- 
voastră va fi gata. Ce avantaje va avea comunitatea locală de pe 
urma acesteia? 


WINNER: Deci, cred (20) că marele avantaj al sistemului Winner 
este că se pot produce mai multe ouă cu mai puţini bani. Totul este 
automatizat și, prin urmare, putem să reducem costurile de pro- 
ductie la mia de ouă. 


SHARP: înţeleg. Prin urmare aveţi suficiente ouă pentru export? 
WINNER: Desigur, chiar exportăm ouă congelate în China! 


SHARP: Mă bucur să aud asta. Aici se încheie discuţia noastră cu 
domnul Winner, cel care va construi aici o fabrică care va exporta 
ouă în China. Se pare că locuitorii din Foxtooth vor fi nevoiţi să 
cumpere ouă din altă parte (21) /sfirsit]. 


Interviul a durat ceva mai mult de două minute. In acest 
interval, prietenul nostru, domnul Winner, a facut nu mai 
putin de 21 de greșeli. Ziariștii nu sînt întotdeauna la fel 
de agresivi ca doamna Sharp, și cei mai mulţi intervievaţi 
nu sînt la fel de neinstruiti ca domnul Winner. însă multe 
dintre aceste 21 de probleme vor interveni cu siguranţă 


pînă și în cel mai binevoitor interviu. Să ne întoarcem la 

textul interviului pentru a examina punct cu punct moti- 
vele pentru care domnul Winner a ratat ocazia care i s-a 
oferit. Toate problemele discutate sînt importante, însă 
cinci dintre ele sînt reguli de aur care nu trebuie uitate 
(numerele 4, 5, 8, 16 şi 20). 


1. Fiticoncentrat 


Este o greșeală enormă să încerci să fii relaxat in foto- 
liul din studio, pentru că o asemenea atitudine transmite 
impresia că persoana respectivă este foarte mulțumită de 
sine, dacă nu cumva de-a dreptul grosolană. Este cu atît 
mai adevărat cu cît deschiderea ostilităţilor coincide cu 
un plan în care intervievatul stă rezemat pe spate relaxat, 
zîmbind încrezător. Telespectatorul se așteaptă ca ziaris- 
tul să-i facă zile negre zimbaretului. 


2. Ce surprize aveți pentru mine? 


Dacă redactorii vor să folosească un material filmat în 
cadrul interviului, trebuie să insistati să-l vedeţi înainte de 
a intra în emisie. Același lucru este valabil pentru invitaţii 
surpriză din emisiunile radiofonice și pentru alte surprize. 


3. Strigati,, Nedreptate!” 


Daca realizatorii insistă că acest lucru este imposibil 
sau spun că nu vor difuza nici un alt material și totuși o fac, 
telespectatorii trebuie să afle imediat că nu aţi fost aver- 
tizat asupra faptului. 


4. Nu-i lăsaţi pe ziariști sa vă întrerupă 


In conversațiile cotidiene, interlocutorii au tendinţa de 
a tăcea cînd unul dintre ei îl întrerupe pe celălalt. In tele- 
viziune se aplică exact regula contrară. Dacă ziaristul îl în- 
trerupe pe vorbitor, acesta trebuie să ridice tonul vocii în 

mod politicos, dar ferm, și să termine ceea ce Urma să 
spună. Totuși, nu uitaţi că a argumenta o idee nu înseamnă 
a bate cîmpii. Expuneti ideea și taceti apoi. Durata optima 
pentru o intervenţie este de 20 de secunde, cu excepţia 
situaţiilor în care ceea ce spuneţi este în egală măsură im- 
portant și interesant (de exemplu, o glumă bună). 


5. Respingeti afirmaţiile false 


Care este relevanta întrebării ziaristei? Sharp face o afir- 
matie defăimătoare urmată de o cu totul altă întrebare. 
Este genul de capcană favorită a ziariştilor. 


6. Nu vă adresati ziaristului pe nume 


Este o chestiune de mică importanţă, totuși, ideea de 
bază este aceea că vă adresati în cele din urmă publicului. 
Mai ales, nu vă adresati interlocutorului pe numele său 
mic. Creează impresia că vă bateti pe burtă cu acesta si că, 
de fapt, cordialitatea dumneavoastră este căutată și falsă. 


7. Nu folosiţi jargonul profesional 


Winner este ridicol cînd discută despre acel raport de 
14,7 la 1, însă asemenea gafe sînt foarte frecvente. Sîntem 
uneori atît de pătrunși de bolboroselile din meseria noas- 
tră încât în situaţii ca acestea uităm că telespectatorii nu 
înțeleg nimic din jargonul profesiei. Aduceti-va aminte 
de recomandarea făcută în Capitolul 15 în legătură cu ana- 
logiile accesibile. (De exemplu, un expert din industria 
aerospațială a descris staţia orbitală Soyuzin acești termeni: 
„Este asamblată după un principiu asemănător jocului 
Lego. După ce i-au adăugat acest ultim modul, este de di- 
mensiunile unui garaj obisnuit.") 

8. Fără defetism 


A încerca să te aperi la televiziune este ca și cum ai 
admite acuzaţia care ti se impută. Ziarista a folosit cuvin- 
tul „tortură", iar Winner la preluat, ceea ce ziarista de-abia 
aștepta. în apariţiile televizate, jucaţi departe de careul 
propriu și atacați cu tact și eleganţă! 


9. Telespectatorii au o identitate 
care trebuie menajată 


El sau ea au individualitate, nu „unul” sau ,,audienta" 
sau „telespectatorul”. Vorbindu-i lui sau ei prin ziaristul 
care ia interviul, nu e nevoie să vă referiti la aceștia par- 
ticularizîndu-i - în adresare, folosiţi doar pluralul. 


10. Nu dati posibilitatea de a fi prost înțeles 


Ziaristii au tendinţa de a parafraza mesajul, de obicei cu 
intenţia bună de a simplifica lucrurile. Dacă însă această 
simplificare vă dăunează, atunci este obligatoriu să faceţi 
corectiile respective imediat. 


11. „Deci" Și „păi 

Este omeneste să începi cu „păi” sau „deci". Folosite în 
anumite limite, aceste cuvinte sînt inofensive, însă Winner 
începe trei fraze din cinci cu ,,deci" si „păi” ceea ce face ca 
impactul mesajului său să se deterioreze.* 


* Trebuie evitată confuzia, care generează hipercorectitudine, 
între sensul gramatical-lexical și cel pragmatic. ,, Deci" este intr-ade- 
văr o conjunctie coordonatoare conclusivă. Insă în limba vorbită are 
și o valoare pur fatică, adică atrage atenţia interlocutorului și veri- 
fica disponibilitatea canalului de comunicare (n. tr.). 

12. Pauza de efect 


Pauza de efect este o tehnică îndrăgită de psihologi și 
de polițiștii care interoghează suspecți. Tăcerea în pre- 
zenta unui străin este stînjenitoare, si pînă și cel mai putin 
experimentat dintre interlocutori se simte obligat să spună 
ceva, orice. Ziariștii inteligenţi pot uneori să tacă intenti- 
onat, fără să piardă contatul vizual cu intervievatul, aștep- 
tînd ca respectiva persoană să spună ceva ce va regreta mai 
tîrziu. Ziaristul este conștient, pe de altă parte că dacă 
interviul este presărat de prea multe astfel de pauze, riscă 
să fie serios admonestat de producători pentru că emisi- 
unea plictiseste. Responsabilitatea și iniţiativa în asigurarea 
fluidităţii discuţiei îi aparţin în exclusivitate ziaristului. 
Dacă ziaristul își premeditează pauzele, nu interveniti pînă 
cînd acesta nu reia discuţia din proprie iniţiativă. 


13. ,A&a...., iff..." 


Exersati in dialogurile cotidiene și evitati pe cit se poate 
ă-urile și î-urile, pentru că acestea subminează autoritatea 
și credibilitatea vorbitorului vizavi de problema în discuţie. 


14. „Și așa mai departe”... etc. 


Sînt, pur și simplu, inutile mesajului. Enumerati tot ceea 
ce vreţi să menţionaţi și opriti-va atunci cînd consideraţi 
că ati spus destul. 


15. Nu fiţi ezitant 


Este perfect normal să vă opriţi o fracțiune de secundă 
pentru a vă organiza gîndurile, așa cum este perfect nor- 
mal să răspundeţi prin tăcere pauzelor de efect. însă, dacă 
circumstanţele vă sînt defavorabile, pauzele lungi dau im- 
presia că ascundeti ceva și nu sinteti onest. Este foarte 
important să menţineţi ritmul alert al interviului. 

O bună tactică de a cistiga un moment de respiro este 
să cereti să vi se repete întrebarea (firește, așa ceva este 
ridicol în cazul întrebărilor simple și directe, cum este cea 
referitoare la constructor pe care o pune Sharp). De fapt, 
această întrebare este o pistă falsă și Winner ar fi trebuit 
să nu răspundă. 


16. Nu va lăsați atras pe nisipuri mişcătoare 


Ziaristii caută întotdeauna să descopere punctele slabe 
ale biografiei sau comportamentului invitaţilor (un bun 
motiv de a nu pune prea mult preţ pe răspunsurile pregă- 
tite de acasă). Un bun ziarist ,,miroase" cînd ceva putred 
în legătură cu dumneavoastră poate fi trădat publicului. 
Categoric, există un mare interes local fata de firma care 
urmează să construiască fabrica, dar este evident că Winner 
nu-și dă seama de acest lucru. Oricum, tot Winner a fost 
acela care i-a ridicat din întîmplare mingea la fileu lui 
Sharp („Am angajat o foarte bună firmă de constructii..."). 


17. Faceti-va temele 


Este de la sine înţeles. Ziaristii sînt susținuți de echipe 
întregi de documentaristi, a căror treabă este să găsească 
informaţii si cifre care să poată fi folosite în emisiune. Nu 
turnati gaz pe foc cu remarci stupide de tipul acelui 
„Serios?". 


18. Păstraţi-vă calmul 


Nu vă enervati. Fiţi ferm, dar politicos. 


19. Nu va dati foc singur la valiză 


Winner face exact ceea ce Sharp și-ar fi dorit să facă. 
Ziarista este conștientă că ar intra pe un teren alunecos 

dacă ar insinua acuzaţii de corupţie și îl lasă pe Winner să 
se invinovateasca de unul singur. 


20. Fiţi tranșant 


Expresii de tipul „mi se pare”, ,,cred", ,,probabil" trans- 
formă o afirmaţie tranșantă într-o opinie personală oarecare. 
Impuneti-va! Mesajul dumneavoastră trebuie prezentat ca 
fapt, și nu ca opinie personală. 


21. Ultimul cuvînt 


Un alt truc îndrăgit de ziariști. Sub pretextul de a trage 
concluziile, ziaristul administrează invitatului lovitura de 
graţie în timp ce acesta, stupefiat, este redus la tăcere. Ge- 
nericul de final începe să se deruleze pe monitoare. Nu-l 
lăsaţi pe ziarist să spună ce-i trece prin cap. Exprimati-va 
dezacordul imediat, sau tăcerea va trece drept incuviintare. 


Punctele-cheie 


Acum vom discuta prima și cea mai mare greșeală a lui 
Winner. A mers la interviu total nepregătit. Nu a fost în 
stare să expună nici o idee pentru că în primul rînd nu 
avea nici o idee despre ce ar fi putut să spună. A făcut 
greșeala capitală de a cînta după ureche, pentru că a avut 
impresia că toate răspunsurile îi vor veni de la sine. 

Recititi textul interviului și identificaţi ideile princi- 
pale pe care Winner ar fi putut să le transmită. El vrea, cu 
siguranţă, să spună că noua fabrică Basket Eggs este un 
lucru bun. Care sînt aspectele pozitive? 

1. In primul rînd, trebuie demonstrat faptul că ouăle 
sînt hrănitoare și sănătoase, pentru că altfel nu ar exista 
nici un motiv să le mîncăm. E o ocazie minunată pentru 
Winner de a-și promova produsul și de a le trezi telespec- 
tatorilor pofta pentru o omletă. 

2. O investiţie majoră într-o fabrică este, de fapt, un 
avantaj enorm pentru respectiva comunitate locală. Basket 
Eggs va crea locuri de muncă, va contribui la bugetul local 
plătind impozite și va impulsiona comerţul pe plan local. 

3. Producţia de masă furnizează ouă mai ieftine. O 
știre bună pentru gospodine. 


Desigur, sînt si alte idei importante, de exemplu ex- 
porturile către China. însă Winner nu are voie să se con- 
centreze pe mai mult de două sau trei idei. Telespectatorul 
nu poate, cu siguranţă, să absoarbă mai mult de atît. Dacă 
timpul o permite, puteţi strecura aceste idei auxiliare ici și 
colo. Este interesant de observat că răutăţile lui Sharp pot 
fi anticipate ușor în această schemă a ideilor principale ratate 
de Winner. Se știe, desigur, că multi oameni de știință con- 
sideră că ouăle sînt dăunătoare sănătăţii. Fermele de ouă 
afectează pitorescul zonei în care sînt construite și, la urma 
urmei, cu ce sînt de vină bietele găini? 

în orice caz, Winner ar fi trebuit să fi fost de mult fami- 
liarizat cu aspectele negative ale meseriei sale. Ar fi inutil 
să încerce să mimeze că totul este perfect, avînd în vedere 
că sectorul în care lucrează are, slavă Domnului, destule 
dileme pe care nimeni nu le poate ignora fără riscul de a 
părea deplasat și amoral. Misiunea lui este aceea de a in- 
sista asupra lucrurilor bune și de a diminua pe cît posibil 
aspectele negative. 


Acum, reţeta succesului“ 


Este incredibil de simplu, pentru că toate întrebările 
din lumea asta pot să se transforme într-un avantaj pentru 
cel care răspunde. întrebările ziariştilor sînt cuie pe care 


* Autorii adoptă implicit teoria comunicării ca acţiune și reacti- 
une, în cadrul căreia se admite ideea că interacţiunea dintre partenerii 

aceștia le împușcă în perete, iar interlocutorului nu-i rămîne 
decît să-și atîrne în ele trofeele de vînătoare. Totuși, sînt 
întrebări și întrebări. Unele sînt „cadouri”, altele, cele mai 
multe, presupun un anume răspuns înainte de a putea să 
tragi spuza pe turta ta. Numai în ultimă instanţă alegeţi să 
ignorati o întrebare. 

Să presupunem de exemplu că Sharp pune o întrebare 
referitoare la producţia de ouă: ,,Cite ouă pe zi va produce 
această nouă fabrică?" O întrebare legitimă în fond. Dar 
primul punct din mesajul lui Winner nu are nimic de-a 
face cu numărul de ouă produse. Ideea de bază este că 
ouăle sînt bune pentru consumatori și că aceștia ar trebui 
să mănînce mai mult. El știe că producţia zilnică va fi de 
50.000 de ouă și tot ce trebuie să facă în acest moment 
este să adauge o nevinovată întorsătură de frază: „Cinci- 
zeci de mii, adică 50.000 de mese. Un singur ou conţine 
suficiente proteine și vitamine pentru necesarul zilnic al 
unei persoane”. 

Desigur, Susan Sharp este o ziaristă experimentată și 
recunoaște imediat orice fel de propagandă, deci contra- 
carează: „După unii medici, consumul de ouă poate deter- 
mina afecţiuni cardio-vasculare. Ce părere aveţi?” Winner, 
la rîndul său, simte că mai poate să-și promoveze ouăle. 
Ar fi o greșeală să eludeze problema afecţiunilor cardio- 
vasculare, și ia hotărîrea de a folosi întrebarea: „Orice e 
consumat în exces poate provoca infarct, însă două ouă pe 
zi sînt foarte bune pentru sănătatea tuturor. $i unde mai 


actului de comunicare este segmentabilă, iar elementele rezultate 
în urma analizei secvențiale sînt substituibile cu altele. Rescrierea 
scenariului de interviu ratat este în primul rind un demers didactic 
care servește demonstraţiei și nu reprezintă o garanţie că asumarea 
literală a strategiei descrise va îmbunătăţi simțitor nivelul perfor- 
mapei intervievatului în realitate. Orice modificare în cursul scena- 
riului comunicational conduce inevitabil la modificarea întregului 
ansamblu (abordarea holistică a fenomenului) (n. tr.). 

pui că putem să gătim ouăle în atîtea feluri! Fierte, ochiuri, 
omletă”. 

Totuși, ziariștii nu înghit pe nemestecate aceste tehnici 
de eludare. Să presupunem că Sharp îl întreabă pe Winner 
care a fost profitul companiei anul trecut. Winner ştie că 
firma lui a cîștigat frumos și este conştient, în același timp, 
că Sharp știe și ea același lucru. Este o situaţie în care cea 


mai bună soluţie este o punere în context: 


- „Anul trecut a fost foarte bun pentru noi, dar haidefi să vedem 
lucrurile în contextul lor. Am obţinut 30 de milioane de lire, însă 
afacerile cu ouă sînt destul de riscante, iar după ce ne-am decis să 
construim această nouă unitate de producţie la Foxtooth toate fon- 
durile noastre disponibile vor fi mobilizate în acest proiect.” 

- „Obţinem cam a zecea parte dintr-un penny la fiecare ou." 

- „La prima privire pare un profit foarte mare, 50 de milioane de 
lire înainte de impozite și taxe, dar să nu uităm că din acești bani 20 
de milioane merg la buget, adică școli, armată, protecţie socială..." 


Sharp se așteaptă să-i spuneţi doar cifra. In momentul în 
care Winner spune 30 sau 50 de milioane, ea ar putea să 
sară în sus: ,,.. .30de milioane\ Dumneavoastră faceţi avere 
în timp ce..." Winner nu trebuie să o lase să deturneze 
discuţia, așa încît trebuie să continue să vorbească şi să-și 
impună ideile. 

Este timpul să aplicăm lecţia învățată la prima variantă 
a interviului. Situaţia este aceeași. Protagoniștii sînt aceiași, 
și, pentru a demonstra modul în care Winner ar fi trebuit 
să trateze fiecare întrebare, am păstrat aceeași succesiune 


de întrebări: 


SHARP: Următorul invitat al emisiunii este o persoană de la care 
așteptăm multe răspunsuri. Este vorba de Oscar Winner \prim-plan 


cu Winner, care este foarte concentrat şi Stă drept în scaun, care intentio- 


nează să construiască o fabrică de produse avicole în vecinătatea 
orașului nostru. Așa arată genul de linie de producţie despre care 
este vorba /urmează un scurt material de 45 de secunde în care sînt fil- 
mati pui si găini înghesuiți în hale uriaşe; multe dintre animale sînt pe 

moarte si, în orice caz, toate şi-au pierdut, în mod inexplicabil, penele]. 
Domnule Winner, de ce vreţi să faceţi așa ceva? 


WINNER: (1) Dacă mi-ati fi arătat si mie acest material înainte de 
emisiune, v-aș fi spus că nu mai corespunde realitatilor de azi din 
industria noastră. Nu se vede acolo enormul progres făcut în teh- 
nologia și standardele de calitate din domeniu (2). Fabrica de la 
Foxtooth... 


SHARP: Si, totuși, adineauri am văzut... 


WINNER: (3) /mai apăsat de data aceasta] Fabrica de la Foxtooth va 
da un impuls acestui sector, care este probabil cel mai dinamic din 
întreaga industrie alimentară (4). 


SHARP: Domnule Winner, am urmărit împreună materialul în care 
arătam că mii de animale sînt supuse unui tratament dur fără nici 
un motiv. De ce nu cumpăraţi mai bine cîteva hectare de pămînt, 
ca să le lăsaţi la aer? 


WINNER: Dacă aţi fi filmat o mie de găini lăsate de capul lor pe 
cîmp, ati înţelege de ce (5). Cînd aveţi următoarea ocazie să vedeţi 
aşa ceva, vă sfătuiesc să le studiati un pic comportamentul. Viaţa e 
un iad pentru cele mai multe păsări. Exemplarele mai puternice le 
ciugulesc pînă la singe pe cele mai slabe, așa încît majoritatea sfir- 
șesc prin a depune mult mai puţine ouă decît suratele lor care sînt 
protejate și îngrijite în fermele noastre (6). 


SHARP: Asta înseamnă că torturați bietele găini numai pentru că e 
mai profitabil să procedati așa? 


WINNER: (7) Realitatea arată că găinile noastre trăiesc mai mult și 
depun mai multe ouă (8). Avem posibilitatea de a le monitoriza 24 
de ore din 24 și, deci, sîntem siguri că toate ouăle sînt în bună stare 
și satisfac standardele de calitate. 


SHARP: Se știe, totuși, că tehnologia folosită de dumneavoastră pro- 
duce ouă de calitate inferioară. Am văzut în acel scurt reportaj o 
unitate de incinerare a deșeurilor. Veţi face una similară și aici? 


WINNER: (9) Ascultati-ma, vă rog! Ouăle noastre au fost testate în 
comparaţie cu ouăle produse în gospodăriile individuale și sînt la 
fel de bune. Stiti, de pildă, că un singur ou are mai multe proteine 
și elemente nutritive decît orice alt produs alimentar comparabil ca 
pret? (10) 

SHARP: Ce ne puteţi spune despre unitatea de incinerare a gunoa- 
ielor? 


WINNER: Din două una. Fie ne împăcăm cu ideea unui morman 
enorm de pene de găină, fie ne decidem să le procesăm cumva (11). 
La urma urmei, producţia de ouă are un număr de avantaje cola- 
terale: îngrășămintele naturale şi carnea de pui (12). 


SHARP: Dar coșul din film scotea mult fum negru și dens, care va 
pluti deasupra cartierelor. Aflăm, deci, că o să avem parte și de 
poluare. 


WINNKR: Dimpotrivă. Coșul nu va produce mai mult fum decît 
echivalentul emisiilor a șase coșuri ale unei case obișnuite (13), și 
asta nu în permanenţă. 


SHARP: Spuneţi-mi, domnule Winner, cit timp va dura construcţia 
fabricii? 


WINNKR: Cu cit mai repede, cu atît mai bine pentru toate părţile. 
Cînd va începe să producă, această fabrică va aduce 200 de noi 
locuri de muncă pentru locuitorii orașului Foxtooth (14). Este, de 
fapt, cea mai mare investiţie în această zonă după foarte multi ani. 


SHARP: Care este firma de construcţii care va ridica fabrica? 


WINNKR: (15) Este important, înainte de orice, să luăm în consi- 
derare dimensiunile acestui proiect. Aceste clădiri urmează să fie 
cele mai sigure, eficiente și moderne din categoria lor, la nivel inter- 
național chiar. Investim o sumă imensă pentru a produce ouă de 
cea mai bună calitate la cel mai competitiv pret. 


SHARP: Este interesant să aflăm dacă e vorba despre o firmă locală. 
Industria constructoare locală trece prin timpuri grele, nu credeţi? 


WINNKR: (16) Din păcate, în aceeași situaţie se găsesc toate firmele 
de construcții din întreaga tara. Cînd am organizat licitaţia, fireşte 
că am invitat si firme locale. Am ales Stackbricks tinind cont de 
experiența acestora în proiecte similare. Cînd veţi mai trece prin 
Ducktown, vă rog să aruncaţi o privire la imensa fermă de ouă pe 
care au construit-o acolo... (17) 


SHARP: Deci, într-un an de acum încolo, fabrica dumneavoastră va 
fi gata. Ce avantaje va avea comunitatea locală de pe urma aces- 
teia? (18) 

WINNER: (19) De departe cel mai mare avantaj este acela că vom 
oferi ouă de calitate la un pret mult mai mic. Totul este automati- 
zat, ceea ce ne permite să reducem costurile de producţie și să 
obţinem ouă ieftine. 


SHARP: înţeleg. Prin urmare aveţi suficiente ouă pentru export? 
WINNER: Desigur, chiar exportăm ouă congelate în China! 


SHARP: Mă bucur să aud asta. Aici se încheie discuţia noastră cu 
domnul Winner, care va construi aici o fermă de ouă care va expor- 
ta în China. Se pare că locuitorii acestui oraș vor fi nevoiţi să 
cumpere ouă din altă parte. 


WINNER: (20) Vă asigurăm că localnicii sînt prioritatea noastră nu- 
mărul unu!... /sfirsit] 


Așa mai merge! 


Nu există interviuri perfecte, dar măcar de data aceas- 
ta Winner are o prestație mult mai bună, aplicînd cîteva 
tehnici de bază. In aceleași condiţii si confruntat cu ace- 
leași întrebări, Winner a reușit să-și comunice mesajul şi 
a răspuns adecvat întrebărilor incomode. Mai mult, atît 
Sharp, cit și superiorii ei sînt mulţumiţi de acest interviu 
vioi şi informativ, iar Winner are acum şanse bune de a fi 
invitat din nou în studio, probabil cu ocazia inaugurării 
fabricii. 

Să examinăm din nou textul interviului pentru a vedea 
cum şi-a îmbunătăţit Winner prestaţia. De data aceasta a 
punctat de douăzeci de ori. Vom trece în revistă aceste 
puncte pentru a identifica modificările: 

1. Winner transmite de la bun început telespectato- 
rilor că nu i s-a dat posibilitatea de a vedea materialul fil- 
mat. Nu numai că în felul acesta o împiedică pe ziaristă 
să-l pună în inferioritate, dar, de fapt, cîștigă simpatia tele- 
spectatorilor pentru tratamentul nedrept la care a fost supus. 

2. In momentul imediat următor, folosește acest film 
ca punte pentru a sublinia progresele făcute de industria 
alimentară. 

3. Hei, eu vorbeam aici! Winner nu terminase de vor- 
bit și, prin urmare, întrerupînd-o la rîndul său, a reușit să 
o învingă pe Sharp chiar cu armele ei. Observati că nu 
ridică tonul, însă vocea lui devine mult mai fermă. 

4. Chiar de la începutul interviului, Winner a comuni- 
cat deja două idei principale ale mesajului său. Folosește 
noţiunea de „îmbunătăţiri” ca ancoră pentru a le reaminti 
telespectatorilor că ouăle sînt o parte importantă a alimen- 
tatiei. 

5. In prima varianta a interviului, Winner era tot timpul 
într-o poziţie defensivă cu privire la acuzaţia de „tortură”. 
De data aceasta, el este cel care trece în ofensivă, arătînd 
că, de fapt, găinile din curţile oamenilor suferă mai mult 
decît cele crescute de Basket Eggs. 

6. Spune o poveste, creînd o imagine a lumii găinilor 
în care păsările se canibalizează. 

7. Sharp nu vrea să renunţe la acuzaţiile de barbarie fata 
de animale. Ca atare, Winner folosește afirmaţiile ziaristei 
pentru a reitera ideea că găinile lui sînt probabil mai feri- 
cite decît ale altora. 

8. Realizează în același timp că Sharp vrea să-l împingă 
cît mai departe în fundătura „torturării” găinilor, așa încît, 
înainte ca Sharp să poată spune ceva, Winner își reglează 
tirul și începe să stimuleze apetitul publicului pentru ouă. 

9. în acest moment este foarte aproape de a-și pierde 
cumpătul. în sinea sa, este un pachet de nervi din cauza 
insinuărilor lui Sharp, însă acel: „Ascultaţi-mă, vă rog!" 
are un ton ferm, și nu isteric, pentru că, de fapt, transmite 
publicului: ,,Ascultati-ma pe mine, nu pe ea". 

10. încă o dată foloseşte momentul pentru a mai vinde 
cîteva cartoane de ouă. 

11. Nu-ţi trebuie multă imaginaţie ca să potentezi un 
mesaj de menajare a susceptibilitatilor cu o imagine pu- 
ternică cum este cea a muntelui de pene. Dublează im- 
pactul. 


176 Relaţiile eficiente cu mass media 


12. „Și dacă tot sîntem la capitolul arderii deșeurilor fa- 
bricii mele, ce-ar fi să spun o vorbă, două despre alte bunuri 
pe care le furnizăm?" Reclama gratuită pentru carnea de 
pui nu are multe în comun cu discuţia despre arderea 
deșeurilor, dar sînt suficiente cîteva cuvinte pentru a crea 
legătura. 

13. lată un bun exemplu de analogie. A înlocuit cei 
120.000 de metri cubi de fum cu imaginea a jumătate de 
duzină de coșuri de bucătărie, mult mai accesibilă publi- 
cului. 

14. A durat destul de mult pînă cînd lui Winner i s-a 
dat ocazia de a exprima această idee, însă nu este dispus, 
din cîte se pare, să rateze prilejul. Din nou, a folosit între- 
barea ca o trambulină. Dacă se mărginește la a răspunde 
pur și simplu întrebării „Cît timp va dura construcţia 
fabricii?", nu va mai avea niciodată ocazia de a sublinia 
faptul că noua fabrică va da de lucru localnicilor. Tehnica 
aceasta este esenţială și relativ ușor de învăţat, dar nece- 
sită mult exerciţiu. 

15. Winner simte că întrebarea despre constructori poate 
să-i creeze dificultăţi. Nu poate să însemne nimic altceva, 
pentru că nimeni nu ar pune întrebări atît de stupide fără 
un scop. Deci evită întrebarea, deși cam stîngaci, și mai face 
puţină reclamă. De data aceasta însă strategia nu reușește, 
evitînd răspunsul, Winner a câștigat cîteva momente de gîn- 
dire. își dă seama însă că Sharp nu va mai ceda așa de ușor. 

16. Acum este constrîns să spună care este firma de 
construcţii, dar explică rapid, onest și raţional care au fost 
motivele alegerii. Observati că prima parte a răspunsului 
nu arată că Winner ar sti mai multe despre situaţia indus- 
triei constructoare locale decît știa în prima variantă, însă 
propoziţia: „Din păcate, în aceeași situaţie se găsesc toate 
firmele de construcţii” îi dă un aer de compasiune și inte- 
legere care nu se regăsea in „Serios?" 

17. Vrea din nou să creeze o imagine de efect și, de fapt, 
începe să descrie cum va arăta fabrica la inaugurare. 

18. Sharp îl întrerupe din nou, dar schimbă totodată 
subiectul, exact ceea ce urmărește și Winner. 

19. Calul de dar nu se caută la dinţi! Dacă un răspuns 
direct vă ajută să transmiteti mesajul dorit, dati exact acel 
răspuns. 

20. Nu e o replică foarte spirituală, dar nu are încotro și 
trebuie să fie iute. Cel puţin le transmite locuitorilor din 
Foxtooth că vor avea destule ouă si, mai ales, zădărnicește 
atacul mascat din final al ziaristei. 


Aceeași persoană își îmbunătățește considerabil prestaţia 
folosind cîteva reguli și tehnici care sînt la îndemâna tuturor, 
dar care solicită exerciţiu și efort. Singurul lucru care nu se 
regăsește în al doilea text este sinceritatea lui Winner din 
prima variantă. De data aceasta, Winner a câștigat la cîteva 
capitole, dar, chiar și cînd simtiti că sinteti învingător, nu vă 
lăsaţi pradă tentatiei de a afișa o atitudine triumfatoare si un 
zîmbet satisfăcut. 

După ce interviul s-a încheiat, intervievatul trebuie să 
rămînă așezat cu privirea la ziarist pînă cînd cineva îi anunţă că 
se pot ridica. 


Lista de verificare 
Pregătirea 


1. Lasati-i pe ei să se agite: 

- să vă ducă la locul dumneavoastră; 
- să vă monteze microfonul etc; 

- puneţi întrebări. 


2. Verificaţi-vă ţinuta înainte de a intra în emisie: 
părul este bine pieptănat? 

indreptati cravata, cămașa etc. 

- trageţi de sacou în jos la spate. 


3. Teste de voce - aceeași tonalitate în timpul interviului. 

Tinuta si comportamentul 


1. Stati drept in scaun. 

2. Mentineti contactul vizual cu ziaristul. 

3. Vorbiti clar si distinct. 

4. Folositi-va mîinile in gesticulatie, dar evitati momen- 
tele de nervozitate si agitatie. 

5. Notitele sînt acceptabile, dar în nici un caz nu citiţi 
din ele. 

6. Fiţi sincer și entuziast pe tot parcursul emisiunii. 


Cum să trataţi interviul 


Regula de platină 
Comunicati mesajul dorit audienței indiferent de între- 
bările care vi se pun și de alte diversiuni. 


Reguli de aur 

1. Nu-l lăsaţi pe ziarist să vă întrerupă fără să opuneti 
rezistenţă. 

2. Respingeti imediat afirmaţiile false. 

3. Nu intraţi în defensivă. 

4. Nu vă lăsaţi deturnat. 

5. Adoptati o atitudine pozitivă. 


Reguli de argint 

1. Fiţi vioi si concentrat. 

2. încercaţi să anticipati mișcările surprinzătoare. 

3. Dezvaluiti-i telespectatorului surprizele. 

4. Nu vă adresati ziaristului pe nume. 

5. Dacă ziaristul vă parafrazează, asiguraţi-vă că o face 
corect. 

6. Nu folosiţi elemente de jargon. 

7. Raportati-va la public ca la o singură persoană. 

8. Evitaţi folosirea exagerată a lui ,,deci" și „păi". 

9. Nu vorbiti pentru a pune capăt tăcerilor prelungite. 
Asta este treaba ziaristului. 

10. Evitaţi î-urile și ă-urile. 

11. Nu terminati enumerările cu „și asa mai departe”, 
EC 

12. Ezitati numai cu premeditare. 

13. Fiţi în cunoștință de cauză întotdeauna. 

14. Nu vă enervati. 

15. Nu oferiţi informaţii fără să vă fie cerute. 

16. Aveţi grijă ca nu cumva ziaristul să facă remarci ne- 
gative în încheiere. 

Alte detalii: cum trebuie tratate 
diverse tipuri de interviu 


Am văzut deja cum poate decurge o emisiune de tele- 
viziune. Cele mai multe își propun să dea o pată de cu- 
loare și vor deveni ostile doar în măsura în care nu reușesc. 

Există însă cîteva emisiuni de jurnalism de investi- 
gatie sau de protecţie a consumatorilor unde tabăra oame- 
nilor de afaceri pornește din start în boxa acuzaților și 
unde se folosesc tehnici mai puţin ortodoxe de lapidare 
simbolică a acestei categorii sociale. 

Toate emisiunile de televiziune trebuie tratate cu oare- 
care rezervă și întotdeauna pregătirea preliminară este 
absolut necesară. Interviurile se împart la rîndul lor în mai 
multe categorii, și în acest capitol ne vom ocupa de cîte- 
va dintre aceste tipuri: 


în direct 


Interviurile în direct sînt relativ rare și tocmai de 
aceea, cînd vi se oferă ocazia, este bine să știți să o apre- 
ciati ca atare. Constientizarea faptului că sinteti în direct 

poate să vă îmbunătăţească prestaţia. Garantează faptul că 
nimic din ceea ce spuneţi nu va fi tăiat sau scos din con- 
text la montaj. 


înregistrat 


Cele mai multe interviuri sînt înregistrate, însă trata- 
ti-le ca si cum ar fi în direct. Primul cadru este întotdea- 
una cel mai bun. (Asta explică de ce tehnica de a răspunde 
unei pauze de efect cu alta similară nu își pierde functio- 
nalitatea în astfel de interviuri - presiunea asupra ziaris- 
tului este aproape la fel de mare ca în cazul unui interviu 
în direct.) în orice caz, dacă intervine o problemă majoră 
în timpul filmării, puteţi cere echipei să tragă din nou 
cadrele respective, mai ales în condiţiile în care ziariștii 
nu joacă foarte corect (introducind, de pildă, materiale în 
legătură cu care nu ati fost avertizat). 


Interviul de grup 


Implică mai mult de un intervievat şi uneori publicul 
este invitat in studio. Evident, cu cit mai mulţi intervie- 
vati, cu atît mai puţine șanse de a comunica mesajul dorit 
pentru oricare dintre participanţi. Ideea principală a mesa- 
jului dumneavoastră trebuie articulată foarte clar și expusă 
cu promptitudine cînd se ivește ocazia. 

Puteţi să intoarceti oricînd situaţia în favoarea dum- 
neavoastra dacă reusiti să fiți mai interesant și expresiv în 
comparaţie cu ceilalți invitaţi, intervenind cu aplomb ori 
de cîte ori se poate. Regizorul caută cadre dinamice, așa 
încît o ușoară înclinare înainte sau un gest de arătare cu de- 
getul sau stiloul poate să menţină camerele de filmat asupra 
dumneavoastră. 

Interviul duplex 


Intervievatul se află în orașul A, iar ziaristul care pune 
întrebările se află în orașul B. La început, situaţia poate 
părea foarte stranie și inconfortabilă, pentru că vocea care 
vi se adresează este detașată de o prezenţă fizică, la care 
se adaugă, firește, presiunea conștientizării prezenţei unei 
camere de luat vederi. 

Gel mai bun indiciu pentru interviurile duplex este să 
vă amintiţi că, în fond, a vorbi la un microfon și a auzi pe 
cineva într-o cască este ca și cînd aţi vorbi la telefon. 

Interviurile duplex și cele în care ziaristul este în ace- 
lași timp operatorul camerei de luat vederi sînt singurele 
situaţii în care intervievatul trebuie să privească în cameră. 


Interviurile pe teren 


Ceea ce am spus pînă acum se referă la interviurile 
luate în studioul de televiziune, însă realizatorii de emi- 
siuni se pot deplasa la sediul companiei pentru a lua un 
interviu. Tehnicile sînt aceleași, însă modul în care ne 
influenţează diferă din anumite puncte de vedere. 

Oamenii se simt de regulă mai în largul lor la ei acasă 
și, prin urmare, prestaţia lor va fi mai bună, mai ales dacă 
stau în picioare. Tindem să avem un mai bun impact 
atunci cînd stăm în picioare, de unde și ideea de a sta drept 
în scaun. Comunicăm, de asemenea, mai bine în aer liber 
decît în spaţii închise. Aveţi mare grijă la poziţionarea ca- 
merei de luat vederi, pentru că echipele de filmare caută 
de obicei unghiurile cele mai atractive și relevante; totuși, 
atunci cînd ziariștii sînt rău-intenţionaţi, puteţi avea sur- 
priza de a vorbi pe fundalul singurului coș de fum al între- 
prinderii care tocmai emite nori denși de gaze sau în fata 
unui rezervor de substanţe inflamabile pe care tronează 
bine cunoscutul cap de mort. 

După interviu, ziariștii vor filma așa-zisele „încuvi- 
ințări” (intervievatul sau ziaristul sînt filmati prefacin- 
du-se că sînt atenţi la ce spune celălalt). Cameramanul îl 
va filma din nou pe ziarist, care pune aceleași întrebări în 
orb. Nu trebuie să vă temeti de așa ceva, fiindcă face 
parte din bucătăria tehnică a montajului. 


Interviurile surpriză 


Foarte rar, de obicei în circumstanţe controversate, pu- 
teti avea surpriza neplăcută ca ziariștii să-și facă apariţia 
din senin la ușa locuinţei dumneavoastră solicitînd un in- 
terviu fulger. Nu vă lăsaţi atrași în asemenea capcane. 

Pe de altă parte, nici nu aveţi posibilitatea de a le trînti 
ușa în nas sau de a fugi de ei, pentru că totul poate fi filmat 
și difuzat ca dovadă a vinovatiei. Atitudinea cea mai buna 
este de a fi ambiguu: arătaţi-vă dispus să discutati, însă in 
secunda imediat următoare găsiţi o scuză plauzibilă pentru 
a explica de ce interviul nu poate avea loc în acel moment 
(intirziati la o întîlnire). Puteţi eventual să-i invitaţi pe 
ziariști în casă pentru a-i obliga să-și deplaseze echipa- 
mentul și, în felul acesta, să cistigati timp preţios în care 
puteţi să vă pregătiţi cît de cît. 

Codul deontologic al realizatorilor de emisiuni de tele- 
viziune le interzice acestora să pîndească la domiciliul unei 
persoane atîta timp cît aceasta din urmă nu a refuzat invi- 
tatia oficială a postului de a acorda un interviu. 


Idei pentru emisiuni 


Numeroși directori de relaţii publice reușesc foarte 
bine să profite de imensa putere a televiziunii, însă există 
încă destui profesioniști care mai au multe de învăţat în 
această privință. E adevărat că este relativ greu să apari la 

televiziune, pentru că există mult mai puţine programe 
de televiziune în comparaţie cu rubricile din presa scrisă. 
In plus, apariţiile televizate implică ceva mai mult decît 
emiterea unui comunicat de presă și stupidele telefoane 
de confirmare ulterioare („Aţi primit cumva comunicatul 
nostru?"). 

Cu puţină premeditare, imaginaţie si perseverenţă puteţi 
face minuni. Simpla vizionare a programelor de televi- 
ziune vă poate da o idee despre ce criterii trebuie să în- 
deplinească informaţia pentru a fi interesantă ca știre sau 
divertisment. Prima condiţie este originalitatea. Trebuie 
să fie vorba de un eveniment inedit sau de imagini care 
nu au mai apărut la televiziune. Dacă subiectul este deja 
cunoscut, este nevoie de o perspectivă proaspătă asupra a 
ceea ce se întîmplă în culise. 


Materialul trebuie să aibă valoare educativă. Oame- 
nilor le place să creadă că televiziunea îi informează și că 
le oferă o mai bună înţelegere asupra lumii. Trebuie să aibă 
impact vizual. Publicul vrea să și vadă, nu numai să audă 
ceva nou. înainte de orice, materialul trebuie să fie intere- 
sant. Dușmanii cei mai de temut ai emisiunilor de afaceri 
sînt, de fapt, celelalte programe de televiziune simultane. 
Printr-o simplă apăsare de buton, telespectatorul poate să 
schimbe canalul, renuntind la suspansul incredibil al emi- 
siunii noastre despre magazinul de furnituri al companiei 
Mickey Mouse Machine Tool pentru un meci din etapă 
sau un western bun. 


Să luăm exemplul unei companii de construcţii. Tele- 
viziunea nu va veni niciodată la un șantier al companiei ca 
să filmeze mormane de cărămizi și cherestea și să-l intervie- 
veze pe directorul care trăncănește despre cifra de afaceri. 
E cu totul altceva dacă șantierul respectiv construiește 
blocuri într-o fostă mlaștină, experimentează un nou mate- 
rial de construcţii sau un nou concept arhitectonic. Aproape 
orice companie are ceva original și interesant de arătat la 

un moment dat şi, deci, este eligibilă pentru emisiunile 
de televiziune. 

Următorul pas este selectarea segmentului de public 
vizat si abordarea atentă a realizatorilor emisiunii respec- 
tive. Oricum, întotdeauna este o problemă de șansă. Pînă 
și cei mai versati profesioniști de relaţii publice nu pot 
înţelege de ce un foarte bun subiect nu reușește să atragă 
deloc atenţia televiziunilor, iar a doua zi știrea că un șoa- 
rece a murit sub un scaun atrage 20 de posturi de televi- 
ziune internaţionale la locul dramei. Probabil că numai 
unul din zece concepte excelente de emisiune se va regăsi 
măcar parţial într-un program de televiziune. 


Relaţiile cu posturile 
și oamenii de televiziune 


Este important să aveţi si să cultivați relaţii personale 
în echipa fiecărei emisiuni importante, dacă se poate. Veţi 
avea trei avantaje clare: 

1. Vă vor veni mai multe idei bune dacă discutati cu 
un profesionist care știe în orice moment ce urmărește 
respectiva echipă de televiziune. 

2. Oferta va fi mai credibilă dacă îi cunoasteti personal 
pe realizatori. 

3. Deși riscul unor confruntări de gradul zero e încă ac- 
tual, este mai putin probabil să fiți dat afară pe ușă atunci 
cînd daţi buzna fără un telefon prealabil. 


Foarte puţini oameni de televiziune sînt atît de aroganti 
și de inaccesibili pe cît par, pentru că, în ciuda prestigiu- 
lui și distanţei pe care o impune televiziunea, aceștia sînt 
în fond jurnaliști ca oricare alţii și, deci, sînt bucuroși să 
aibă cît mai multe relaţii. Puteţi sparge gheaţa dînd pur și 
simplu un telefon. Căutaţi numele redactorilor și ale 

producătorilor în listele din revistele de specialitate, cău- 
taţi un exemplar din Blue Book of British Broadcasting 
(Telex Monitors Ltd.) sau, pur si simplu, sunati in cen- 
trala companiei de productie. 

Nu există nici o garantie că realizatorii emisiunilor vor 
fi interesaţi de idee, dar șansele vor spori semnificativ dacă 
veţi putea oferi argumente în favoarea respectivei idei 
din punctul de vedere al televiziunii. Avem de-a face cu 
profesioniști deschiși ideilor bune. Redactorul este o per- 
soană-cheie, dar este de obicei foarte ocupat. 

Producătorul poate fi o foarte bună relaţie, dar nu-l igno- 
rati nici pe documentaristul de rînd. Aceștia sînt negrii pe 
plantație care fac toată munca pentru producător și pre- 
zentator. Ei sînt cei care trebuie să vină cu idei noi și pen- 
tru asta citesc toate ziarele și se tin la curent cu știrile zilei 
din diverse surse. 

Oamenii de afaceri și profesioniștii din relaţiile publice 
îi răsfaţă pe producători și prezentatori, însă realizatorii 
emisiunilor pun mai mult preţ pe o idee venită din partea 
propriilor documentaristi (eventual sugerată acestora de 
oamenii de relaţii publice) decît pe conceptele pe care 
unii și alţii încearcă să le promoveze direct. 


Video-comunicatele de presă 


O foarte bună soluţie este conceperea unui video-co- 
municat de presă realizat chiar de companie și distribuit 
ulterior posturilor de televiziune (sub formă sindicalizată 
pentru posturile de radio). Materialul trebuie să respecte 
standardele de calitate ale programelor de televiziune. 

Părerile despre eficienţa acestor video-comunicate de 
presă sînt împărţite. Unele video-comunicate au avut un 
succes nebun, pentru că satisfăceau criteriile de relevanță 
și divertisment, însă majoritatea ajung direct in tomberon. 

Realizarea unui video-comunicat este și foarte costisi- 
toare și implică consultarea unei companii de relaţii pu- 
blice specializate în acest tip de comunicate de presă. 
Video-comunicatele de presă trebuie tratate cu scepti- 
cism constructiv. 

în orice caz, de cînd Greenpeace a reușit să manipu- 
leze programele de ştiri în legătură cu Brent Spar tocmai 
prin intermediul unui astfel de video-comunicat de presă, 
cele mai multe televiziuni s-au declarat împotriva utili- 
zării acestor materiale. 

Cum: interviurile radiofonice 


Așteptările publicului emisiunilor de radio se poate 
rezuma așa: „Să vedem ce ai de zis”. Telespectatorul sea- 
mănă însă mai curînd cu un patrician roman ghiftuit care 
strigă: „Vreau spectacol!" 

Chiar dacă se mai întîmplă ca jurnaliștii de radio să 
puncteze cu upercuturi și directe, ethosul lor este acela 
de a căuta să instruiască mai curînd decît să-și crucifice 
intervievatii, ceea ce înseamnă că este nevoie de mai multă 
pregătire, însă avantajul este că intervievatul are întot- 
deauna parte de un tratament uman. 

Posturile locale de radio au un buget minim și echipa 
de reporteri este de obicei foarte restrînsă. Prin urmare, îl 
vor primi cu braţele deschise pe acela care vine cu idei și 
materiale. Se extinde compania? Se fac concedieri? Con- 
flicte cu consiliul local? Se lansează un nou produs? Se 
organizează o acţiune de binefacere? Profit sau pierderi? 
Posturile locale vor prelua informaţiile care nu vor intra 
niciodată în vederea posturilor naţionale dacă prezintă 
interes local și, mai ales, dacă produc emoție publică. 

Tehnici pentru interviurile radiofonice 


Tehnicile interviurilor radiofonice sînt în principiu ace- 
leași care se folosesc în interviurile de televiziuni, cu unele 
diferenţe notabile. 


Pregătirea 


Decizia de a accepta sau nu invitaţia de a acorda inter- 
viul depinde de obţinerea informaţiilor și de criteriile enun- 
tate în Capitolul 15. Pregătirea este la fel de minuțioasă și 
serioasă. Rezumati-va la două sau trei idei, la care adăugaţi 
alte cîteva idei secundare. Elementele de naraţiune și 
cuvintele de spirit sînt și mai importante în aceste situaţii. 
O istorioară, o parabolă, o scurtă poveste de succes sau o 
nenorocire, și ascultătorul este cucerit. 

Același lucru este valabil pentru folosirea analogiilor. 
Telespectatorii se așteaptă să vadă tot timpul imagini a 
ceea ce li se spune, însă ascultătorul de radio trebuie să-și 
reprezinte în minte imaginile evocate de vorbitor. 

lată un bun exemplu în această privinţă: un reporter 
radio care intervieva un alergolog trebuia să explice cum 
arată un bob de polen prin microscop: „Arată ca o minge 
de tenis umplută cu boabe de grîu!" 


Studioul 


Studiourile de radio sînt mult mai mici decît cele de 
televiziune. Invitaţii stau așezați la o masă și vorbesc în 
microfonul din faţa lor. în mod surprinzător, studiourile 
radio pot deruta mai mult decît cele de televiziune. Lumi- 
nile platourilor de filmare sînt atît de intense încît invitaţii 
nu văd nimic dincolo de ele si, deci, se pot concentra asupra 
mesajului. Insă în studioul radio se vede foarte bine ani- 
matia tehnicienilor dincolo de geamul izolant fonic. 

Uneori se mai strecoară cineva care-i aduce un bilet 
prezentatorului sau apare la geam un individ care se 
strimba încercînd să spună: „Noi ne ducem în bar. Ne 
vedem acolo în cinci minute”. Dacă programul durează 
mai mult timp, din cînd în cînd mai intră secretara cu un 
rînd de cafele. 


Proba de voce 


Si la radio, si la televiziune invitatul face probe de voce 
pentru același motiv, si anume că este bine să vorbească 
în aceeași tonalitate pe tot parcursul interviului. Spre 
deosebire de televiziune, microfoanele sînt foarte volu- 
minoase și nu pot fi ignorate. 


Comportamentul 


Este indicat să stati drept în scaun, ușor înclinați înainte, 
pentru că este important să fiți mereu stăpîn pe situaţie, 
însă este și mai important să vorbiti clar și distinct. Tele- 
spectatorii pot să urmărească mișcarea buzelor pentru a 
facilita înţelegerea, însă ascultătorul de radio este limitat 
la ceea ce se aude. 

Este mult mai ușor să aruncaţi o privire în notițe pentru 
a vă reaminti ceva, însă nu citiţi din notițe și mai ales nu 
fosniti hârtiile. 


Sinceritate și entuziasm 


Acesta este punctul în care prestaţia la radio devine 
complicată. în fata camerelor de luat vederi avem două 
modalităţi de a ne demonstra entuziasmul și sinceritatea 
- expresia facială și tonul vocii. însă microfonul transmite 
numai vocea și, ca atare, totul depinde de inflexiunile ei. 
Cei mai multi ascultători nu au mai auzit vocea vorbito- 
rului înainte, deci acesta trebuie să atragă atenţia cumva. 
Variati înălţimea tonului și viteza cu care vorbiti. 

Ascultînd cu atenţie diverse interviuri radiofonice, veţi 
descoperi singuri de ce unii intervievaţi par să aibă succes, 
în timp ce altora nu le iese nimic. Jurnaliștii de radio sînt 
la fel de profesioniști ca și cei de televiziune și știu cum 
să facă discuţia să curgă așa încît intervievatul va avea la 
dispoziţie de obicei numai 15-20 de secunde atunci cînd 
i se dă cuvîntul. Sînt destui totuși cei care nu au pur și 
simplu talentul de a întreţine o conversaţie interesantă. 


Tipuri de interviu 


în mare, aceleași categorii ale interviurilor de televi- 
ziune se aplică și în radio, dar pentru unele dintre acestea 
este nevoie de atenţie specială. 


Fata în fata 


Ziaristul si intervievatul stau fata în fata asezati la masă. 


Interviulde grup 


Interviurile in care sint invitati mai multi specialisti sau 
indivizi care nu sint de acord unii cu altii dau foarte bine 
la radio; problema care se pune este aceea adificultartii de 
a capta atenţia. Nu există un regizor care să îndrepte ca- 
mera asupra unui invitat anume care are privilegiul de a 
vorbi, așa încît toţi invitaţii trebuie să ia cuvîntul la mo- 
mentul potrivit si să fie o idee mai tăioși decît ceilalți. 


Interviul duplex 


Se poate transforma într-un coșmar. Este suficient de 
problematic chiar și în televiziune, dar măcar în studio 
există o cameră si un monitor la care te poți uita. In inter- 
viul duplex radiofonic intervievatul este total izolat de 
ziaristul care pune întrebări și de oricine altcineva. Este și 

aici valabil sfatul dat în Capitolul 17, acela de a vă com- 
porta ca și cum aţi discuta la telefon. 


Interviul prin telefon 


Telefonia le oferă producătorilor emisiunilor de radio o 
modalitate foarte la îndemînă de a intervieva tot felul de 
oameni fără prea mare bătaie de cap, oriunde și în orice 
moment al zilei. Este, firește, și cel mai popular mijloc de 
a oferi ascultătorilor ocazia de a-și exprima părerea în ca- 
drul emisiunii. 

Folosit cu inteligenţă, interviul prin telefon poate fi o 
bună modalitate de a vă comunica mesajul. Este nevoie 
doar de puţină pregătire anterioară interviului și de știința 
de a controla situaţia. 

Fie că se află acasă sau la birou, vorbitorul poate să 
decidă în ce cameră și cum să stea. Intervievatul joacă pe 
teren propriu, si asta ar trebui să fie un avantaj. Este foarte 
important să evitati orice fel de întrerupere. Dacă sinteti 
la birou, redirectionati apelurile către altcineva. Cînd sin- 
teti acasă, incuiati ușile. Evitaţi zgomotul de fond al tra- 
ficului și orice altă sursă de bruiaj sonor. Nu ascultați 
interviul la radio in timp ce vorbiti, pentru că acest lucru 
creează efectul de microfonie. 


Concluzii 


Mass media pot deveni un foarte bun instrument pen- 
tru profesioniștii din relaţiile publice dacă sînt utilizate în 
mod adecvat. Profesionistul curent trebuie să fie la cu 
evenimentele din mass media care ar putea influenţa ati- 
tudinea și deschiderea acestora față de diverse subiecte. 
Ritmul ametitor al progresului tehnologic implică faptul 
că trebuie să fim mereu la zi cu noile forme de media și să 
știm cum să le folosim. Sînt destui cei care cred că în viitor 
toate contactele dintre oameni se vor desfășura on-line 
prin mijloace electronice precum e-mailul și programele 
de chat, transformînd prin urmare presa scrisă într-un ana- 
cronism. Numărul tot mai mare de posturi de radio și 
televiziune poate crea impresia că este oarecum mai ușor 
să obţii apariţii televizate, însă gradul de eficacitate al aces- 
tora va depinde în viitor de măsura în care se va face o 
segmentare corectă a publicului-tinta relevant. 


Această carte nu este decît o introducere pentru pro- 
fesioniștii din relaţiile publice. într-o astfel de carte in- 
formaţiile de context și tehnicile expuse sînt, fatalmente, 
limitate. Profesionistul din relaţiile publice nu are altă 

alternativă decît să ia realitatea în piept și să experimen- 
teze pe cont propriu, adăugind opiniile personale şi tehni- 
cile personale la inventarul celor prezentate în acest 
volum. înainte de orice, este important să reamintim fap- 
tul că mass media și departamentele de relaţii publice nu 
au încotro și trebuie să colaboreze, pentru că au nevoie 
unele de altele. împreună pot să producă materiale inte- 
resante şi informative care să fie de folos atît compani- 
ilor, cît și ziarelor, televiziunilor sauposturilor de radio 
respective. 

Sperăm că prezenta lucrare a furnizat cîteva informaţii 


relevante pentru consolidarea acestor relaţii. 

